
	परिचय: सन्तुलनको कुरा

	Introduction: A Matter of Balance

	 

	तपाईंले कहिल्यै सन्तुलन गुमाउनुभएको अनुभव गर्नुभएको छ ? यदि तपाईंले यस्तो अनुभव गर्नुभएको छ वा भविष्यमा कहिल्यै गर्नुहुन्छ भने, तपाईंलाई अवश्य थाहा हुनेछ कि यस्ता समस्याहरू कति दुःखदायी र कष्टकर हुन सक्छन् । उभिँदा, हिँड्दा वा अन्य कुनै शारीरिक क्रियाकलापमा सन्तुलन गुमाउनु औषधिको असर वा विभिन्न शारीरिक समस्याका कारण हुन सक्छ तर यसको कारण जेसुकै भए पनि, अन्त्यमा परिणाम प्रायः उस्तै हुन्छ । सन्तुलन गुमाउने समस्या अत्यन्तै अन्योलजनक हुन्छ, जसले मानसिक तनाव र भावनात्मक अशान्ति निम्त्याउँछ, र अन्ततः लड्ने, चोटपटक लाग्ने सम्भावना समेत पैदा गर्छ ।

	यस्तै प्रकारको स्थिति आत्मिक जीवनमा पनि देखा पर्न सक्छ । जब कुनै व्यक्तिले आध्यात्मिक सन्तुलन गुमाउँछ, तब त्यसले स्वयम्‌लाई मात्र नभई अरूलाई पनि हानि पुर्‍याउन सक्छ । प्रेरित पत्रसुले यसबारेमा चेतावनी दिँदै लेखेका छनः “ यसकारण प्रिय हो, अघिबाटै यी कुरा जानेर होशियार रहो, दुष्ट मानिसहरूको भूल कुरामा अलमलिएर आफ्नो स्थिरता नगुमाओ” (२ पत्रुस ३:१७) । ख्रीष्टियन जीवन, जुन असन्तुलित हुन्छ, त्यसले अरूको सेवा गर्ने सामर्थ्य गुमाउँछ, उनीहरूका लागि प्रकाश बन्न असमर्थ हुन्छ । यसले परमेश्वरसँगको हाम्रो सम्बन्धमा समेत क्षति पुर्‍याउँछ र उहाँसँग निकटतामा बस्ने आनन्दबाट हामी वञ्चित हुन्छौं । यही कारणले, जसरी हाम्रो शारीरिक जीवनमा सन्तुलन अनिवार्य हुन्छ, त्यसै गरी आध्यात्मिक जीवनमा पनि सन्तुलन अत्यावश्यक छ । परमेश्वर आफैँ सन्तुलनको परमेश्वर हुनुहुन्छ जुन कुरालाई तपाईंले यस पुस्तकमा बारम्बार देख्नुहुनेछ । उहाँले आफ्ना मानिसहरू असन्तुलित हुँदा गम्भीर चिन्ता व्यक्त गर्नुभएको छ । उदाहरणस्वरूप, उहाँले इस्राएलका सन्दर्भमा भन्नुभएको छः “ एफ्राइम एकातिर मात्र पाकेको रोटीजस्तै छ” (होशे ७:८) । यो एक रूपक हो, जसको अर्थ हो “असन्तुलित” । त्यो रोटि जसको एक भाग डढेको छ भने अर्को भाग काँचो छ पूर्ण रूपमा असन्तुलित ।

	परमेश्वरले चाहनुहुन्छ कि हामी यस प्रकारको आत्मिक असन्तुलन र अस्थिरताबाट सुरक्षित रहौं। त्यो असन्तुलन चाहे हाम्रो जीवनमा परमेश्वर र परिवारका लागि समय छुट्याउन नसक्नु होस्, वा बाइबलका शिक्षाहरूलाई गलत रूपमा बुझेर वा प्रयोग गरेर आफैँलाई र अरूलाई हानि पुर्‍याउनु होस् दुवै अवस्थाबाट उहाँ हामीलाई जोगाउन चाहनुहुन्छ ।

	तर यथार्थ के हो भने, सन्तुलन प्राप्त गर्नु र त्यसलाई दीर्घकालीन रूपमा कायम राख्नु सजिलो कुरा होइन । शारीरिक सन्तुलन गुमाउँदा हामी प्रायः तुरुन्तै सजग हुन्छौं शरीरको संकेत तुरुन्तै महसुस हुन्छ । तर आध्यात्मिक सन्तुलन गुमाउँदा भने त्यो सजिलै महसुस हुँदैन। कहिलेकाहीँ हामीलाई थाहा नै हुँदैन कि हामी आध्यात्मिक रूपमा सन्तुलन गुमाउँदैछौं, विशेषतः तब, जब हामी कुनै सिद्धान्तलाई गलत रूपमा बुझिरहेका हुन्छौं वा त्यसको अनुप्रयोगमा गल्ती गरिरहेका हुन्छौं ।

	 

	यही बुँदामा आधारित भएर यो पुस्तक लेखिएको हो जसले तपाईंलाई तपाईंको जीवनका ती पक्षहरू पहिचान गर्न सहयोग पुर्‍याउनेछ, जहाँ सन्तुलन अत्यावश्यक छ, र त्यसलाई व्यवहारिक रूपमा कसरी लागू गर्न सकिन्छ भन्ने बारेमा मार्गदर्शन गर्नेछ। यो पुस्तक सामान्य ख्रीष्टियन शिक्षाको व्याख्या मात्र होइन; यो ख्रीष्टियन जीवन व्यवहारमा कसरी बाँच्ने भन्नेमा केन्द्रित छ । केही ठाउँमा शिक्षासम्बन्धी विवरण आउन सक्छ, तर ती पनि सधैं व्यावहारिक सन्दर्भमा प्रस्तुत गरिनेछ ।

	हाम्रो ख्रीष्टियन जीवनमा हामी निरन्तर नैतिक निर्णयहरू, विभिन्न विकल्पहरू, र सम्भावनाहरूको सामना गरिरहेका हुन्छौ ं। कहिलेकाहीँ ती विकल्पहरू स्पष्ट रूपमा दुई विपरीत ध्रुवमा बाँडिएका हुन्छन् एकतर्फ पूर्णरूपमा सही, अर्कोतर्फ पूर्णरूपमा गलत । तर सबै अवस्थामा यति स्पष्ट विभाजन हुँदैन । कतिपटक त हामीले यस्ता धेरै विकल्पहरूबाट एक छान्नुपर्छ, जुन सबै केही हदसम्म सही देखिन्छन्, र त्यस्तो अवस्थामा सन्तुलन खोज्नु अझै कठिन हुन्छ। यस्तै जटिलता समाधान गर्न यो पुस्तकको आवश्यकता देखिन्छ ।

	Getting Christianity Right (ख्रीष्टियन विश्वासको सही अभ्यास)ले विशेष रूपले ती क्षेत्रहरूमा ध्यान केन्द्रित गर्छ जहाँ हामीले आत्मिक सन्तुलन खोज्न र कायम राख्न जरुरी हुन्छ । यो पुस्तक ती स्पष्ट रूपमा गलत क्षेत्रहरूमा केन्द्रित छैन जस्तै मादक पदार्थको प्रयोग, कर छल, आदि तर ती “खैरो क्षेत्रहरू” मा केन्द्रित छ, जहाँ सही र गलतको स्पष्ट रेखा छैन, र जहाँ सन्तुलन अति आवश्यक हुन्छ ।

	यो पुस्तकले सम्पूर्ण विषय समेट्ने दाबी गर्दैन, तर यसले प्रस्तुत गरेका उदाहरणहरूले एउटा महत्वपूर्ण सन्देश दिन खोज्छ परमेश्वरको इच्छा हामीलाई सन्तुलित जीवनयापन गराउने हो । उहाँ चाहनुहुन्छ कि हामी यस्ता विचार वा आचरणबाट टाढा रहौं, जसले हामीलाई वा अरूलाई नचाहिँदो चोट पुर्‍याउँछ, अशान्त बनाउँछ ।

	जब हामी आध्यात्मिक रूपमा सन्तुलनमा अघि बढ्छौं, हाम्रो ख्रीष्टियन जीवन अझ शान्त, स्थिर र सन्तोषजनक हुन्छ । हामी अस्थिर संसारमा स्थिरता प्रदान गर्ने व्यक्तिहरू बन्न सक्छौं, र सबैभन्दा महत्वपूर्ण कुरा, हामी दिनप्रतिदिन परमेश्वरको स्वभावमा झनै नजिक पुग्न सक्नेछौं ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	१.मदिरा: बेवास्ता गर्नुपर्छ वा सावधानीपूर्वक प्रयोग गर्नुपर्छ ? 

	1.Alcohol: To Be Avoided or Used Carefully?

	 

	यद्यपि अघिल्लो जस्तो सर्वसामान्य धारणा अहिले छैन, धेरैजसो धार्मिक व्यक्तिहरू र केही सम्पूर्ण धार्मिक सम्प्रदायहरू समेत रक्सी सेवन गर्नु गलत हो भन्ने विश्वास राख्दछन् । यस्ता मान्यता राख्नेहरू आफ्नो धारणा विशेषगरी केही धर्मशास्त्रीय सन्दर्भहरूमा आधारित राख्दछन् । यद्यपि अन्य थुप्रै मानिसहरू बाइबलमै आधारित अन्य शास्त्रीय सन्दर्भहरूको प्रकाशमा रक्सीको विवेकी र उचित प्रयोग स्वीकार्य ठान्दछन् । यस सन्दर्भमा, बाइबलले वास्तवमा के सिकाउँछ ?

	 

	दुरुपयोग तिरस्कृत गर्नुपर्ने कुरा हो ?

	बाइबलमा यस्ता थुप्रै शास्त्रीय सन्दर्भहरू पाइन्छन् जसले रक्सीको दुरुपयोग गलत हो भन्ने स्पष्ट रुपमा देखाउँछ र यसले अनेकौं गम्भीर दुष्परिणामहरू निम्त्याउन सक्छ । जसमध्ये एउटा प्रमुख परिणाम भनेको अत्यधिक मद्यपानका कारण विवेक र निर्णयशक्ति नास हुनु हो  (हितोपदेश ३१:४-५; यशैया २८:७-८) । यसले देखाउँछ कि यदि विवेकहीन रूपमा अत्यधिक मात्रामा रक्सी सेवन गरियो भने त्यसले पापतर्फ लैजान सक्छ (उत्पत्ति ९:२०-२२), र रक्सीलाई अरूलाई पापप्रति आकर्षित गराउने दुष्ट उद्देश्यका लागि प्रयोग गर्न सकिन्छ (उत्पत्ति १९:३०–३८; हबकूक २:१५) । हितोपदेश २०:१ मा चेतावनी दिइएको छः “ दाखमद्य उपहास गर्ने हो, र मदिराचाहिँ कचिङ्गल मच्चाउने हो, यी कुराहरूको लतमा रुमलिनेहरू बुद्धिमान् हुँदैनन्‌” । हितोपदेश २३:२९-३५ मा रक्सीको नकरात्मक प्रभावको अझ स्पष्ट चित्रण गरिएको छ ।

	यशैया अगमवक्ताले चेतावनी दिँदै भन्छन : “ धिक्कार तिनीहरूलाई, जो मद्य पिउन बिहानै उठ्छन्, जो मातेर चूर हुन राती अबेरसम्म बस्छन् ! धिक्कार तिनीहरूलाई, जो दाखमद्य पिउनलाई वीर, र मद्य मिसाउनलाई निपुण छन्,” (यशैया ५:११, २२) । नयाँ नियममा पनि मसीहीहरूले मद्यपान गर्नु नहुने स्पष्ट निर्देशन दिइएको छ (एफिसी ५:१८), साथै पियक्कडहरूले परमेश्वरको राज्यमा प्रवेश गर्न सक्दैनन् भन्ने प्रस्ट रूपमा भनिएको छ (१ कोरिन्थी ६:१०; गलाती ५:२१) ।

	यद्यपि यी सबै सन्दर्भहरूले रक्सीको प्रयोगलाई पूर्ण रूपमा निषेध गरेका छैनन; बरु ती सन्दर्भहरूले त्यसको दुरुपयोग प्रति गम्भीर चेतावनी दिएका छन्। बाइबलमा केही विशेष धार्मिक सन्दर्भहरूमा मात्रै रक्सी प्रयोगमा प्रतिबन्ध देखिन्छ जस्तै याजकहरू मन्दिर सेवामा संलग्न हुँदा (लेवी १०:९), र जब कुनै व्यक्तिले नाजिर प्रतिज्ञा लिएको अवस्था थियो (गणना ६:३; न्यायकर्ता १३:४ आदि) । त्यस्तै, जब इस्राएलहरू ४० वर्षसम्म उजाडस्थानमा थिए, त्यतिबेला मदिरा उपलब्ध थिएन (व्यवस्था २९:६), जुन त्यतिबेलाको विशेष परिस्थिति थियो।  त्यसैले, यद्यपि बाइबलले रक्सीको दुरुपयोगमा अन्तर्निहित खतरा देखाउँछ, यसले उचित सन्दर्भमा सावधानीपूर्वक गरिएको प्रयोगलाई पूर्ण रूपमा निषेध गर्दैन ।

	 

	सावधानीपूर्वक प्रयोग गर्नुपर्ने?

	बाइबलले केवल रक्सीको सेवन निषेध गरेको छैन, तर यसको संयमित र विवेकी प्रयोगलाई कतिपय अवस्थामा सकारात्मक रूपमा प्रस्तुत गरेको छ । भजन १०४:१५ मा लेखिएको छ कि परमेश्वरले “ मानिसको मन आनन्दित गराउनलाई दाखमद्य, र त्यसको अनुहार चहकिलो पार्नलाई तेल, र त्यसको हृदय बलियो तुल्याउनलाई रोटी उहाँले दिनुहुन्छ” । उपदेशक ९:७ ले यसरी उत्साह दिन्छः “ आफ्नो बाटो लाग, आफ्नो खानेकुरा आनन्दसँग खाऊ, खुशी मनले आफ्नो दाखमद्य पिऊ, किनभने तिमीले गरेको काममा अहिले परमेश्वरको निगाह रहेको छ” । यसका साथै, आमोस अगमवक्ताले आफैंले लगाएको दाखबारीको दाखमद्य पिउन पाउनु परमेश्वरको आशीर्वाद हो भन्ने उल्लेख गरेका छन् (आमोस ९:१३-१४) ।

	नयाँ नियममा पनि दाखमद्यको उल्लेख सकारात्मक रूपमा गरिएको छ, यद्यपि यसको दुरुपयोग प्रति सावधानी अपनाउन भनिएको छ । येशूले एक उत्सवको प्रसङ्गमा पानीलाई दाखमद्यमा रूपान्तरण गर्नुभएको थियो (यूहन्ना २:१-११), जुन उचित सन्दर्भमा प्रयोग गरिएको थियो। येशूले नै अन्तिम भोजमा दाखमद्यलाई आफ्नै रगतको प्रतीक स्वरूप प्रयोग गर्नुभयो (लूका २२:१७), र भन्नुभयो कि उहाँ पुनः परमेश्वरको राज्यमा यसलाई पिउनुहुनेछ (लूका २२:१८) ।

	कतिपयले तर्क गर्छन् कि येशूले “अंगुरको फल” भन्नु भएको कच्चा रस मात्र हो भन्ने हो, तर यसका लागि ठोस शास्त्रीय आधार छैन । यदि दाखमद्य प्रयोग गर्नु पाप हुने भए, येशूले यो स्पष्टरूपमा बताउनु हुन्थ्यो । यस्तै, पावलसले पनि प्रभुको भोजका सन्दर्भमा दाखमद्यबारे स्पष्ट उल्लेख गरेका छन् (१ कोरिन्थी ११:२६), र तिमोथीलाई स्वास्थ्यको लागि अलिकति दाखमद्य लिन सुझाव दिनुभएको छ (१ तिमोथी ५:२३) । यदि यहाँ अंगुरको रस भन्नु थियो भने, त्यो कुरा पावलले छुट्याएर भनेका हुने थिए । समग्रमा, नयाँ नियमले पनि पुरानो नियमको सिद्धान्तहरूको निरन्तरता दिएको देखिन्छ रक्सीको दुरुपयोग पाप हो, तर संयमित र विवेकी प्रयोग, रमाइलो वा स्वास्थ्यको लागि, कतिपय अवस्थामा स्वीकार्य छ ।

	 

	मदिराको विषयमा सन्तुलित दृष्टिकोण

	शास्त्रले संयमित रूपमा र विवेकपूर्वक रक्सी प्रयोग गर्न स्वतन्त्रता दिन्छ, तर यसको प्रयोगसँग सम्बन्धित केही महत्वपूर्ण पक्षमा विश्वासीहरूले गम्भीर रूपमा विचार गर्नुपर्दछ । रक्सी धेरै मानिसहरूका लागि लत बन्नसक्छ, त्यसैले यदि कसैले आफैंलाई बारम्बार र अत्यधिक सेवन गर्दै गरेको अनुभव गर्छ भने, उसले तुरुन्तै त्यसबाट टाढा रहनु पर्दछ र आवश्यक परे चिकित्सकीय सल्लाह लिनुपर्दछ ।

	जुन विश्वासीहरूलाई थाहा छ कि उनीहरू रक्सीप्रति संवेदनशील छन् वा सजिलै त्यसमा फस्न सक्छन्, उनीहरूले प्रभुको भोजमा सहभागी हुन रक्सी पिउनैपर्छ भन्ने दवाब महसुस गर्नु हुँदैन । यस्तो अवस्थामा “अंगुरको रस” प्रयोग गर्नु पूर्ण रूपमा उपयुक्त विकल्प हो । त्यस्तै, जहाँ रक्सी सेवन नगर्नु बुद्धिमत्तापूर्ण हुन्छ, त्यस्तो अवस्थाहरूमा सेवन नगर्नु गलत होइन, बरु विवेकशील निर्णय हो ।

	हामीले सधैं स्मरण गर्नुपर्छ कि हामीले आफ्ना कार्यहरूबाट अरू विश्वासहरूलाई ठेस पुर्‍याउनु हुँदैन, न त उनीहरूलाई अन्तरात्माको विरोधमा पाप गर्न प्रेरित गर्नु । पावलले १ कोरिन्थी ८:९-१३ मा यसै कुरा प्रस्ट पार्दै भन्छनः यदि तपाईंको स्वतन्त्रता अरूलाई ठेस दिने बन्यो भने, त्यो स्वतन्त्रता प्रयोग गर्नु गलत हुन्छ । त्यस्तै, जसले रक्सी सेवनलाई गलत ठान्दछन्, उनीहरूलाई अनावश्यक रूपमा ठेस नपुगोस् भन्ने ध्यान दिनुपर्छ । यसै सन्दर्भमा, पाउलुसले लेखेका छनः “यसकारण चाहे तिमीहरू खाओ, अथवा पिओ, वा तिमीहरू जेसुकै गर, सबै परमेश्वरका महिमाको निम्ति गर।कसैलाई ठेस लाग्ने काम नगर, चाहे यहूदीलाई होस्, वा ग्रीकलाई होस्, वा परमेश्वरको मण्डलीलाई होस्‌” (१ कोरिन्थी १०:३१–३२) ।

	अन्ततः बाइबलले स्पष्ट रूपमा सिकाउँछ कि रक्सीको नशा र दुरुपयोग पाप हो, र त्यसबाट टाढा रहनु अनिवार्य छ । त्यसैगरी, अरूलाई ठेस दिने, ललच्याउने वा पथभ्रष्ट गराउने तरिकामा रक्सी प्रयोग गर्नु पनि गलत हो। तर, विवेकपूर्वक र संयमित रूपमा, विशेष सन्दर्भमा, जहाँ यसले अरूलाई असर गर्दैन, त्यस्तो व्यक्तिहरूका लागि रक्सीको सिमित सेवन मसीही स्वतन्त्रताको विषय हो। यद्यपि, यस्ता अवस्थामा पनि विवेक, प्रेम र सन्तुलन सधैं प्राथमिकतामा रहनुपर्दछ ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	२.बाइबल अध्ययन: बेवास्ता गर्नुपर्ने खतराहरू

	2.Bible Study: Pitfalls to Avoid

	 

	पवित्रशास्त्रको अध्ययन गर्नु हाम्रा सबैका लागि उपलब्ध एउटा अद्वितीय र अनमोल अधिकार हो, जुन अभ्यास गर्नका लागि कुनै विशेष औपचारिक शिक्षा वा निश्चित नियमहरूको आवश्यकता पर्दैन । यदि हामी पढ्न सक्छौं वा कम्तीमा पवित्रशास्त्रका शब्दहरू सुन्न सक्छौं भने, परमेश्वरले उहाँको अनुग्रहद्वारा हामीलाई ती वचनहरूबाट ज्ञान, सत्यबोध, र आत्मिक वृद्धि प्राप्त गर्न मद्दत गर्नुहुन्छ । यद्यपि, यस्तो अध्ययनको क्रममा कतिपय गल्तीहरू हुन सक्छन्, जुन सामान्यतया सबैभन्दा सद्भावनायुक्त ख्रीष्टियनहरूले पनि कहिलेकाहीं गर्ने गर्छन् । तर ती गल्तीहरू सन्तुलित, विवेकपूर्ण र ध्यानपूर्वक गरिएको अध्ययनबाट सजिलै टार्न सकिन्छ ।

	यस अध्यायमा हामी बाइबल अध्ययन गर्दा हुने दुई प्रमुख र बारम्बार देखिने गल्तीहरूको विवेचना गर्नेछौं। तीमध्ये एक नयाँ विश्वासमा आएका व्यक्तिहरूलाई प्रत्यक्ष रूपमा असर गर्नसक्छ भने अर्को अनुभवी र परिपक्व ख्रीष्टियनहरूलाई समेत प्रभाव पार्न सक्छ ।

	 

	शाब्दिक र रूपकात्मक बुझाइबीचको भिन्नता

	नयाँ विश्वासीहरूले बाइबल पढ्दा प्रायः भोग्ने मुख्य चुनौती भनेको कुन कुरा शाब्दिक रूपमा बुझ्नुपर्ने हो र कुन कुरा रूपकात्मक अथवा प्रतीकात्मक रूपमा बुझ्नुपर्ने भन्ने छुट्याउन नसक्नु हो । यस कुराको निर्णय कसरी गर्ने भन्ने कुरा अत्यन्तै महत्वपूर्ण छ, किनभने यस क्षेत्रको अपूरो बुझाइले गर्दा धेरै ख्रीष्टियनहरू भ्रमित हुने, गलत निष्कर्ष निकाल्ने वा आफ्नै आत्मिक जीवनमा कठिनाइ भोग्ने गर्छन् । अझ के भनौं भने, अरू मानिसहरूलाई पनि यस्ता गलत व्याख्याले गम्भीर हानि पुर्‍याउन सक्छ ।

	सामान्य रूपमा भन्नुपर्दा, बाइबलमा रूपक, प्रतीक र कविताको प्रयोग भए तापनि त्यसमा धेरैजसो भागहरू शाब्दिक रूपमा नै बुझिनुपर्ने खालका छन् । त्यसैले, बाइबल अध्ययन गर्दा एउटा आधारभूत नियम यो हो कि जुन खण्ड स्पष्ट रूपमा रूपकात्मक वा प्रतीकात्मक भाषामा लेखिएको छैन, त्यसलाई “सामान्य” शाब्दिक अर्थमा बुझिनुपर्छ । जसरी हामी कुनै मित्रको पत्र वा समाचारपत्र पढ्दा सीधासापट रूपमा अर्थ निकाल्छौं, ठीक त्यसै गरी हामीले बाइबलको सामान्य खण्डहरूलाई पनि बुझ्नुपर्छ ।

	यद्यपि, यो नियमले हामीलाई जुनसुकै कुरालाई शाब्दिक रूपमा लिन स्वतन्त्रता दिँदैन । केही व्यक्तिहरू आफूलाई मनपर्ने वा “सामान्य” लाग्ने कुरालाई मात्र शाब्दिक रूपमा व्याख्या गर्छन् र अप्ठ्यारो वा चकित पार्ने खालका कुरालाई रूपकात्मक भनेर टार्छन् । यसै कारण, कतिपयले येशूको कुँवारी जन्म, उहाँका चमत्कारहरू, र मृत्युपछि भएको पुनरुत्थानलाई रूपक मात्र मानेर शाब्दिक रूपमा अस्वीकार गर्ने गल्ती गर्छन् ।

	 

	 

	बाइबल व्याख्याको उचित दृष्टिकोण भनेको शाब्दिक बुझाइबाट सुरु गर्नु हो, जबसम्म :

	 

	१. कथन स्पष्ट रूपमा कवितात्मक वा रूपकात्मक भाषा प्रयोग गरिएको छैन ।

	उदाहरणस्वरूप, भजनसंग्रह १०४:३ मा लेखिएको छ — “परमेश्वर बादलमा सवारी हुनुहुन्छ” । यो स्पष्ट रूपमा कवितात्मक शैली हो, जुन परमेश्वरको महानता र सर्वशक्तिमानता देखाउन प्रयोग गरिएको चित्रात्मक भाषा हो। यसै गरी, भजन ५८:६ मा “तिनीहरूका दाँत तिनीहरूकै मुखमा भाँचिदिनुहोस्‌” भन्ने भनाइ पनि चित्रात्मक भाषामा गरिएको हो, जसको आशय “तिनीहरूको शक्ति नष्ट गर” भन्ने हो । भजन ५७:४ मा मानिसहरूका दाँतहरू भाला र तीरसँग तुलना गरिएको देखिन्छ  ।

	 

	२. कथन प्रतीकात्मक खण्डभित्र पर्छ ।

	विशेषगरी भविष्यवाणीहरू समेटिएका खण्डहरूमा हामीले खण्ड–प्रति खण्ड विचार गर्नुपर्छ। यरूशलेमको पतनबारेको भविष्यवाणी (लूका १९:४१–४४) जस्ता इतिहाससँग जोडिएका भविष्यवाणीहरू प्रायः शाब्दिक रूपमा पूरा भएका छन्। तर अन्तिम समय (भलम तष्mभक) सम्बन्धी भविष्यवाणीहरू, जस्तै प्रकाशितवाक्य १३:१ मा वर्णन गरिएका “समुद्रबाट उठेका जनावरहरू”, प्रतीकात्मक रूपमा बुझिनुपर्छ ।

	 

	३. कथन कुनै अवास्तविक वा अविश्वसनीय निष्कर्षमा पुग्छ, जब आर्श्चयकर्मको सन्दर्भ हुँदैन ।

	यूहन्ना २१:२५ मा भनिएको छ — “येशूले अरू पनि धेरै काम गर्नुभयो । तीमध्ये प्रत्येकको बारेमा लेखिने हो भने, मलाई यस्तो लाग्छ, कि तिनका विषयमा लेखिएका पुस्तकहरू संसारैभरि पनि अटाउने थिएनन्‌” । यहाँ स्पष्ट रूपमा लेखकले अतिशयोक्तिको प्रयोग गरेका छन्, ताकि येशूका कार्यहरूको विशालता दर्शाउन सकियोस् । यस्तो कथन शाब्दिक रूपमा होइन, बिम्बात्मक रूपमा बुझिनुपर्छ ।

	 

	४. कथन अरू स्पष्ट बाइबल खण्डसँग विरोध गर्छ ।

	येशूले मत्ती ५:२९ मा भन्नुभएको छ, “यदि तिम्रो दाहिने आँखाले तिमीलाई पाप गर्न लाउँछ भने त्यसलाई निकालेर फालिदेऊ, किनभने तिम्रो सम्पूर्ण शरीर नरकमा फालिनुभन्दा बरु तिम्रा अङ्गहरूमध्ये एउटा गुमाउनु तिम्रो निम्ति हितकारी हुन्छ” । तर लेव १९:२८ मा हाम्रो शरीरलाई विकृत गर्न नहुने निर्देशन दिइएको छ । त्यसैले यहाँ येशूको भनाइ शाब्दिक नभई अतिशयोक्ति शैलीमा गरिएको हो, जसको उद्देश्य पापबाट बच्न हामी जे पनि गर्न तयार हुनुपर्छ भन्ने चेतावनी दिनु हो ।

	यी सिद्धान्तहरू अनुसरण गर्दा, हामी बाइबलको सन्देश बुझ्न धेरै हदसम्म सफल हुनेछौं र अनावश्यक द्विविधा वा गलत व्याख्याबाट बच्न सक्नेछौं ।

	 

	छिटो पढाइ र एकतर्फी आग्रह

	अब अर्को गल्तीबारे चर्चा गरौं, जुन सामान्यतः अनुभवी विश्वासमा रहेका व्यक्तिहरूमा देखिन्छ। बाइबललाई लगातार अध्ययन गर्नेहरूले समयक्रममा आफ्ना बाइबलहरूमा महत्वपूर्ण लागेका पदहरू चिन्हित गर्ने गर्छन्, वा येशूका शब्दहरू रातो अक्षरमा छापिएको “रेड लेटर” बाइबल प्रयोग गर्ने गर्छन् ।  यस्तो अभ्यासले कहिलेकाहीं ती चिन्हित पदहरूमा मात्र ध्यान केन्द्रित गर्ने बानी बस्न सक्छ, जसको कारण सन्दर्भबिना पदहरूको अर्थ बुझ्ने र व्यापक सन्देश छुट्ने सम्भावना बढ्छ ।

	येशूका रातो अक्षरमा लेखिएका वचनहरू निश्चयै महत्वपूर्ण छन्, तर हामीले बाइबलका अन्य वचनहरू पनि परमेश्वरका वचन हुन् भन्ने कुरा सम्झनुपर्छ । सम्पूर्ण पवित्रशास्त्र परमेश्वर–प्रेरित हो (२ तिमोथी ३:१६), र हरेक भागले आत्मिक उन्नति, सुधार, शिक्षा र चेतावनी दिन्छ ।

	यसको अर्को सम्बन्धित समस्या भनेको “छिटो पढाइ” हो । कतिपयले पवित्रशास्त्रका अध्यायहरू छिटो–छिटो पढ्छन् तर गहिरो विचार नगरी त्यसको अर्थ नबुझी अघि बढ्छन् । परिणामस्वरूप, व्यक्तिगत रूपमा सन्देश लिन गाह्रो पर्न जान्छ ।

	त्यस्तै, केही व्यक्तिहरू कुनै विशेष विषयमा मात्र केन्द्रित हुन्छन् । विशेष गरी भविष्यवाणीहरू (जस्तै प्रकाशको पुस्तक) प्रति अत्यधिक आकर्षण राख्ने व्यक्तिहरू उक्त विषयसँग मात्र सम्बन्धित खण्डहरू पढ्न थाल्छन् । यसले ख्रीष्टियन जीवनको सन्तुलनमा गडबडी ल्याउन सक्छ । यद्यपि भविष्यवाणीहरूले पवित्रशास्त्रको झण्डै २५ प्रतिशत भाग ओगटेको छ, यदि हामी हाम्रो अध्ययन समयको सबैभन्दा ठूलो हिस्सा त्यहीमा खर्च गरिरहेका छौं भने, हामी अन्य आवश्यक शिक्षाहरूबाट वञ्चित भइरहेका छौं ।

	यस्तै, कतिपयले केवल सुसमाचार वा भजनसंग्रह मात्र पढ्ने गर्छन् । ती भागहरू उपयोगी र आत्मिक प्रोत्साहनका लागि महत्वपूर्ण भए तापनि, सम्पूर्ण बाइबललाई सन्तुलित रूपमा नपढ्दा हामी परमेश्वरको समग्र इच्छा र योजना बुझ्न असमर्थ हुन्छौं ।

	निष्कर्षमा, हामीले बुझ्नुपर्छ कि पवित्रशास्त्र परमेश्वरको पूर्ण वचन हो, जसको हरेक खण्डले हामीलाई उहाँप्रति नजिक ल्याउने उद्देश्य राखेको छ। हरेक खण्ड, हरेक पदले आफ्नै ठाउँमा महत्वपूर्ण सन्देश बोकेको हुन्छ । त्यसैले, बाइबल अध्ययन गर्दा हामीले न त केवल विशेष पदहरूमा मात्र ध्यान केन्द्रित गर्नुपर्छ, न त केवल एक विषयमा मात्र । बरु, सन्तुलित, गहिरो, र प्रार्थनायुक्त अध्ययनमार्फत सम्पूर्ण वचनलाई ग्रहण गर्नुपर्छ, ताकि हामी आत्मिक परिपक्वता हासिल गर्दै परमेश्वरको पूर्ण इच्छामा चल्न सकौं ।

	 

	 

	 

	३.पहिरन र रूपः ख्रीष्टियन सन्तुलन

	3.Clothing and Appearance: Christian Balance

	 

	यसमा कुनै शंका छैन कि व्यक्तिको बाह्य रूप अर्थात् देखावट महत्वपूर्ण हुन्छ । मानव इतिहासभरि लुगाफाटाको शैली, प्रयोग गरिने सामग्री तथा अन्य धेरै कुराहरूले कुनै व्यक्तिको सामाजिक स्तर, भूमिका, धार्मिक विश्वास तथा सांस्कृतिक पहिचान झल्काउँदै आएका छन् । त्यसैले बाइबलले पनि देखावट र लुगा सम्बन्धी विषयहरूमा उल्लेख गर्नु कुनै अचम्मको कुरा होइन । वास्तवमा, बाइबलले देखाउँछ कि हामी यस क्षेत्रमा दुई प्रकारका चरम सोचतर्फ जाने खतरा राख्छौं एक, देखावटलाई पूर्ण रूपमा बेवास्ता गर्नु, र अर्को, बाह्य रूपप्रति अत्यधिक चिन्तित हुनु ।

	 

	देखावटप्रतिको बेवास्ता

	धार्मिक विषयमा गम्भीरता देखाउने धेरै व्यक्तिहरू कहिलेकाहीँ पवित्रशास्त्रको व्याख्या असन्तुलित रूपमा गर्दै देखावटलाई पूर्ण रूपमा महत्व नदिनु पवित्रता हो भन्ने निष्कर्षमा पुग्छन् । उदाहरणको रूपमा, केहीले अगमवक्ता एलिया र बप्तिस्मा दिने यूहन्नालाई देखाउँछन्, तर शास्त्रमा कतै पनि ती व्यक्तिहरू फोहोर, अव्यवस्थित वा अभद्र देखिने भनेर उल्लेख गरिएको छैन । उनीहरूको पहिरन त तिनीहरूको जीवनशैली, स्थान, वातावरण तथा सेवाकर्मसँग मेल खाने गरी रहेको थियो । आज हामीले झैँ, जब हामी पदयात्रा वा शारीरिक श्रममा लाग्छौं, त्यहीअनुसारको सहज र कडा कार्यका लागि उपयुक्त लुगा लगाउँछौं ।

	यस्तैगरी, येशू ख्रीष्टले पनि मानिसको कार्य वा व्यवहारको मूल्याङ्कन केवल बाह्य रूप हेरेर गर्नु हुँदैन भन्ने शिक्षा दिनुभएको छ (यूहन्ना ७:२४) । तर यसको अर्थ उहाँले देखावटको बेवास्ता गर्न भन्नुभएको भने होइन । वास्तवमा, येशूले आफू सम्पन्न नहुनु हुँदासमेत एउटा उच्च गुणस्तरीय एकै कपडाबाट बनेको वस्त्र लगाउनु भएको थियो, जुन महँगो र विशेष किसिमको हुन सक्थ्यो त्यही भएर त सिपाहीहरूले त्यसका लागि चिट्ठा ताने (मत्ती २७:३५) । यसबाट प्रष्ट हुन्छ कि जबसम्म सन्तुलनमा रहिन्छ, राम्रो देखिनु, सफा तथा मर्यादित कपडा लगाउनु पाप होइन । प्रेरित पावलले यसबारे १ कोरिन्थी ६:१९-२० मा लेखेका छनः

	“तिमीहरूको शरीर पवित्र आत्माको मन्दिर हो, जुन पवित्र आत्मा तिमीहरूले परमेश्वरबाट पाएका छौ, र उहाँ तिमीहरूभित्र वास गर्नुहुन्छ भन्ने के तिमीहरूलाई थाहा छैन ? तिमीहरू स्वयम् आफ्नै होइनौ । तिमीहरू मोल तिरेर किनिएका हौ। यसकारण तिमीहरूका शरीरमा परमेश्वरको महिमा गर” ।

	सधैं फोहोर, असजिलो वा अशालीन अवस्थामा बस्नु केवल लापरवाही मात्र होइन, आत्मिक दृष्टिले गम्भीर समस्याको लक्षण हुन सक्छ । यसले परमेश्वरको महिमा गर्न सक्दैन, र यसरी हामी अरूका लागि उज्यालो उदाहरण बन्न सक्दैनौं । अत्यधिक मोटोपन वा कमजोरी स्वास्थ्यसम्बन्धी कारणले हुन सक्छ, तर यदि ती अवस्था नियन्त्रण योग्य छन् भने, ती क्षेत्रमा पनि परमेश्वरको महिमा गर्न प्रयास गर्नु ख्रीष्टियनहरूको जिम्मेवारी हो ।

	 

	बाह्य रूपप्रति अत्यधिक चिन्ता

	यसको उल्टो चरम चाहिँ बाह्य रूप र फैशनमा अत्यधिक केन्द्रित हुने प्रवृत्ति हो । आजको संसारमा मानिसहरूले फेसन ट्रेन्डहरू पछ्याउने, सामाजिक रूपमा आकर्षक देखिनेहरूलाई प्राथमिकता दिने, सौन्दर्य सामग्रीहरूमा समय र पैसा खर्च गर्ने जस्ता कार्य अत्यधिक गरिरहेका छन् । बाइबलले यस्ता व्यवहारको चेतावनी दिन्छ । याकूब २:२-४ मा भन्छ कि यदि हामी चर्चमा आउने मानिसहरूमध्ये धनी र राम्रो लुगा लगाएका मानिसलाई मात्र उच्च सम्मान दिन्छौं भने त्यो पक्षपात हो ।

	यशैया अगमवक्ताले इजरायली महिलाहरूमा देखिएको अत्यधिक बाह्य सौन्दर्यप्रतिको मोहको वर्णन यशैया ३:१६-२३ मा गर्दै लेख्छन् कि उनीहरूले घमण्डपूर्वक विभिन्न प्रकारका गहनाहरू, अत्तर, चोलो, स्कार्फ, ऐना, औँठी, नकाव आदि लगाएर आत्म–प्रदर्शन गर्थे । ती वस्तुहरू आफैँमा गलत थिएनन श्रेष्ठगीत ४:११ मा यसको उचित प्रयोग वर्णन गरिएको छ तर ती महिलाहरूको मनोवृत्ति गलत थियो । उनीहरू आफ्नो सम्पत्ति र रूपको प्रदर्शन गरिरहेका थिए, जुन आत्म–केन्द्रित सोच हो ।

	त्यस्तैगरी, अत्यधिक कपडा, गहना, जुत्ता, झोला आदिमा निहित आग्रहले ख्रीष्टियनहरूको जीवनशैलीलाई असर गर्छ । बप्तिस्मा दिने यूहन्नाले भन्नुभएको थियोः “जससँग दुई जोर दौरा छन्, त्यसले नहुनेलाई एउटा दिइहालोस्, र जससँग खानेकुरा छ, त्यसले पनि त्यसै गरोस्‌” (लूका ३:११) । यसको अर्थ हामीसँग एक भन्दा बढी लुगा हुन हुँदैन भन्ने होइन, तर आवश्यकता भन्दा बढी भएकोमा बाँड्ने भावना हुनुपर्छ ।

	 

	सन्तुलनः ख्रीष्टियन देखावटको मार्गदर्शन

	बाइबलले हामीलाई यी दुई चरम सीमाबीच सन्तुलन ल्याउने शिक्षा दिन्छ । त्यो सन्तुलनको नाम हो नम्रता । नम्रता केवल उत्तेजक कपडाबाट टाढा बस्ने कुरामात्र होइन, तर त्यो सोचलाई समेट्छ जसले आफ्नो पहिरन, केश विन्यास, गहना वा अन्य सजावटमा अरूको ध्यान तान्न खोज्दैन ।

	प्रेरित पावलले १ तिमोथी २:९ मा लेख्छनः “यसै गरी म चाहन्छु, कि स्त्रीहरूले सरलता र भद्रतासाथ सुहाउँदो वस्त्र पहिरून्, केशको बढ़ी सिङ्गार गरेर, सुन, मोती र बहुमूल्य वस्त्रहरू पहिरेर होइन” ।

	यो पदले चर्चको वातावरणमा उपयुक्त लुगा लगाउने सन्दर्भमा कुरा गरे तापनि, यसको आत्मा–सिद्धान्त हाम्रा दैनिक जीवनका सम्पूर्ण पक्षहरूमा लागू हुन्छ । यद्यपि पावलले महिलाहरूलाई सम्बोधन गरेका छन्, यी कुराहरू पुरुषहरूलाई पनि उत्तिकै लागू हुन्छन् । वास्तवमा, उहाँ त्यस समयको सामाजिक सन्दर्भ अनुसार बोलिरहनुभएको थियो, तर आत्म-प्रदर्शनको प्रवृत्ति कुनै लिङ्गमा सीमित छैन ।

	पावलले खासै कपालको शैलीको विरोध गर्नु भएको होइन, तर महिलाहरूले सुन र चाँदीले कपाल बुनेर आफ्नो धन-सामर्थ्य प्रदर्शन गर्ने चलनको विरोध गर्दै यस्तो देखावटको आलोचना गर्नुभएको हो। गहनाको प्रयोग पूर्ण रूपमा निषेध होइन, तर त्यसको उद्देश्य आत्मप्रशंसा हो भने त्यो आत्मिक दृष्टिले अनुचित हो ।

	प्रेरित पत्रुसले पनि यसै भावनालाई समर्थन गर्दै १ पत्रुस ३:३-४ मा लेख्छनः “केशको सिङ्गार, सुनको गहनापात र दामी वस्त्र तिमीहरूको बाहिरी सिङ्गारपटार नहोस् । तिमीहरूका भित्री हृदयलाई भलो र शान्त आत्माको अविनाशी रत्नले सजाओ, जो परमेश्वरको दृष्टिमा साह्रै मूल्यवान् छ” ।

	साँचो सौन्दर्य बाह्य रूपबाट होइन, तर एक नम्र, सौम्य, शान्त र परमेश्वरप्रतिको समर्पित आत्माबाट देखिनुपर्छ। १ शमूएल १६:७ मा भनिएझैं, मानिसहरू बाहिरी रूप हेर्छन्, तर परमेश्वरले हृदय हेर्नुहुन्छ । त्यसैले जब हामी लुगाफाटा, हेयर स्टाइल, गहना, वा अन्य देखिने चीजहरू मार्फत आफूलाई केन्द्रमा राख्ने प्रयास गर्छौं, हामी आत्म-केन्द्रित सोचको शिकार बन्दैछौं। तर जब हामी यी सबैमा सन्तुलन, नम्रता र परमेश्वरप्रतिको समर्पण देखाउँछौं, हामीले उहाँको महिमा गरिरहेका हुन्छौं ।

	 

	यस सन्तुलनले शरीरमा गरिने ट्याटु वा छेदन (piercing) सम्बन्धी प्रश्नमा पनि मार्गदर्शन दिन्छ । लेवी १९:२८ मा शरीरमा ट्याटु वा काटछाट नगर्नू भन्ने आज्ञा दिइएको छ । यद्यपि ख्रीष्टमा नयाँ जीवन पाएका विश्वासीहरूलाई यी व्यवस्थाहरू प्रत्यक्ष रूपमा बाध्यकारी नहुन सक्छन्, तथापि, हाम्रो शरीर पवित्र आत्माको मन्दिर भएको नाताले हामीले जानीबुझी कुनै पनि यस्तो कार्य गर्नु अघि गम्भीर आत्म–परीक्षण गर्नुपर्छ । यी कार्यहरूबाट परमेश्वरको महिमा हुनेछ कि केवल आत्मप्रदर्शन मात्र हुनेछ ?

	अन्तमा, लिङ्गअनुसारको पहिरन पनि सन्तुलनको एउटा महत्त्वपूर्ण पक्ष हो । बाइबलले स्पष्ट रूपमा भन्छ कि पुरुष र महिलाले एक-अर्काको लुगा नलगाउनु (व्यवस्था २२:५) । यसको अर्थ आधुनिक समयमा महिलाले पाइन्ट वा प्यान्टसुट लगाउन हुँदैन भन्ने होइन, यदि ती महिलाहरूका लागि डिजाइन गरिएको र सांस्कृतिक रूपमा स्वीकृत छन् भने । स्कटल्याण्डमा पुरुषहरूले लगाउने किल्ट उदाहरण हो त्यो त्यहाँको पुरुष पहिरनको मान्यता हो । पावलले १ कोरिन्थी ११:१४ मा पुरुषहरूले लामो कपाल नराख्नुपर्ने विषय यसै सांस्कृतिक सोचका आधारमा भन्नुभएको हो, जसमा लामो कपाल महिलासँग सम्बन्धित थियो ।

	त्यसैले, सन्तुलनको अर्थ हो-सांस्कृतिक रूपमा स्वीकृत सीमाभित्र रही, परमेश्वरको महिमा गर्न सकिने तरिकाले आफ्नो देखावटमा होश राख्नु । जब हामी आफ्नो बाहिरी रूपमार्फत परमेश्वरको महिमा गर्न खोज्छौं, तब त्यो हाम्रो आत्मिक परिपक्वता र कृतज्ञताको अभिव्यक्ति हुन्छ। देखावट हाम्रो साक्षी जीवनको एक महत्त्वपूर्ण पक्ष हो, र यसमा सन्तुलन राख्नु ख्रीष्टियन जीवनशैलीको अनिवार्य अङ्ग हो ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	४.विश्वासः काम सहित वा काम बिना ?

	4.Faith: With or Without Works?

	 

	केही ख्रीष्टियनहरूले भन्छन् कि उद्धार प्राप्त गर्नका लागि केवल विश्वास पर्याप्त छ, भने अन्यहरूका अनुसार उद्धारका लागि विश्वाससँगै असल कार्यहरू पनि आवश्यक पर्छन् । क्याथोलिक चर्चले विश्वास र असल कार्य दुवैलाई अनिवार्य ठान्दछ, तर अधिकांश प्रोटेस्टन्टहरूले येशू ख्रीष्टमाथिको विश्वासद्वारा मात्र उद्धार प्राप्त हुने र असल कार्यहरू त्यो विश्वासको फलस्वरूप देखा पर्ने परिणाम हुन् भन्ने शिक्षा दिन्छन् ।

	हामीले यो प्रश्नलाई कसरी बुझ्दछौं भन्ने कुराले हाम्रो ख्रीष्टियन जीवनलाई गहिरो रूपमा प्रभावित पार्न सक्छ । त्यसैले बाइबल यस विषयमा के भन्छ भन्ने कुरा स्पष्ट र गहिरो रूपमा बुझ्नु अत्यावश्यक छ ।

	 

	विश्वास र उद्धार

	बाइबलमा थुप्रै पदहरू छन् जसले स्पष्ट रूपमा विश्वासद्वारा मात्र उद्धार प्राप्त हुन्छ भन्ने सिकाउँछन् । उदाहरणका लागि, एफिसी २:८–९ मा लेखिएको छः “ किनभने अनुग्रहबाट विश्वासद्वारा तिमीहरूले उद्धार पाएका छौ-र यो तिमीहरू आफैबाट होइन, यो त परमेश्वरको वरदान हो-कर्महरूद्वारा होइन, नत्रता मानिसले घमण्ड गर्नेछ” ।

	प्रेरित पावलले यस पदमार्फत स्पष्ट रूपमा प्रकट गर्नुहुन्छ कि उद्धार परमेश्वरको अनुग्रहद्वारा प्राप्त हुने वरदान हो, जुन मानव योग्यताको आधारमा होइन । यदि उद्धारको वरदान हाम्रो कुनै कार्यद्वारा आर्जित हुने हो भने, त्यो अनुग्रह हुने थिएन । 

	रोमी ११:६ मा पावलले थप स्पष्ट पार्दै लेख्नुहुन्छ, “तर अनुग्रहबाट हो भने यो कर्मको आधारमा होइन, नत्रता अनुग्रह अझ अनुग्रह नै रहनेथिएन” । त्यसैले उहाँले निष्कर्षमा लेख्नुहुन्छ, “मानिस विश्वासद्वारा धार्मि ठहरिन्छ, व्यवस्थाका कर्महरूद्वारा होइन” (रोमी ३:२८; हेर्नुहोस् गलाती २:१६; एफिसी २:८–९; फिलिप्पी ३:९) ।

	पावलको शिक्षाको जड येशू ख्रीष्टको आफ्नै वचनहरूमा छ । जब एक पश्चात्तापी महिलाले आँसुले येशूका खुट्टा पखालिन्, उहाँले भन्नुभयो, “तिमीको विश्वासले तिमीलाई बचाएको छ । शान्तिसाथ जाऊ” (लूका ७:५०) । ती महिलाले कुनै धार्मिक कर्मद्वारा नभई येशूको अनुग्रहमा विश्वास राखी उद्धार प्राप्त गरेकी थिइन् ।

	युहन्ना ३:१६ बाइबलको सबैभन्दा चर्चित पदमा भनिएको छः “ किनभने परमेश्वरले संसारलाई यस्तो प्रेम गर्नुभयो, कि उहाँले आफ्ना एकमात्र पुत्र दिनुभयो, ताकि उहाँमाथि विश्वास गर्ने कोही पनि नाश नहोस्, तर त्यसले अनन्त जीवन पाओस्‌” । यसले विश्वासद्वारा अनन्त जीवन प्राप्त हुने कुरालाई अझ बलियो बनाउँछ ।

	 

	 

	 

	कार्यहरू र उद्धार

	येशू ख्रीष्टले आफ्ना शिक्षाहरूमा स्पष्ट रूपमा देखाउनु भएको छ कि केवल विश्वासले मात्र होइन, तर आज्ञापालन र असल कार्यहरूद्वारा उद्धारको मार्गमा अघि बढ्न आवश्यक छ । मत्ती ६:१४-१५ मा उहाँले भन्नुहुन्छ कि जो अरूलाई क्षमा गर्दैन, उसलाई परमेश्वरले पनि क्षमा गर्नुहुन्न । मत्ती ७:२१-२३ मा भनिएको छ, “ मलाई ‘प्रभु, प्रभु’ भन्ने सबै स्वर्गको राज्यमा प्रवेश गर्नेछैनन्। स्वर्गमा हुनुहुने मेरा पिताको इच्छा पालन गर्ने मानिस मात्र परमेश्वरको राज्यमा प्रवेश गर्नेछ” ।

	त्यस्तै, युहन्ना ५:२९ मा येशूले भन्नुहुन्छ, “ बाहिर निस्किआउनेछन्‌: सुकर्म गर्नेहरू जीवनको पुनरुत्थानको निीम्त, र कुकर्म गर्नेहरूचाहिँ दण्डाज्ञाको पुनरुत्थानको निम्ति” । हिब्रु ५:९ मा भनिएको छ, “ र सिद्ध तुल्याइएर उहाँको आज्ञापालन गर्नेहरू सबैका निम्ति उहाँ अनन्त मुक्तिको स्रोत बन्नुभयो” ।

	याकूबको पत्रमा यस कुरालाई विशेष रूपमा जोड दिइएको छः “ तिमीहरू देख्तछौ कि कामद्वारा मानिस धर्मी ठहरिँदोरहेछ, विश्वासद्वारा मात्र होइन” (याकूब २:२४) ।

	यो सुन्दा प्रेरित पावलको शिक्षासँग विरोधाभास झैँ देखिन सक्छ । इतिहासमा केही मानिसहरूले याकूबको पत्रलाई अस्वीकारसमेत गरेका थिए । मार्टिन लुथरले त यसलाई “पाखण्डी पत्र” भन्दै यसको प्रामाणिकतामा प्रश्न उठाएका थिए ।

	तर गहिरो अध्ययन गर्दा बुझिन्छ कि पावल र याकूबले फरक पृष्ठभूमिका मानिसहरूलाई सम्बोधन गरेका हुन् । पावलले उनैलाई लेखिरहेका थिए जो आफ्ना धार्मिक कर्महरूद्वारा उद्धार प्राप्त गर्न सकिन्छ भन्ने गलत धारणा राख्थे, भने याकूबले तिनलाई लक्षित गरेका थिए जो विश्वास मात्र भए पुग्छ भन्ने भ्रममा थिए ।

	सारमा, पावल आत्म–धार्मिकता (self–righteousness) को विरोध गर्दै विश्वासद्वारा धार्मिक ठहरको प्रारम्भिक पाटोमा जोड दिनुहुन्छ, भने याकूब आत्म–लापरवाहीको विरोध गर्दै ख्रीष्टियन जीवनको निरन्तर सुधार र असल कार्यहरूमा ध्यान दिन आग्रह गर्नुहुन्छ ।

	 

	कार्य उत्पादन गर्ने विश्वास

	प्रेरित पावलका लेखहरू हेर्दा स्पष्ट हुन्छ कि उहाँले उद्धारको सम्पूर्ण प्रक्रिया समेट्नु भएको छ—विश्वासद्वारा धार्मिक ठहर र त्यसपछि असल कार्यद्वारा देखिने जीवनको परिवर्तन । रोमी ६:१८ मा लेखिएको छ,“ तिमीहरू पापबाट मुक्त गराइएर धार्मिकताका कमारा बनेका छौ” ।

	रोमी २:६–७ मा उहाँ लेख्नुहुन्छ, “ किनकि उहाँले हरेक मानिसलाई उसको कामअनुसार दिनुहुनेछ । धैर्यसँग असल काम गरेर महिमा, इज्जत र अमरत्व खोज्नेहरूलाई चाहिँ उहाँले अनन्त जीवन दिनुहुनेछ। तर झगड़ालु, सत्यको पालन नगर्ने, र दुष्टतामा हिँड्नेहरूमाथि चाहिँ क्रोध र रीस पर्नेछ” ।

	एफिसी २:८-१० मा पनि पावलले स्पष्ट रूपमा विश्वास र कार्यको सहसम्बन्ध उल्लेख गर्नुहुन्छः“कृपाद्वारा तिमीहरू विश्वासद्वारा उद्धार प्राप्त गरिएका हौ-यो तिमीहरूबाट होइन, परमेश्वरको वरदान हो—कर्महरूद्वारा होइन, ताकि कुनै पनि मानिस घमण्ड नगरोस्। किनभने हामी उहाँको सृष्टि हौं, ख्रीष्ट येशूमार्फत असल कार्यहरू गर्नको लागि सिर्जित गरिएका हौं, ती कार्यहरू परमेश्वरले पहिले नै तयार गर्नुभएको हो।”

	 

	तितस ३:५-८ मा पावल लेख्छनः “उहाँले हामीलाई उद्धार दिनुभयो, हाम्रो धार्मिक कार्यहरूको कारणले होइन, तर उहाँको दयाका कारण… ताकि जसले परमेश्वरमाथि भरोसा राखेका छन्, तिनीहरूले असल कार्यहरू गर्नमा ध्यान दिऊन्‌” ।

	 

	विश्वास र कार्यको सन्तुलनको अर्थ

	बाइबल स्पष्ट रूपमा भन्छ कि उद्धार पूर्ण रूपमा परमेश्वरको अनुग्रहद्वारा प्राप्त हुने उपहार हो। यो हामीले आफ्ना असल कार्यद्वारा कमाउन सक्दैनौं । हामी विश्वासद्वारा (भूतकालमा) उद्धार प्राप्त गर्छौं, तर उद्धारको जीवन यात्रा वर्तमानमा पनि क्रियाशील रहनु पर्दछ—विश्वासले उत्पन्न गरेका असल कार्यहरूद्वारा ।

	यदि हामी सोच्छौं कि विश्वास मात्र पर्याप्त छ भने, हामी परमेश्वरका आज्ञाहरूको पालनप्रति गम्भीर हुँदैनौं। र यदि हामी सोच्छौं कि उद्धारका लागि केवल कार्य आवश्यक छन् भने, हामी ख्रीष्टको बलिदान र अनुग्रहमा आधारित सुसमाचारको सारलाई नकारिरहेका हुन्छौं ।

	येशूले भन्नु भयो, “जो मलाई प्रभु, प्रभु भन्छ, सबै स्वर्गको राज्यमा प्रवेश गर्दैन; तर मेरो स्वर्गीय पिताको इच्छा पूरा गर्ने मात्र प्रवेश गर्छ” (मत्ती ७:२१) ।

	प्रेरितहरूले पनि भनेका थिए, “उद्धार अरू कसैमा पाइँदैन; किनभने स्वर्गमुनि मानिसहरूलाई उद्धार पाउनका लागि दिइएको कुनै अर्को नाम छैन” (प्रेरित ४:१२) ।

	त्यसैले साँचो आत्मिक सन्तुलन विश्वास र कार्य दुवैमा आधारित हुन्छ । जसरी भनिन्छः

	“हामी विश्वासद्वारा मात्र उद्धार प्राप्त गर्छौं, तर उद्धार दिने विश्वास कहिल्यै एक्लो हुँदैन” ।

	यसको अर्थ, उद्धार प्राप्त गरेपछि हामी केवल केही असल कार्यहरू थप गर्छौं भन्ने होइन, बरु उद्धारद्वारा उत्पन्न नयाँ जीवनको फलस्वरूप ती कार्यहरू स्वाभाविक रूपमा देखा पर्छन्।

	पावलले रोमी ६:२२ मा लेखेका छनः “ तर अब तिमीहरू पापबाट मुक्त भई परमेश्वरका कमारा भएका छौ, अनि तिमीहरूले पाउने प्रतिफलचाहिँ पवित्रकरण हो, र त्यसको अन्त्यचाहिँ, अनन्त जीवन” ।

	यसैमा साँचो उद्धारको मार्ग, विश्वासको गहिराइ, र असल कार्यको महत्त्व प्रकट हुन्छ-जुन परमेश्वरको महिमा र हामीप्रति उहाँको प्रेमको झल्को हो ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	५.दिनेः धेरै थोरै र धेरै

	5. Giving: Too Little and Too Much

	 

	आवश्यकतामा परेका व्यक्तिहरूलाई सहयोग गर्नु ख्रीष्टियन जीवनको एक अत्यन्तै महत्वपूर्ण र आधारभूत पक्ष हो (मत्ती ६:२–४; प्रेरित २०:३५ आदि) । तर व्यवहारमा, केही ख्रीष्टियनहरूले अरूको सहायता गर्न निकै थोरै मात्र योगदान गर्छन्, भने केही ईमानदार विश्वासीहरूले आफ्नो सबैथोक वा लगभग सम्पूर्ण सम्पत्ति नै अर्पण गर्छन् । यस्तो अवस्थामा सन्तुलनको सही रूप के हो ? बाइबलले दानको सन्दर्भमा के उद्देश्य राखेको हो ?

	 

	कम दान गर्ने प्रवृत्ति

	दुर्भाग्यवश, संसारका धेरै मानिसहरू—उनीहरूसँग कति धेरै सम्पत्ति छ भन्ने कुराले फरक नपारी—आवश्यकतामा परेकाहरूको लागि दान गर्न इच्छुक हुँदैनन् । उदाहरणका रूपमा, संसारका एक धनी राष्ट्रको रूपमा चिनिने संयुक्त राज्य अमेरिकामा सन् २०१५ मा आधाभन्दा कम घरपरिवारहरूले मात्र केही दान गरेका थिए । यस्ता प्रवृत्तिहरू कुनै नयाँ होइनन् । शताब्दीहरू अघि, भविष्यवक्ता मलाकीले पनि यहूदीहरूको त्यस्तै व्यवहारलाई आलोचना गरेका थिए। बाबेलको बन्दीबाट फर्केका यहूदीहरू स्वतन्त्रता र पुनःस्थापनाको आनन्द मनाउने अपेक्षा गरिन्छ थियो, तर उनीहरू उदार हुन असफल भए । यसबारेमा परमेश्वरले मलाकी मार्फत् भन्नुभयो :

	“के कुनै मानिसले परमेश्वरलाई लुट्छ र ? तापनि तिमीहरू मलाई लुट्दछौ। “तर तिमीहरू सोध्छौ, ‘कसरी हामीले तपाईंलाई लुट्यौं र ?’ “दशांशको भेटीमा। सराप परेर तिमीहरू श्रापित भयौ, किनकि तिमीहरूले मलाई लुटिरहेछौ तिमीहरू सम्पूर्ण जातिले  ।  सम्पूर्ण दशांश ढुकुटीमा ल्याओ, ताकि मेरो घरमा भोजन रहोस्‌” (मलाकी ३:८–१०) ।

	यहाँ परमेश्वरको गुनासो यो थिएन कि मानिसहरूले केही पनि दिइरहेका थिएनन्, तर त्यो थियो कि उनीहरूले आफूसँग भएको मध्ये कटौती गर्दै, कम मात्रामा अर्पण गरिरहेका थिए । परमेश्वरले “पूरै दशांश ल्याऊ“ भन्नु भयो (पद १०), जसले देखाउँछ कि उहाँले सम्पूर्ण निष्कलंक अर्पणको अपेक्षा गर्नुभएको थियो । पूरानो व्यवस्थामा अनेकौँ स्थानहरूमा दान गर्ने मात्र होइन, उदारतापूर्वक दिने कुरामा जोड दिइएको छ (भजन ११२:५; हितोपदेश ११:२५ आदि) ।

	 

	 

	 

	नयाँ नियमको शिक्षामा दान

	नयाँ नियममा पनि येशू ख्रीष्टले यस्तै उदारताको भावना सिकाउनुभयो । उहाँले भन्नुभयो, “पृथ्वीमा आफ्नो लागि धन नजमा गर… तर स्वर्गमा धन जम्मा गर” (मत्ती ६:१९–२०) । यस शिक्षाले देखाउँछ कि ख्रीष्टियन जीवनको केन्द्रबिन्दु स्वर्गीय सम्पत्तिको लक्ष्यमा केन्द्रित हुनुपर्छ । यसै सन्दर्भमा, उहाँले फेरि भन्नुभयोः “देओ, र तिमीहरूलाई पनि दिइनेछ। मानिसहरूले प्रशस्त परिमाणमा खाँदीखाँदी बेसरी हल्लाएर, पोखिने गरी तिमीहरूको पोल्टामा राखिदिनेछन्। किनकि जुन नापले तिमीहरू दिन्छौ, त्यही नापमा तिमीहरूले पनि फिर्ता पाउनेछौ” (लूका ६:३८) ।

	प्रेरित पावलले पनि यस सत्यलाई पुनः पुष्टि गर्दै भनेः “तर कुरा यही हो, कि थोरै छर्नेले थोरै नै कटनी गर्छ, र प्रशस्तसँग छर्नेले प्रशस्तसँग कटनी गर्छ।अनि हरेक मानिसले आफ्नो मनमा सङ्कल्प गरेबमोजिम देओस्, इच्छा नभई होइन, न त करकापमा परेर । किनभने खुशीसाथ दिनेलाई परमेश्वरले प्रेम गर्नुहुन्छ” (२ कोरिन्थी ९:६–७) । पूरानो व्यवस्थाले दशांशको नियममार्फत न्यूनतम योगदानको सीमा निर्धारण गरे पनि (व्यवस्था १४:२८), नयाँ व्यवस्थामा यस्तो प्रतिशत निर्धारण गरिएको छैन । तर आत्माको अगुवाइमा स्वतन्त्र र प्रेमपूर्ण अर्पणको आग्रह गरिएको छ कहिलेकाहीँ बलिदानस्वरूप दिनुपर्ने परिस्थितिमा पनि (२ कोरिन्थी ८:३) ।

	कतिपय मानिसहरूले आफ्नो आर्थिक अवस्था—जस्तै ऋण ग्रस्तता वा न्यून आम्दानी—को कारण देखाएर केही दिन नसक्ने तर्क गर्छन् । तर यदि हामीले बाइबलका शिक्षाहरूलाई गम्भीरतापूर्वक ग्रहण गर्छौं र परमेश्वरको आत्माबाट मार्गदर्शन लिन्छौं भने, हामी सँधै केही न केही दिनसक्ने अवस्थामा हुन्छौं। जति सानो भए पनि योगदान गर्नु सम्भव हुन्छ, किनभने सधैं हामीभन्दा कम भएका पनि हुन्छन्। यदि हामी कम्प्युटर, मोबाइल वा ई–बुक रिडरजस्ता उपकरण प्रयोग गर्दै यो पढिरहेका छौं भने, त्यो आफैंमा जीवनको एक विशेषताको संकेत हो—र त्यससँगै दिने योग्यता पनि।

	 

	धेरै दिनुको जोखिम

	सामान्यतः कम दिनुलाई समस्या मानिन्छ, तर कहिलेकाहीँ अत्यधिक दिने प्रवृत्तिले पनि असन्तुलन ल्याउन सक्छ। केही इमानदार व्यक्तिहरू येशूका शिक्षाहरूलाई पूर्णरूपमा पालन गर्न आफ्ना सबै सम्पत्ति वा प्रायः सम्पूर्ण जीवनको साधन दान गर्नुपर्ने ठान्छन्। यस्ता सोचाइहरू प्रायः केही बाइबलका घटनाहरूको गलत व्याख्यामा आधारित हुन्छन्—जस्तै गरीब विधवाको अर्पण (मर्कूस १२:४१–४४; लूका २१:१–४), धनी युवालाई येशूको आज्ञा (मत्ती १९:१६–३०), र प्रारम्भिक यरूशलेम मण्डलीले सम्पत्ति साझा गरेको विवरण (प्रेरित २:४४–४५; ४:३२–३५) ।

	तर यी घटनाहरू विशिष्ट सन्दर्भहरूमा घटेका थिए, जुन हामीले सैद्धान्तिक शिक्षाका रूपमा नलिनु पर्ने हो। गरीब विधवाले त्यो समयमा आफूसँग भएको सबै दिनु कुनै निरन्तर अभ्यास होइन, त्यो अद्भुत विश्वास र अर्पणको उदाहरण थियो। येशूले त्यसबाट हामी सबैले आफ्ना सम्पूर्ण सम्पत्ति दिनुपर्छ भनेर सिकाउनुभएको होइन ।

	त्यस्तै, धनी युवालाई येशूले सम्पत्ति बेच्न भनेको प्रसङ्गमा पनि उहाँले उसलाई आज्ञा दिनुभएजस्तो नभई निमन्त्रणा दिनुभएको हो । त्यो युवकको हृदयमा सम्पत्तिप्रतिको मोह थियो, जसले उसलाई प्रभु पछ्याउनबाट रोक्यो (मत्ती १९:२२) । यदि हामी पहिले नै येशूका अनुयायी छौं र धनलाई उहाँभन्दा माथि राख्दैनौं भने, येशूको त्यो निमन्त्रणा प्रत्यक्षरूपमा हामीमा लागू हुँदैन ।

	प्रारम्भिक मण्डलीको सन्दर्भमा पनि यरूशलेममा चाडको लागि आएका विश्वासमा नयाँ परिवर्तितहरूलाई सहयोग गर्ने अस्थायी अवस्था थियो। सम्पत्ति साझा गर्नु कुनै अनिवार्य नियम थिएन, न त त्यो अभ्यास सधैंको लागि स्थायी थियो (प्रेरित ५:३–४) । त्यसैले, अत्यधिक दानले व्यक्तिलाई, उसको परिवारलाई, वा समाजमा उसको जिम्मेवारी पूरा गर्न असक्षम बनाउँछ भने, त्यो परमेश्वरलाई मनपर्ने दान होइन ।

	 

	सन्तुलित दानको मार्ग

	परमेश्वरले आफ्ना मानिसहरूसँग सबैथोक माग्नुहुन्न भन्ने कुरा पूरानो व्यवस्थाको दशांश प्रणालीबाट स्पष्ट हुन्छ। इस्राएलहरूले आफ्नो उत्पादनको दश अंश त मन्दिरका लागि (लेवी २७:३०–३३), अर्को दश अंश पर्वको लागि (व्यवस्था १४:२२–२६), र तेस्रो वर्षमा तेस्रो दशांश गरिबहरूको लागि छुट्याउँथे (व्यवस्था १४:२७–२९) । त्यसअनुसार वार्षिक हिसाबले करिब १३ प्रतिशत सम्पत्ति दानमा जान्थ्यो, जुन सम्पूर्ण सम्पत्ति दिनु भन्दा सन्तुलित र व्यवहारिक थियो ।

	येशू र उहाँका चेलाहरूको दैनिक जीवनशैलीबाट पनि सन्तुलन देखिन्छ। कहिलेकाहीँ गरिबहरूलाई दिने व्यवस्था गरिन्थ्यो (यूहन्ना १३:२९), तर सम्पूर्ण सम्पत्ति तुरुन्तै खर्च गरिन्थेन। येशूको भनाइ “गरिबहरू सधैं तिमीहरूसँग हुनेछन्” (मत्ती २६:११) कठोर होइन, तर यथार्थपूर्ण मूल्याङ्कन हो ।

	परमेश्वरले हामीलाई काम वा व्यवसायमार्फत् परिवार पाल्न र आवश्यक सुख–सुविधा उपभोग गर्न स्वीकृति दिनुभएको छ । यदि हामीले सम्पूर्ण सम्पत्ति तुरुन्तै दान गर्यौं र जीवनयापनका साधन गुमायौं भने, दीर्घकालीन सेवा वा दान सम्भव हुँदैन । त्यसैले, सन्तुलन यति महत्त्वपूर्ण छ ।

	साँचो र सन्तुलित दान सधैं प्रेम, कृतज्ञता, र अरूको हितका लागि गरिन्छ—कुनै बाध्यता, प्रशंसा प्राप्ति, वा समृद्धिको अपेक्षा बिना । यस्तो दान कुनै लोभ वा लोभजन्य शिक्षाहरू (जस्तै समृद्धिको सुसमाचार) अन्तर्गत गरिने होइन । ख्रीष्टियन दानको सार आत्मिक प्रेममा आधारित हुन्छ, जुन साँचो विश्वासको फल हो ।

	 

	 

	 

	 

	६.उपचारः हाम्रो भाग र परमेश्वरको

	6.Healing: Our Part and God’s

	 

	हाम्रो स्वास्थ्य निःसन्देह जीवनका सबैभन्दा महत्वपूर्ण पक्षहरूमध्ये एक हो । यद्यपि हामी सबैले जीवनको कुनै न कुनै चरणमा रोग वा चोटपटकको अनुभव अवश्य गर्छौं, र केही व्यक्तिहरू त जन्मजातै स्वास्थ्य समस्याको बोझ बोकेर आउँछन् । ख्रीष्टियनहरूले यस यथार्थप्रति विभिन्न दृष्टिकोण राख्ने गरेका छन - कसैले बाइबलमा उपचारबारे भनिएको कुरालाई बेवास्ता गरी केवल मानवीय चिकित्सा सेवामा निर्भर रहन्छन् भने, अर्कातर्फ केहीले मानवीय उपचार खोज्नु नै पापजस्तो ठान्छन् र पूर्णरूपमा परमेश्वरमाथि भर पर्नुपर्ने विश्वास राख्छन् ।

	यद्यपि बाइबलले स्पष्ट रूपमा सिकाउँछ कि उपचारको विषयमा मानवीय जिम्मेवारी र परमेश्वरीय हस्तक्षेप दुवै पक्ष सँगसँगै क्रियाशील हुन्छन् । अर्थात्, हामीसँग केही उत्तरदायित्व हुन्छ भने, परमेश्वरको कृपा र शक्ति पनि यसको केन्द्रमा हुन्छ ।

	 

	हाम्रो उत्तरदायित्व

	बाइबलले हामीलाई आफ्ना शरीरद्वारा परमेश्वरलाई महिमा दिनुपर्ने शिक्षा दिन्छ (१ कोरिन्थी ६:२०) । यसकारण, ख्रीष्टियनहरूले आत्म–निम्त्याइएका रोग व्याधि बाट बच्न सचेत र जिम्मेवार रहनुपर्ने हुन्छ । यस सन्दर्भमा, सन्तुलित आहार, पौष्टिक खानेकुराको छनोट, शारीरिक व्यायाम, र तमाखु, मदिरा, लागूपदार्थजस्ता हानिकारक कुराहरूको परित्याग हाम्रो कर्तव्यभित्र पर्छ । स्वास्थ्यप्रति अनुशासित जीवनशैली अङ्गीकार गर्नु ख्रीष्टियन जीवनको एक अभिन्न पक्ष हो ।

	जब हामी रोगी हुन्छौं, तब हामीले लापरवाहीका कारण स्वास्थ्य अवस्थालाई थप जटिल बनाउनु हुँदैन । हिब्रु १२:१२–१३ मा लेखिएको छः “यसकारण लत्रेका हातहरू उठाओ, र दुर्बल घुँड़ाहरू बलिया बनाओ । तिमीहरू हिँड्ने बाटो सोझो बनाओ, ताकि लङ्गड़ो गोडा नखुस्कोस्, तर निको होस्‌” यहाँ “बिग्रिनु” भनेर अनुवाद गरिएको ग्रीक शब्द चिकित्सा सन्दर्भमा प्रयोग गरिने शब्द हो, जसको अर्थ “मोडिनु” वा “अविकृत अवस्थामा नपुग्नु” हो । यसको तात्पर्य, हामीले उपचारप्राप्ति निम्ति आफ्नो तर्फबाट सक्दो प्रयास गर्नुपर्छ र कुनै पनि कुरामा ढिलासुस्ती गर्नु हुँदैन ।

	आफ्नो उत्तरदायित्व पूरा गर्नुको अर्थ, आवश्यक भएमा उपयुक्त समयमा चिकित्सा सहायता लिनु हो। केही ख्रीष्टियनहरू मानवीय सहायता लिनु विश्वासको कमी हो भन्ने धारणा राख्छन्, तर बाइबल कतै पनि यस्तो निषेध गर्दैन। उदाहरणका लागि, २ इतिहास १६:१२ मा राजा आसाको रोगबारे भनिएको छः “आफ्नो शासनकालको उनन्चालीसौँ वर्षमा तिनलाई खुट्टा कुहुने रोगले आक्रमण गर्‍यो। त्यो रोग साह्रो भए तापनि तिनले परमप्रभुको सहायता खोजेनन्, तर वैद्यहरूको मात्र सल्लाह लिए” यहाँ उनीहरूको गल्ती वैद्य सहायता लिएकोमा नभई, परमेश्वरको सहायता अस्वीकार गरेकोमा थियो ।

	 

	बाइबलका थुप्रै ठाउँहरूमा चिकित्सा उपचारको चर्चा गरिएको छ जस्तै पट्टि बाँध्ने कार्य (यशैया १:६), मल्हम लगाउने प्रक्रिया (यर्मिया ८:२२), औषधिय वनस्पति (इजकियल ४७:१२), तेल (लूका १०:३४), र दाखमद्यको प्रयोग (१ तिमोथी ५:२३) । येशूले स्वयं भनेका छन्, “स्वस्थ मानिसलाई वैद्यको आवश्यकता हुँदैन, तर बिरामीलाई हुन्छ” (मत्ती ९:१२) । साथै, प्रेरित पावलले लूका जो सुसमाचार लेख्ने लेखक हुन लाई “प्रिय वैद्य” (कलस्सी ४:१४) भनेर सम्बोधन गरेका छन्, “अघिल्लो वैद्य” नभनी ।

	 

	परमेश्वरको भूमिका

	हामी बिरामी वा घाइते हुँदा चिकित्सा सेवा उपयोगी हुन्छ, तर कहिलेकाहीँ यथेष्ठ हुँदैन । यस्तो अवस्थामा हामी आत्मविश्वासका साथ परमेश्वरतर्फ फर्कन सक्छौं, जब हामीले आफ्नो तर्फबाट सक्दो प्रयास गरिसकेका हुन्छौं । बाइबलले देखाउँछ कि परमेश्वरले कहिले मानवीय माध्यमद्वारा कार्य गर्नुहुन्छ भने, कहिलेकाहीँ उहाँ चमत्कारी ढङ्गले सीधै हस्तक्षेप गर्नुहुन्छ ।

	पुरानो नियममा भजन संहिताजस्ता ग्रन्थहरूमा बारम्बार परमेश्वरलाई “उपचार गर्ने प्रभु” भनेर वर्णन गरिएको छ (भजन १०७:१९-२०) । नयाँ नियममा येशूको सेवाको महत्वपूर्ण पक्ष थियो रोग र व्याधिहरूबाट मानिसहरूलाई निको पार्नु (मत्ती ४:२३) । उहाँले आफ्ना चेलाहरूलाई सुसमाचार प्रचार गर्न पठाउँदा रोग निको पार्ने अधिकार पनि दिनुभयो (लूका ९:१-२) । येशूको पुनरुत्थानपछि प्रेरितहरूले पनि चमत्कारी उपचारका कार्यहरू जारी राखे (प्रेरित ५:१२-१६; १९:१२; २८:८-९) । साथै, याकूब ५:१४-१५ मा बिरामीका लागि प्रार्थना गर्ने अभ्यासको स्पष्ट निर्देशन दिइएको छ ।

	आजका ख्रीष्टियनहरूबीच उपचारको वरदानबारे मतभेद देखिन्छ । केहीको धारणा छ कि यो वरदान नयाँ नियमको प्रारम्भिक चरणमा मात्र थियो, सुसमाचारको प्रमाणस्वरूप । तर अरू ख्रीष्टियनहरू विश्वास गर्छन् कि आज पनि यदि विश्वासका साथ माग गरियो भने परमेश्वर उपचारको वरदान दिन सक्नुहुन्छ ।

	यो मतभेद उत्पन्न हुनुको मूल कारण यो हो कि उपचारको दुवै पक्ष सत्य हुन् । कहिलेकाहीँ मानिसहरू विश्वासका साथ परमेश्वरमा भरोसा गर्दा चमत्कारी रूपमा निको हुन्छन्, तर यो हरेकचोटि हुने कुरा होइन । यद्यपि चमत्कार नहुनु भन्नाले ती व्यक्तिहरूमा विश्वासको अभाव छ भन्ने होइन । हामीले कहिल्यै पनि यस्ता व्यक्तिहरूको आलोचना गर्नु हुँदैन । कहिलेकाहीँ यो परमेश्वरको इच्छा हुन्छ कि अहिले उपचार होस्,र कहिलेकाहीँ उहाँले त्यो इच्छा गर्नुहुन्न ।

	 

	नयाँ नियममै हामी पाउँछौं कि प्रेरित पावलका सहायक तिमोथी बारम्बार बिरामी हुन्थे (१ तिमोथी ५:२३), र पावल स्वयंले “मेरो शरीरमा काँडा” भनिएको लगातार पीडाको अनुभव गरे (२ कोरिन्थी १२:७) । पावलले यो पीडाबाट मुक्ति पाउन तीनचोटि प्रार्थना गरे (२ कोरिन्थी १२:८-९), तर परमेश्वरले निको पार्नुको सट्टा त्यसलाई सहन सक्ने अनुग्रह प्रदान गर्नुभयो ।

	यस्ता अनुभवकै सन्दर्भमा प्रेरित यूहन्नाले लेखेः “हामीमा परमेश्वरको अगाडि यस्तो भरोसा छ, कि हामी उहाँको इच्छा अनुसार केही मागेमा उहाँले हामीलाई सुन्नुहुन्छ” (१ यूहन्ना ५:१४-१५) । यसको अर्थ, परमेश्वरले हाम्रो माग आफ्नै योजना र समयअनुसार पूरा गर्नुहुन्छ ।

	परमेश्वरले आफ्नो सर्वज्ञता अनुसार अहिले उपचार दिन सक्नुहुन्छ वा पछि दिन सक्नुहुन्छ-यो सम्पूर्णरूपमा उहाँकै हातमा छ । यदि सधैँ राम्रो स्वास्थ्य नै परमेश्वरको इच्छा भएको भए, ख्रीष्टियनहरू कहिल्यै मर्ने थिएनन् । तर बाइबलको योजना यस्तो छैन, नयाँ नियमले देखाउँछ कि विश्वासका साथ परमेश्वरतर्फ फर्कने सबै व्यक्तिहरू अन्ततः उहाँको राज्यमा पूर्ण रूपमा निको पारिनेछन जहाँ न मृत्यु हुनेछ, न शोक, न रुवाइ, न पीडा (प्रकाश २१:४) ।

	 

	उपचारप्रति सन्तुलित दृष्टिकोण

	त्यसैले हामीले डाक्टर, नर्स, र स्वास्थ्यकर्मीहरूको सेवालाई बेवास्ता गर्नु हुँदैन । मानवीय उपचार कहिलेकाहीँ सीमित हुन्छ, तर परमेश्वरबाट प्राप्त अतिरिक्त सहायता सधैँ उपलब्ध हुन्छ । हामी आत्मविश्वासका साथ परमेश्वरतर्फ फर्कन सक्छौं, र विश्वासका साथ प्रार्थना गर्न सक्छौं - यदि हाम्रो प्रार्थना उहाँको इच्छाअनुसार छ भने, उहाँले हाम्रो लागि सर्वोत्तम तरिकाले, सर्वोत्तम समयमा निको पार्नुहुनेछ ।

	तर यो दृष्टिकोण “स्वास्थ्य र सम्पत्ति” नामक शिक्षाबाट पूर्णतः भिन्न छ (अध्याय १५ “समृद्धि” हेर्नुहोस), जसले भन्छ कि यदि हामीले विश्वास र आज्ञापालन गर्यौं भने हामी सधैँ रोगरहित र सम्पन्न जीवन बाँच्नेछौं । यस्तो विचार बाइबलको वास्तविक शिक्षाविपरीत हो र यसलाई अस्वीकार गर्नुपर्छ । हामी प्रेरित पावल वा अन्य ख्रीष्टियन अगुवाहरूभन्दा बढ़ी छैनौं, जसले जीवनमा कहिलेकाहीँ निको भएनन् ।

	यदि प्रार्थनापछि पनि निको भएनौं भने हामीले आफूमा विश्वासको कमी भएको ठान्नु हुँदैन । येशूको समयमा जो निको भएनन्, ती नै थिए जसले उहाँमा विश्वास गरेनन् (मत्ती १३:५८) । तर ख्रीष्टियनका रूपमा हामीले परमेश्वरमा आफ्नो इच्छा समर्पण गरिसकेका छौं। यदि अहिले उपचार भएन भने पनि, त्यो त पावल वा तिमोथीको जस्तै अवस्था हो, जहाँ परमेश्वरले हामीलाई दुःख वा कमजोरीमार्फत सिकाउन चाहनुभएको हुन सक्छ ।

	तर यदि हामीले आफ्नो तर्फबाट सबै प्रयास गरिसकेका छौं भने, निको हुने प्रक्रिया अवश्य अघि बढ्नेछ,या त मानवीय माध्यमद्वारा, वा परमेश्वरको चमत्कारी हस्तक्षेपद्वारा । जुनसुकै तरिकाबाट होस्, यदि उपचार अहिले प्राप्त हुन्छ भने हामीले परमेश्वरलाई धन्यवाद दिनुपर्छ (लूका १७:११-१९), र यदि अहिले होइन भने पनि, उहाँको अनुग्रह, समय, र ज्ञानमा पूर्ण भरोसा राख्नुपर्छ, किनभने निको हुने आश्वासन अन्ततः उहाँकै योजना अनुसार पूर्णरूपमा पुरा हुनेछ ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	७.अरूलाई मद्दत गर्नेः सावधानीपूर्वक हेरचाह सन्तुलन

	7.Helping Others: Balancing Caring with Caution

	 

	अधिकांश मानिसहरूले जीवनमा कम्तीमा एकपटक यस्तो प्रश्न अवश्य सुनेका छन् “के तपाईं केही पैसा दिन सक्नुहुन्छ ? मलाई सहयोग चाहिएको छ” वा सडक किनारामा बसेका, हातमा प्लेकार्ड बोकेका मानिसहरू देखेका छन्, जसमा लेखिएको हुन्छः “घर विहीन,” “पूर्वसैनिक”, “घाइते” , “भोकाएको छु” , “कृपया सहयोग गर्नुहोस् परमेश्वरले तपाईंलाई आशिष दिऊन्‌” यस्ता शब्दहरूले हाम्रो भावनामा गहिरो असर पार्छन्, मन छुने गरी अनुरोध गर्छन् । ती अनुरोधहरूमध्ये केही साँच्चिकै जरुरी अवस्थाको संकेत हुन सक्छन्, तर प्रहरी प्रशासन र सामाजिक सेवामा कार्यरत अधिकारीहरूले अनुभव गरेका छन् कि धेरैजसो अवस्थामा यस्तो सहयोग माग्नु व्यवसायजस्तै बनेको छ, र ती व्यक्तिहरू साँच्चिकै अभावमा छैनन् । यस्तो परिस्थितिमा हामी आफैँ पनि अन्योलमा पर्न सक्छौं–यस्ता अवस्थाहरूमा हामी ख्रीष्टियनहरूका रूपमा कसरी निर्णय लिऊँ? यस्तो घडीमा हाम्रो उत्तर के हुनुपर्छ ?

	 

	माया र हेरचाहको दृष्टिकोण

	पवित्रशास्त्रमा हामीले बारम्बार देख्छौं कि गरिब, अभावग्रस्त र दुःखीहरू प्रति हाम्रो जिम्मेवारी कति महत्वपूर्ण छ । पुरानो नियममा यस्ता मानिसहरूलाई मद्दत गर्नका लागि प्रभुले दिएको अनेक आज्ञाहरू पाइन्छन् । व्यवस्था १५:७ मा यसरी लेखिएको छः “यदि परमप्रभु तिमीहरूका परमेश्वरले तिमीहरूलाई दिनुहुने देशको कुनै नगरमा कुनै दाजुभाइ गरीब छ भने, तिमीले त्यस गरीब भाइप्रति निष्ठुर भएर आफ्नो मुट्ठी नबाँध्नू” । यस प्रकारका आज्ञाहरूले हाम्रो हृदयलाई करुणाशील बनाउँछ, दया गर्न प्रेरित गर्छ ।

	हितोपदेश १९:१७ मा लेखिएको छः “गरीबप्रति दयालु हुनु परमप्रभुलाई सापट दिनु हो, र त्यसले जे गरेको छ, त्यसको इनाम उहाँले त्यसलाई दिनुहुनेछ” । यस पदले देखाउँछ कि जब हामी गरिबहरूको सेवा गर्छौं, हामी प्रत्यक्षरूपमा परमेश्वरप्रति विश्वास र प्रेम प्रकट गरिरहेका हुन्छौं ।

	नयाँ नियममा, हामी पाउँछौं कि प्रभु येशू स्वयं आवश्यक परेकाहरूमा ध्यान दिनुहुन्थ्यो (यूहन्ना १३:२९), र उहाँले आफ्ना अनुयायीहरूलाई पनि त्यही मार्गमा हिंड्न आज्ञा दिनुभयो (लूका ११:४१) । येशूले सुनाउनु भएको असल सामरीको दृष्टान्त (लूका १०:२५–३७) न केवल ख्रीष्टियन धर्ममा, तर सम्पूर्ण साहित्यमा अरूको हेरचाह गर्नुपर्ने विषयमा अत्यन्त गहिरो सन्देश दिन्छ । प्रेरित पावलले पनि यस विषयमा बलियो धारणा राख्नुहुन्थ्यो, उहाँले भन्नुभयोः “चोर्नेले अब उसो नचोरोस् । बरु उसले परिश्रम गरोस्। उसले आफ्नो हातले ईमानदारीसाथ परिश्रम गरोस्, र खाँचोमा परेकाहरूलाई दिन सकोस्‌” (एफिसी ४:२८) । याकूबले यसो लेखेः “परमेश्वर र पिताको अगाडि शुद्ध र पवित्र धर्म यही होः अनाथ र विधवाहरूलाई तिनीहरूको कष्टमा हेरचाह गर्नु, र आफूलाई संसारबाट निष्कलङ्क राख्नु” (याकूब १:२७) । यसले स्पष्ट गर्दछ कि असल धार्मिकता भनेको केवल आत्मिक अभ्यास होइन, तर व्यवहारमा दया र सेवा पनि हो ।

	 

	१ यूहन्ना ३:१७ मा लेखिएको छः “कसैसित संसारको धन–सम्पत्ति छ, र पनि आफ्ना दाजुभाइलाई खाँचोमा परेको देख्दा उनीहरूप्रति आफ्नो मन कठोर पार्छ भने, परमेश्वरको प्रेमले कसरी त्यसमा वास गर्छ” यस पदले हामीलाई चेतावनी दिन्छ कि केवल विश्वासको भनाइमा मात्र होइन, वास्तविक व्यवहारमा प्रेम प्रकट गर्न आवश्यक छ ।

	 

	सावधानी र विवेकको प्रयोग

	यद्यपि, बाइबल यथार्थपरक छ–यो केवल आदर्शको शिक्षामा सीमित छैन । बाइबलमा उल्लेख गरिएको छ कि मानिसहरूले कहिलेकाहीं झूटो रूप धारण गरेर आफ्ना स्वार्थ सिद्ध गर्न खोज्छन् (यहोशू ९) । यसले देखाउँछ कि सबै सहयोगको अनुरोध साँचो आवश्यकता हुँदैन । कतिपय अवस्थामा मानिसहरू काम गर्न नचाहेर पनि माग गर्छन्, जसलाई प्रेरित पावलले आलोचना गर्नुभयोः “कसैले काम गर्दैन भने त्यसले नखाओस्‌” (२ थेस्सलोनिकी ३:१०) ।

	यस अर्थमा, हामीले १ यूहन्ना ३:१७ मा प्रयोग गरिएका “देख्छ” र “आवश्यकता” शब्दहरूलाई गहिरो गरी विचार गर्नु आवश्यक छ । “देख्छ” भन्नाले त्यो आवश्यकतालाई हामीले प्रत्यक्षरूपमा अनुभव गर्नुपर्छ भन्ने बुझिन्छ—हामी केवल अरूले भनेकोमा भर पर्नुपर्ने छैन। त्यस्तै, “आवश्यकता” (ग्रीकः अजचभष्बल) शब्दले केवल इच्छालाई होइन, तर वास्तविक अभाव—जस्तै खाना, कपडा, ओतको—बारे संकेत गर्छ । जब यिनी दुइटा पक्ष—दृष्टि र वास्तविक आवश्यकता—मिल्छन्, त्यतिखेर हाम्रो सहयोग साँचो अर्थमा सार्थक हुन्छ ।

	 

	माया र सावधानीबीचको सन्तुलन

	आजको जटिल समाजमा हामी “बुद्धिमान सामरी” बन्न आवश्यक छ—अर्थात् हाम्रो हृदयमा प्रेम र सहानुभूति भए पनि विवेकको साथ निर्णय लिन सक्ने क्षमता । जब हामीलाई सहयोगको अनुरोध गरिन्छ र त्यो परिस्थिति वास्तविक देखिन्छ, त्यसबेला हाम्रो पहिलो कर्तव्य हुन सक्छ सम्बन्धित निकाय प्रहरी वा सामाजिक सेवा संस्थाहरूलाई खबर गर्नु । ती निकायहरू यस्ता अवस्थालाई विश्लेषण गर्न र सहयोगको सही व्यवस्था गर्न प्रशिक्षित हुन्छन् ।

	यदि अवस्था त्यति गम्भीर नदेखिएमा, हामी आफैँले निर्णय लिन सक्छौं के यो व्यक्तिले मागेको सहायता वास्तवमा उचित र आवश्यक छ ? के उसले मागिरहेको सहयोग सकारात्मक तरिकाले प्रयोग हुनेछ ? प्रायः यस्तो पनि हुन्छ कि खाना वा लुगा प्रस्ताव गर्दा उनीहरूले अस्वीकार गर्छन्, र केवल नगद पैसा मात्र माग्छन जुन सम्भवतः लागू औषध, रक्सी वा अन्य अनुचित काममा प्रयोग हुनसक्छ ।

	त्यसैले, जब नगद सहयोगको कुरा आउँछ, हामीले विचार गर्नुपर्छ कि हाम्रो सहयोगले साँचो आवश्यकतामा टेवा पुग्नेछ कि लत र दुरुपयोगलाई बढावा दिनेछ । हामीलाई परमेश्वरले दिएको स्रोतको उपयोगबारे जिम्मेवारी दिइएको छ–त्यसैले ती स्रोतहरूलाई उपयुक्त स्थानमा खर्च गर्नु हाम्रो नैतिक कर्तव्य हो ।

	हामीले सकेको हदसम्म साँचो आवश्यकता भएका व्यक्तिहरूलाई सहायता गर्नुपर्छ, तर सोहीसाथ बुद्धिमान र विवेकशील पनि बन्नुपर्छ। यस्ता व्यक्तिहरू प्रायः साना परिमाणमा भए पनि विश्वासिलो च्यारिटी संस्थाहरूलाई सहयोग गर्छन्, जुन दक्षतापूर्वक आवश्यकता भएका मानिसहरूलाई सहायता पुर्‍याउने कार्यमा सक्रिय छन् (अध्याय ५ “दिने कुरा” हेर्नुहोस) । यस्ता संस्थाहरू विशेषतः चर्च वा विश्वास समुदायका माध्यमबाट निर्माण भएका वा परीक्षण गरिएका हुनुपर्छ ।

	यदि तपाईं इन्टरनेटको पहुँचमा हुनुहुन्छ भने, त्यहाँ (charitynavigator.org) जस्ता संस्था पनि छन्, जसले विभिन्न च्यारिटी संस्थाहरूको मूल्याङ्कन र पारदर्शिताबारे जानकारी दिन्छन् । यो पनि ध्यान दिनुपर्ने कुरा हो कि धेरै संस्थाहरूले आफूलाई राम्रो उद्देश्यका लागि भनेर प्रस्तुत गरे तापनि, उनीहरूको दान रकमको धेरैजसो भाग प्रशासनिक खर्चमै सकिन्छ, र आवश्यक परेकाहरूमा खासै नपुग्ने खतरा रहन्छ ।

	हामीले आत्मिक दृष्टिकोण पनि बिर्सनु हुँदैन । केही अवस्थाहरूमा, हामीले दिन सक्ने सबैभन्दा उत्तम सहयोग आत्मिक हुन्छ–जस्तै प्रेरितहरूले गरेजस्तै (प्रेरित ३:१–६), वा प्रभु येशूले गर्नु भएको जस्तै (मत्ती ११:५) । यसको अर्थ यो होइन कि जब स्पष्ट भौतिक आवश्यकताहरू देखिन्छन्, तब हामी टाढा बस्नुपर्छ । ख्रीष्टियन विश्वासले हामीलाई सिकाउँछ–जसरी याकूबले लेखेः “तिमीहरूमध्ये कसैले त्यसलाई, “शान्तिसँग जाऊ, न्यानो गरी बस, पेटभरि खाऊ” मात्र भन्छ, तर त्यसको शरीरलाई चाहिने कुराहरूचाहिँ दिँदैन भने, त्यसबाट के लाभ हुन्छ र” (याकूब २:१६; यशैया ५८:७ हेर्नुहोस) ।

	केही विश्वासीहरू यस्तो स्थितिमा दया देखाउने पक्षमा गल्ती गर्न रुचाउँछन उनीहरूलाई ठगिएको अनुभूति भए पनि । उनीहरू केही सानो रकम छुट्टै झोलामा राख्छन्, जसलाई अत्यावश्यक अवस्थामा छिट्टै निकाली सहयोग गर्न सकिन्छ ।

	तर, “आवश्यकता” लेखिएको कार्डबोर्डको सन्देश वा आधारहिन मागका आधारमा हामीले अनिवार्य रूपमा सहयोग गर्नु पर्छ भन्ने होइन । परमेश्वरको वचनले हामीलाई केवल भनिएको आधारमा विश्वास गर्न बाध्य बनाउँदैन। तर, जहाँ वास्तविक आवश्यकता छ, त्यहाँ हाम्रो प्रेम, दया र व्यवहारिक समर्थन हिच्किचावटबिना पुग्नुपर्छ भन्ने कुरा बाइबलले प्रष्ट रूपमा देखाउँछ। हामी प्रेम र विवेकको साथ यस्ता निर्णय लिन प्रेरित बनौं ।

	 

	 

	८.अरूको न्याय गर्नेः सही र गलत

	8.Judging Others: Rightly and Wrongly

	 

	नयाँ नियमका केही खण्डहरूलाई सन्दर्भबाहिर हेर्दा, अरूलाई न्याय गर्ने विषयमा बाइबलले विपरित प्रकारका निर्देशन दिएको जस्तो देखिन सक्छ । उदाहरणका लागि, येशूले भन्नुभयो, “मुख हेरेर होइन, तर ठीक किसिमले इन्साफ गर” (यूहन्ना ७:२४) , तर अर्को ठाउँमा भने, “अरूलाई दोषी नठहराओ, र तिमीहरू पनि दोषी ठहराइनेछैनौ ” (मत्ती ७:१) । यसकारण, केही ख्रीष्टियनहरू अरूको शब्द, कार्य वा मनसायको न्याय गर्नु सधैं गलत ठान्छन् भने अन्यले उचित निर्णयले न्याय गर्न आवश्यक छ भन्ने विश्वास राख्छन् । त्यसैले, बाइबलले वास्तवमा न्यायको सन्दर्भमा के शिक्षा दिन्छ भन्ने कुरा स्पष्ट रूपमा बुझ्नु अत्यन्तै आवश्यक छ ।

	 

	जब न्याय गर्नु उचित हुन्छ

	येशूले जब यरूशलेमका मानिसहरूलाई “सही निर्णयले न्याय गर” (यूहन्ना ७:२४) भन्नुभयो, तब उहाँले यो स्पष्ट गर्नुभयो कि यदि न्याय उचित र निष्पक्ष ढंगले गरियो भने त्यो गलत होइन । अर्को अवसरमा उहाँले भन्नुभयो :

	“झूटा अगमवक्ताहरूदेखि होशियार बस, जो तिमीहरूकहाँ भेड़ाको भेषमा आउँछन्, तर भित्रपट्टि चाहिँ डरलाग्दा ब्वाँसाहरूजस्ता हुन्छन् । तिनीहरूका फलबाट तिमीहरूले तिनीहरूलाई चिन्नेछौ । के काँढ़ाका बोटबाट अंगूर अथवा सिउँड़ीबाट अञ्जीर टिपिन्छ र? त्यसै गरी हरेक असल रूखले असल फल फलाउँछ । तर खराब रूखले खराब फल फलाउँछ। असल रूखले खराब फल फलाउन सक्दैन, न त खराब रूखले असल फल फलाउन सक्तछ। असल फल नफलाउने हरेक रूख काटी ढालिन्छ, र गोमा फालिन्छ।  यसरी ती अगमवक्ताहरूलाई तिनीहरूका फलबाट चिन्नेछौ” (मत्ती ७:१५-२०) ।

	येशूको यो शिक्षाले देखाउँछ कि हामीले कसरी “सही निर्णयले” न्याय गर्ने भनेर सिक्नुपर्छ – अरूको जीवन, व्यवहार र त्यसका फलको आधारमा मूल्यांकन गर्दै । बाइबलले न्याय गर्न निषेध गरेको छैन, तर यसले स्वार्थ, दम्भ वा पूर्वाग्रहयुक्त न्यायको विरोध गरेको हो । झूटा शिक्षकहरू वा भविष्यवक्ताहरूलाई छुट्याउने उपाय भनेको उनीहरूको शिक्षालाई परमेश्वरको वचनसँग तुलना गर्नु हो; यस्तै गरी, व्यक्तिहरूको व्यवहारको मूल्यांकन पनि गरिन सक्छ । परमेश्वरले प्रकट गर्नुभएको मापदण्डअनुसार गरिएको निर्णय स्वेच्छाचारी वा अन्यायपूर्ण हुँदैन ।

	प्रेरित पावलले कोरिन्थका मण्डलीलाई लेख्दा यो विषयलाई अझ गहिराइमा लिएर जानुभयो । उहाँले लेख्नुभयो, “सन्तहरूले संसारको न्याय गर्छन् भन्ने कुरा के तिमीहरूलाई थाहा छैन? यदि संसारको न्याय तिमीहरूले नै गर्नुपर्छ भने, सानाभन्दा साना मुद्दाहरू छिन्न के तिमीहरू अयोग्य छौ ? के तिमीहरूलाई थाहा छैन, हामी स्वर्गदूतहरूको न्याय गर्नेछौं? त्यसो भए यस जीवनमा हुने कुरा ठूला हुन् र ?” (१ कोरिन्थी ६:२–३) । यसबाट प्रस्ट हुन्छ कि ख्रीष्टियनहरूले न्याय गर्ने क्षमता राख्नुपर्छ, तर त्यो न्याय बाइबलका सिद्धान्तमा आधारित, नम्र, प्रेमपूर्ण र निष्पक्ष हुनुपर्छ । बाइबलले केही यस्ता क्षेत्रहरूको पनि चर्चा गर्दछ जहाँ ख्रीष्टियनहरूले अरूको व्यवहारको मूल्यांकन गर्नुपर्छ। जस्तैः

	 

	
		अरूले आफूमा पार्ने प्रभावको विवेचना गर्न (रोमी १६:१७; १ कोरिन्थी १५:३३)

		पथभ्रष्ट ख्रीष्टियन दाजुभाइबहिनीहरूलाई कोमलता र दृढताका साथ सच्याउन (गलाती ६:१)

		पापमा लिप्त व्यक्तिहरूमा अनुशासन लागू गर्न (मत्ती १८:१५–१७)



	 

	यी कार्यहरू बिना कुनै न्याय वा मूल्यांकन सम्भव हुँदैन । तर जब यी सबै कार्यहरू प्रेममा आधारित भएर गरिन्छन्, तब ती परमेश्वरको इच्छा अनुसारको सही न्याय हुन्छ ।

	 

	जब न्याय गर्नु गलत हुन्छ

	बाइबलले हामीलाई चेतावनी दिएको छ कि न्याय गर्दा सावधानी आवश्यक छ। यदि न्याय असावधानीपूर्वक, पूर्वाग्रही, कठोर वा अधूरो जानकारीका आधारमा गरियो भने त्यो गलत हुन्छ। बाइबलले सात प्रकारका गलत न्यायको उल्लेख गर्छः

	 

	१. देखावटिको आधारमा न्याय गर्नुः

	बाह्य रूप, जात, सामाजिक हैसियत वा आर्थिक अवस्थाको आधारमा गरिएको निर्णय प्रायः अन्यायपूर्ण हुन्छ । येशूले भन्नुभयो, “मुख हेरेर होइन, तर ठीक किसिमले इन्साफ गर” (यूहन्ना ७:२४)  । हितोपदेश १८:१३ भन्छ, “जसले सुन्न अघि नै जवाफ दिन्छ, त्यो त्यसको मूर्खता र शर्म हो” । यहोशू २२:९–२४ मा बाहिरी अवस्था हेरेर गरिएको गलत निर्णयको दृष्टान्त पाइन्छ । लूका ७:३६–५० मा फरीसी सिमोनले येशूका खुट्टा पखाल्ने स्त्रीलाई बाहिरी देखावटका आधारमा न्यून आँकेर गल्ती गरे, जसको लागि येशूले उहाँलाई गम्भीर रूपमा सच्याउनुभयो ।

	 

	२. मनोभावको अनुमान गर्नुः

	कसैको व्यवहार हेरेर त्यसको मनोभाव अनुमान गर्ने प्रयास गर्नु त्रुटिपूर्ण हुन्छ । केवल परमेश्वर मात्र हृदय र मनका विचार बुझ्न सक्नुहुन्छ (यर्मिया ११:२०) । गरीब, अपाङ्ग वा बिरामी व्यक्तिको अवस्था देखेर तिनीहरूले केहि पाप गरेका कारण यस्तो भएको हो भन्ने सोच्नु पनि गलत निष्कर्ष हो ।

	 

	३. घमण्डसहितको न्यायः

	जब न्याय आत्म–धार्मिकताको साथ गरिन्छ, त्यो गलत हुन्छ। येशूले लूका १८:९–१४ मा दिएको दृष्टान्तमा फरीसीले कर उठाउने व्यक्तिलाई तुच्छ माने, तर परमेश्वरको दृष्टिमा कर उठाउने व्यक्ति नै धर्मी ठहरिए । घमण्डले प्रेरित न्याय अन्यायमा परिणत हुन्छ ।

	 

	 

	४. मानवीय मापदण्डको आधारमा न्याय गर्नु :

	यदि परमेश्वरको वचनको स्थानमा व्यक्तिगत धारणा, परम्परा वा सांस्कृतिक मूल्यलाई प्राथमिकता दिइन्छ भने त्यो न्याय होइन । फरीसीहरूले आफ्ना परम्परागत नियमहरूलाई परमेश्वरको आज्ञाभन्दा माथि राखेर अरूलाई दोष दिन्थे (मत्ती १५:९) । आज पनि हामी व्यक्तिगत मान्यताका आधारमा अरूलाई अयोग्य ठान्न सक्छौं ।

	 

	५. ढोंगी न्याय गर्नुः

	आफूले गर्दै आएको पापको दोष अरूलाई दिनु ढोंग हो । येशूले मत्ती ७:१–५ मा यस्तो व्यवहारको आलोचना गर्नुभयो । उहाँले स्पष्ट रूपमा भन्नुभयो, “पहिले तिमीले आफ्ना आँखा भएको लट्ठी निकाल, तब मात्र तिमीले अरूको आँखाको छिटा देख्न सक्छौ” । पावलले पनि रोमी २:१ मा भन्नुभयो, “यसकारण अर्कालाई दोष लाउने ए मानिस, तिमी जोसुकै भए तापनि, केही बहाना छैन, किनकि जेमा तिमी अर्कालाई दोष लगाउँछौ, त्यसैमा आफै पनि दोषी ठहरिनेछौ, किनभने तिमी दोष लाउनेले पनि त्यही काम गर्छौ” ।

	 

	६. सम्झौतावादी न्याय गर्नुः

	यदि हामी मित्रता, डर, वा अरूको साथ गुमाउने डरले सत्यलाई दबाएर पापको पक्षमा उभिन्छौं भने त्यो न्याय होइन । रोमी १:३२ ले भन्छ, “यस्ता काम गर्नेहरू मृत्युको योग्य हुन्छन् भन्ने परमेश्वरको धार्मिक–विधान जान्दाजान्दै पनि तिनीहरू यी काम गर्ने मात्र होइनन्, तर यस्ता गर्नेहरूसँग पूर्ण सहमत पनि हुन्छन्‌” ।

	 

	 

	 

	७. दयाविहीन न्याय गर्नुः

	जब न्याय कठोर, निर्दयी र सुधारको इच्छाबिना गरिन्छ, त्यो हानिकारक हुन्छ । येशूले भन्नुभयो, “किनभने जसरी तिमीहरू अरूहरूलाई दोषी ठहराउँछौ, त्यसरी नै तिमीहरू पनि दोषी ठहराइनेछौ। जुन नापले तिमीहरू नाप्तछौ, त्यसै गरी तिमीहरूका निम्ति पनि नापिनेछ” (मत्ती ७:२) । याकूब २:१३ भन्छ, “किनकि जुन मानिसले कृपा गरेको छैन, त्यसको न्याय कृपाविना नै हुन्छ । कृपा न्यायमाथि विजयी हुन्छ” । न्याय प्रेमसहित, दया र सुधारको उद्देश्यले गर्नुपर्छ ।

	 

	अरूको न्याय गर्दा सन्तुलन कसरी राख्ने?

	हामी ख्रीष्टियनहरू आफैं पापी हौं भन्ने सत्य बुझ्नुपर्छ (१ यूहन्ना १:८), र हामीले परमेश्वरको अनुग्रहमा बाँच्दै आफ्नो जीवनमा पाप हटाउने प्रयास निरन्तर जारी राख्नुपर्छ (कलस्सी ३:५–१०) । तथापि, कहिलेकाहीँ हामीले पनि गलत निर्णय लिन्छौं । माथि उल्लिखित सात प्रकारका गलत न्यायबाट जोगिनु आत्मिक वृद्धिको एक महत्वपूर्ण पक्ष हो ।

	तर जब हामी सही निर्णय गर्छौं, त्यसबेला पनि सन्तुलन आवश्यक हुन्छ । आजको समाजमा ख्रीष्टियनहरूले पापको विरोध गर्दा प्रायः असहिष्णु भनिन्छन् । तर बाइबलले सत्यको पक्षमा उभिनु आवश्यक बताएको छ (प्रेरित २०:२७–२८; २ तिमोथी ४:२) । परमेश्वरको वचनअनुसार पापको विरोध गर्नु न्याय होइन, तर धर्मको पक्षमा उभिने कार्य हो ।

	सत्य बोलेको मात्र न्याय सही हुन्छ भन्ने होइन; त्यो सत्य प्रेमका साथ बोलिनुपर्छ । यही कारणले “प्रेममा सत्य बोल” (एफिसी ४:१५) भन्ने शिक्षाले गहिरो अर्थ दिन्छ । जब निर्णय सत्यमा आधारित हुन्छ र प्रेममा डुबेको हुन्छ, तब मात्र त्यो न्याय परमेश्वरको दृष्टिमा स्वीकार्य हुन्छ ।

	यसरी, बाइबलले न्याय नगर्नु भन्नुको अर्थ हो – पूर्वाग्रह, घमण्ड, दयाविहीनता र व्यक्तिगत स्वार्थले भरिएको न्याय नगर्नु । तर जब न्याय प्रेम, विनम्रता र बाइबलका सिद्धान्तमा आधारित भएर गरिन्छ, त्यो न्याय उचित, आवश्यक र आत्मिक रूपमा लाभदायक हुन्छ ।

	 

	 

	 

	 

	 

	९.व्यवस्थाः आज ख्रीष्टियनहरूले कुन कानूनहरू पालना गर्नुपर्छ?

	9.Law: Which Laws Should Christians Keep Today?

	 

	पवित्र बाइबलमा सयौं नियमहरू उल्लेख गरिएका छन् तर आजको विश्वासी जीवनमा तीमध्ये कुन नियमहरू लागू छन् भन्ने कुरा हामी कसरी निश्चित गर्न सक्छौं ? केही ख्रीष्टियन शिक्षाहरू अनुसार, पुरानो करार अन्तर्गत दिइएका सम्पूर्ण व्यवस्था (नियमहरू) अब खारेज भइसकेका छन्, र ख्रीष्टियनहरूले अब येशू ख्रीष्टका आदेशहरू अर्थात् परमेश्वर र मानिसप्रति प्रेम गर्नुपर्ने दुई प्रमुख आज्ञाहरू मात्र पालना गर्नुपर्ने बताइन्छ । तर, जब येशूले मत्ती २२:३७ मा भन्नुभयो, “तिमीले परमेश्वरलाई आफ्नो सम्पूर्ण मन, आत्मा र बुद्धिले प्रेम गर,” उहाँले व्यवस्थाविवरण ६:५ मा दिइएको व्यवस्था उद्धृत गर्दै हुनुहुन्थ्यो । यसै गरी, जब उहाँले मत्ती २२:३९ मा भन्नुभयो, “आफ्ना छिमेकीलाई आफू जस्तै प्रेम गर,” उहाँले लेवी १९:१८ मा उल्लेखित व्यवस्था नै उल्लेख गर्नुभयो। यसले प्रस्ट देखाउँछ कि यस्ता आज्ञाहरू आज पनि प्रभावकारी छन् ।

	यस बाहेक, पुरानो करारमा पाइने थुप्रै यस्ता आज्ञाहरू छन् जसलाई हामीले आज पनि पालना गर्नुपर्छ , जस्तैः झूट नबोल, चोरी नगर, व्यभिचार नगर जुन यद्यपि पुरानो करारमा दिइएका हुन्, तिनीहरूलाई नयाँ करारमा समेत स्पष्ट रूपमा मान्यता दिइएको छ ।

	तर अर्कोतर्फ, नयाँ करारमा यस्ता धेरै पदहरू पाइन्छन् जसले देखाउँछन् कि “व्यवस्था” येशू ख्रीष्टको बलिदानद्वारा अन्त्य गरिएको छ। उदाहरणका लागि, पावलले एफिसी २:१५ मा भन्नुभयो, “र उहाँले व्यवस्थालाई त्यसका आज्ञाहरू र धार्मिक–विधानहरूसमेत आफ्नै शरीरमा खारेज गर्नुभएको छ, कि यी दुईका सट्टामा उहाँले आफैमा एउटा नयाँ मानिस सृष्टि गरून्, र यसरी शान्ति स्थापना होस्‌”, र गलाती ३:२५ मा लेख्नुभयो, “तर अब विश्वास आएको हुनाले अब उप्रान्त हामी संरक्षकको अधीनमा छैनौं” ।

	 

	व्यवस्था (नियम) का प्रकारहरू

	हामीलाई आज कुन नियमहरू लागू छन् र कुन छैनन् भन्ने कुरा बुझ्नको लागि, पुरानो करारमा दिइएका नियमहरू विभिन्न प्रकारका छन् भन्ने तथ्यलाई बुझ्नु अत्यावश्यक हुन्छ । (हेर्नुहोसः यर्मिया ७:२२-२३)

	 

	१. धार्मिक (पुजासम्बन्धी) वा समारोहिक व्यवस्था

	पुरानो करारका करिब ६१३ आज्ञाहरू मध्ये अधिकांश मन्दिर, याजकीय सेवा, बलिदान प्रणाली, र पवित्रताको बाह्य विधिसँग सम्बन्धित छन् । उदाहरणका लागि, जनावरहरूको बलिदानको व्यवस्था, शुद्धता र अशुद्धताको नियमहरू, र विशेष चाडपर्वहरूको पालना सम्बन्धी आदेशहरू । यी सबै धार्मिक विधिहरू येशू ख्रीष्टको मृत्यु, गाडिनु, र पुनरुत्थानद्वारा पूर्णरूपमा पुरा गरिएका छन् । उहाँ नै अन्तिम बलिदान हुनुहुन्छ (हिब्रु ९:११-१४) । त्यसैले प्रेरित पावलले भन्दछन : “ खतना केही होइन, बेखतना पनि केही होइन, तर परमेश्वरको आज्ञापालन मुख्य कुरा हो” (१ कोरिन्थी ७:१९) ।

	 

	२. नागरिक वा राष्ट्रिय व्यवस्था

	यी नियमहरू इस्राएल राष्ट्रको सामाजिक, आर्थिक, र कानूनी संरचना व्यवस्थापन गर्न दिइएका थिए । जस्तै, कसैले दुर्घटनावश अरूको मृत्यु गराएको भए के सजाय दिने भन्ने नियमहरू, सम्पत्ति सम्बन्धी विवादहरूको समाधान गर्ने कानुनहरू आदि । यी नियमहरूको उद्देश्य प्राचीन इस्राएललाई परमेश्वरको विशिष्ट राष्ट्रको रूपमा स्थापित गर्नु थियो । आज हामी त्यो राष्ट्रिय शासन अन्तर्गत छैनौं, त्यसैले यस्ता नियमहरू प्रत्यक्ष रूपमा हामीमाथि बाध्यकारी छैनन् । तथापि, ती नियमहरूमा समेटिएका सिद्धान्तहरू जस्तै न्याय, करुणा, र जिम्मेवारी आज पनि हाम्रो व्यक्तिगत तथा सामाजिक जीवनमा मार्गदर्शक हुनसक्छन् । उदाहरणका लागि, व्यवस्था २५:४ मा भनिएको छ, “दाइँ गर्दा गोरुलाई महला नलगाओ” । यसबाट प्रेरित पावलले १ कोरिन्थी ९:९ मा देखाउनुहुन्छ कि सेवकहरूले आफ्नो सेवाबाट जीवन निर्वाह गर्न पाउनुपर्छ भन्ने सिद्धान्त आज पनि लागू हुन्छ ।

	 

	३. आत्मिक वा नैतिक व्यवस्था

	यी नियमहरू अत्यन्त महत्त्वपूर्ण छन् र समय तथा राष्ट्रको सन्दर्भभन्दा बाहिरको सार्वभौम सत्य हुन्। जस्तैः “हत्या नगर”, “चोरी नगर”, “झूट नबोल” आदि । यिनको सार दश आज्ञामा पाइन्छ ( प्रस्थान २०:१-१७) । यी नियमहरू यद्यपि मोशा मार्फत इस्राएललाई दिइएका थिए, तर यी व्यवस्थाहरू इस्राएल राष्ट्र अस्तित्वमा आउनु भन्दा पहिले नै मानिसको अन्तरात्मामा रोपिएका थिए । नयाँ करारमा यी नियमहरू दोहोरिएका छन्, जसले स्पष्ट देखाउँछ कि यिनीहरू येशूको मृत्युपछि पनि प्रभावमा छन् । उदाहरणको लागि, एफिसी ६:१-२ मा भनिएको छ, “बच्चाहरू, आफ्ना आमाबुबाको आज्ञा मान; यो प्रभुमा उचित हो। ‘आफ्ना आमाबुबाको आदर गर,’ यो प्रतिज्ञा गरिएको पहिलो आज्ञा हो” ।

	यसरी, हामी भन्न सक्छौं कि आत्मिक वा नैतिक नियमहरू समयको कुनै सीमामा बाँधिएका छैनन् । यी नियमहरू परमेश्वरको चरित्र र इच्छाको अभिव्यक्ति हुन् । यिनीहरू नै सत्य प्रेमका वास्तविक मार्गदर्शन हुन् ।

	 

	येशूले व्यवस्था खारेज गर्नु भएको हो त ?

	यो सन्दर्भमा थुप्रै गलत बुझाइहरू फैलिएका छन् । केहीले पावलका लेखहरूमा आधारित भएर सम्पूर्ण व्यवस्था अब लागू छैन भन्छन्। तर, पावल स्वयं भन्दछनः “तब के हामी यही विश्वासद्वारा व्यवस्थालाई रद्द गर्ने? कदाचित् होइन! बरु हामीहरू त व्यवस्थालाई कायम पो राख्छौं” (रोमी ३:३१) । “यवस्था पवित्र छ, र आज्ञा पवित्र, न्यायसङ्गत र असल छ” (रोमी ७:१२) “हामी जान्दछौं कि यदि कसैले उचित रूपले पालन गर्‍यो भने व्यवस्था असल छ” (१ तिमोथी १:८)

	पावल स्पष्ट रूपमा भन्छन् कि आत्मिक वा नैतिक व्यवस्थाहरू ख्रीष्टियन जीवनमा लागू छन् । उहाँले रोमी २:१४-१५ मा भन्नुभयो कि गैरयहूदीहरूले समेत जब तिनीहरू स्वाभाविक रूपमा तिनै व्यवस्था पालना गर्छन्, तिनीहरूको हृदयमा नै ती व्यवस्था लेखिएको प्रमाणित हुन्छ ।

	 

	टिम केलरको शिक्षाअनुसार

	प्रसिद्ध पास्टर र धर्मशास्त्री टिमोथी केलर लेख्छनः “पावलले स्पष्ट रूपमा देखाउँछन् कि प्रेरितहरूले पुरानो करारको नैतिक व्यवस्था हामीमाथि अझै पनि लागू हुन्छ भन्ने बुझाइ राख्थे नैतिक व्यवस्थाले परमेश्वरको स्वभाव देखाउँछ उहाँको निष्ठा, प्रेम र विश्वासयोग्यता । पुरानो करारका आज्ञाहरू छिमेकीमाथि प्रेम, गरिबहरूको हेरचाह, सम्पत्तिमा उदारता, र परिवारप्रति प्रतिबद्धता आज पनि लागू हुन्छन् । नयाँ करारले हत्या र व्यभिचार निषेध गर्छ, र पुरानो करारको यौन नीति नयाँ करारमा पुनः पुष्टि गरिएको छ। यदि नयाँ करारले पुरानो करारको कुनै आज्ञालाई दोहोर्याउँछ भने, त्यो आज्ञा आज पनि लागू हुन्छ” ।

	 

	सन्तुलित दृष्टिकोण

	आज हामीमाथि कुन व्यवस्था लागू हुन्छ भन्ने विषयमा सन्तुलित दृष्टिकोण अपनाउनु जरुरी छ ।

	१. हामीले आत्मिक वा नैतिक व्यवस्थाहरूको पालना निरन्तर गर्नुपर्छ, जुन येशू र प्रेरितहरूले पुनः पुष्टि गर्नुभएको छ ।

	२. धार्मिक (पुजासम्बन्धी) र राष्ट्रिय व्यवस्था येशूको बलिदान र इस्राएल राष्ट्रको अन्त्यसँगै पूर्ण भए ।

	३. यद्यपि ती खारेज भइसकेका छन्, तिनीहरूबाट पाइने सिद्धान्तहरू आज पनि हाम्रो आत्मिक अभ्यासमा उपयोगी छन् । 

	 

	यसैकारण, पावल २ तिमँेथी ३:१६ मा लेख्छन : “सम्पूर्ण पवित्र–शास्त्र परमेश्वरको प्रेरणाबाट भएको हो, र यो सिकाउनलाई, अर्ती दिनलाई, सच्याउनलाई, धार्मिकतामा तालीम दिनलाई लाभदायक हुन्छ” ।

	हामीले सम्झनुपर्छ व्यवस्थाको पालना गर्न दुबै छेउमा खतरनाक गल्तीहरू छन्।

	एकातिर छ कानुनीवाद जसले अक्षरको कडा पालना गर्छ तर प्रेम र आत्माको आत्मिक उद्देश्य बेवास्ता गर्छ (लूका ११:३९–४२) ।

	अर्कोतिर छ व्यवस्था–विरोधी प्रवृत्ति जसले पूर्ण स्वतन्त्रता र अनियमित जीवनशैलीलाई प्रोत्साहन गर्छ, जुन बाइबलले पाप ठहर गर्छ (१ यूहन्ना ३:४) ।

	यी दुबै अतिवादबीचमा रहेको सन्तुलित मार्ग नै सत्य ख्रीष्टियन जीवनको बाटो हो जहाँ प्रेमद्वारा व्यवस्था पालन गरिन्छ ।

	अन्ततः येशूले आफैं भन्नुभयो : “तिमीहरूले मलाई प्रेम गर्छौ भने मेरा आज्ञाहरू पालन गर्नेछौ” (यूहन्ना १४:१५) ।

	र जब हामी येशूका आज्ञाहरू पालन गर्छौं, हामीले परमेश्वर र मानिसप्रति साँचो प्रेम प्रकट गरिरहेका हुन्छौं। यही साँचो व्यवस्था पालनको आत्मा हो प्रेमद्वारा प्रेरित, अनुग्रहमा आधारित, र आत्मिक रूपमा जीबन्त ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	१०.पूर्णताः के यो असम्भव छ वा आज्ञा गरिएको छ ?

	10.Perfection: Is It Impossible or Commanded?

	 

	धेरै बाइबल पाठकहरू ती पदहरू देख्दा अन्योलमा पर्छन् जुन एकातिर यो जीवनमै सिद्ध हुनु आवश्यक देखाउँछन्, भने अर्कोतिर यस्ता पदहरू पनि छन् जसले देखाउँछन् कि शारीरिक रूपमा बाँचेका मानिसहरूको लागि आत्मिक पूर्णता सम्भव छैन । यस्ता विरोधाभास झैँ लाग्ने कुरा देख्दा कतिपय विश्वासीलाई लाग्न सक्छ कि उनीहरू अझै पनि पर्याप्त रूपले सिद्ध छैनन् र सधैं परमेश्वर उनीहरूबाट अप्रसन्न हुनुहुन्छ भन्ने डर उनमा बस्न थाल्छ । यस्तो सोचले जीवनमा असन्तुष्टि, निराशा र आत्मग्लानि उत्पन्न गर्न सक्छ । तर परमेश्वरले हामीप्रति जुन आनन्दमय जीवनको इच्छा राख्नुहुन्छ, त्यस जीवनमा प्रवेश गर्नका लागि यस्ता बुँदाहरूलाई स्पष्ट रूपमा बुझेको हुनु अत्यन्तै जरुरी छ ।

	त्यस अवस्थामा, ख्रीष्टियनहरूको कर्तव्य के हो ? के हामीले अहिलेको जीवनमै पूर्णता प्राप्त गर्नुपर्ने लक्ष्य राख्नुपर्छ ? कि आत्मिक पूर्णता वास्तवमै अबको जीवनमा सम्भव छैन ?

	 

	पूर्ण बनौँ ?

	बाइबलले यो कुरा स्पष्ट गर्छ कि ख्रीष्टमा हामीलाई विजयी जीवनको निम्ति बोलाइएको छ (जस्तै, प्रकाश २:७ लगायत) । केही पदहरू त यति प्रत्यक्ष छन् कि तिनले यस्तो देखाउँछन्– हामीले अहिले नै आत्मिक रूपमा विजयी जीवन जिउन र सिद्ध बन्नुपर्छ । येशू ख्रीष्टको पर्वत उपदेशमा उल्लेख गरिएको यो प्रसिद्ध वाक्य प्रायः उद्धृत गरिन्छः “तसर्थ, तिमीहरू स्वर्गमा रहनुभएका तिमीहरूका पिता जस्तै सिद्ध बन” (मत्ती ५:४८) ।

	तर येशूका यस्ता वचनहरूलाई सही अर्थमा बुझ्न हामीले तिनलाई त्यस सन्दर्भभित्रै विश्लेषण गर्नुपर्छ। मत्तीमा येशूले हामीलाई परमेश्वरजस्तै ‘सिद्ध’ बन्न भन्नुभएको छ भने लूका को सुसमाचारमा भने उहाँले यस्तो भन्नुभएको छ : “तिमीहरू दयालु बन, जस्तै तिमीहरूका पिता दयालु हुनुहुन्छ” (लूका ६:३६) । यी दुबै पदहरूले देखाउँछन् कि येशू प्रेमबारे शिक्षण दिइरहनुभएको थियो । मत्ती ५:४३-४७ र लूका ६:२७-३५ हेरिँदा, स्पष्ट हुन्छ कि प्रेम पूर्ण र दयालु दुवै हुनु आवश्यक छ। सम्भवतः येशूले दुवै कुराहरू भन्नुभएको थियो, र सुसमाचार लेखकहरूले छुट्टाछुट्टै पक्षहरूलाई अभिलेख गरेका हुन् ।

	“सिद्ध बन” भन्ने अभिव्यक्तिलाई हामीले जति गहिरो रूपमा बुझ्छौँ, त्यति नै यसको सन्दर्भ स्पष्ट हुन्छ । मत्ती ५:४८ मा प्रयोग गरिएको “सिद्ध” भन्ने ग्रीक शब्द हो teleios, जसको अर्थ पापरहित पूर्णता होइन, बरु आत्मिक परिपक्वता वा बृद्धि हो । १ कोरिन्थी १४:२० मा लेखिएको छः “भाइबहिनीहरू, सोचमा बालबालिकाजस्तो नबन; दुष्टतामा नासमझ बन, तर सोचमा परिपक्व बन” । यहाँ प्रयोग गरिएको “परिपक्व” शब्द पनि teleios नै हो । इब्रानी ५:१४ मा पनि यही शब्दलाई परिपक्व भनेर अनुवाद गरिएको छः “गहिरो शिक्षा त परिपक्वहरूका लागि हो” ।

	मत्ती ५:४८ मा येशूले ख्रीष्टियनहरूलाई प्रेममा परिपक्व बन्न आग्रह गर्नुभएको छ – ठीक परमेश्वरजस्तै, जसको प्रकृति नै प्रेम हो । त्यस वचनको केही पंक्तिहरू अघिको पदमा येशू भन्नुहुन्छः “तर म तिमीहरूलाई भन्दछु : आफ्ना शत्रूहरूलाई प्रेम गर, र तिमीहरूलाई सताउनेहरूका लागि प्रार्थना गर, ताकि तिमीहरू स्वर्गका आफ्ना पिता सन्तान बन्न सको” (मत्ती ५:४४-४५) । यसले पुनः पुष्टि गर्छ कि सन्देश प्रेममा पूर्णताको बारेमा हो ।

	नयाँ नियमका अन्य पदहरूमा पनि “सिद्ध” भन्ने शब्द “परिपक्व” को अर्थमा बुझिनुपर्छ – जस्तै एफिसी ४:१३, कलस्सी १:२८ आदि ।

	 

	असम्भव मिशन ?

	त्यसैले पर्वत उपदेशमा येशूले भन्नुभएको “सिद्ध बन” भन्ने वाक्य वा यस्तै अरू पदहरूले यो भन्न खोजेका होइनन् कि परमेश्वरले हामीबाट पूर्णता प्राप्त भएको अवस्था सधैं अपेक्षा गर्नुहुन्छ। नयाँ नियममा उल्लेख भएका अन्य धेरै पदहरूमा जुन “शुद्ध,” “निष्कलंक,” “निर्दोष” भन्ने शब्दहरू आएका छन् (जस्तै २ पत्रुस ३:१४), ती सबै ग्रीक शब्दहरू जस्तै akeraioi  बाट आएका हुन्, जसको अर्थ “शुद्ध” हो । जसमा असल र खराब मिसिएको हुँदैन ।

	त्यस्तै १ यूहन्ना ३:९ मा लेखिएको छः “जो परमेश्वरबाट जन्मिएको छ, उसले पाप गर्दैन उसले पाप गर्न सक्दैन, किनभने ऊ परमेश्वरबाट जन्मिएको छ” ।  यहाँको अर्थ कहिल्यै पाप नगर्ने भन्ने होइन, बरु पापलाई निरन्तर अभ्यासको रूपमा अँगाल्ने जीवनशैलीलाई अस्वीकार गर्ने हो ।  आजका धेरै आधुनिक अनुवादहरू (जस्तै) ले यस अर्थलाई प्रष्ट रूपमा देखाउँछन् ।

	पुरानो नियममा पनि यस्तै सन्देश पाइन्छ । उदाहरणका लागि, अय्यूब १:१ मा उल्लेख छ कि अय्यूब “निर्दोष” थिए, र परमेश्वरले पनि उनको प्रशंसा गर्नुभएको थियो (अय्यूब १:८, २:३) । तर त्यो “निर्दोष” भन्ने हिब्रु शब्दले आत्मिक पूर्णता वा पापरहितता होइन, बरु नैतिकतामा खरो र सीधो हुनु जनाउँछ । अय्यूबको व्यवहारमा पनि हामी उहाँका कमजोरीहरू देख्न सक्छौँ जस्तै अय्यूब ७:२१ मा उहाँ भन्नुहुन्छ : “तपाईं किन मेरो अपराध क्षमा गर्नुहुन्न र मेरो पाप माफ गर्नुहुन्न ?” अनि अय्यूब ४२:६ मा उहाँ आफ्नै पापको पश्चात्ताप गर्दै भन्नुहुन्छः “त्यसकारण म आफैँलाई घृणा गर्दछु र धूलो र खरानीमा पश्चात्ताप गर्दछु” ।

	त्यसैले, बाइबलमा “निर्दोष” वा “सिद्ध” भन्ने शब्दहरूले सधैं पापरहितताको संकेत गर्दैनन् । परमेश्वर स्वयं जान्नुहुन्छ कि मानिसहरूले हरेक पक्षमा पूर्णता हासिल गर्न सक्दैनन् । उदाहरणका लागि, उपदेशक ७:२० मा लेखिएको छः “पृथ्वीमा कोही पनि धर्मी छैन, जो सधैँ असल मात्र गर्छ र कहिल्यै पाप गर्दैन” । नयाँ नियममा पनि प्रेरित यूहन्नाले लेख्छन : “यदि हामीले भन्यौँ कि हामीमा पाप छैन भने हामी आफूलाई धोका दिइरहेका हुन्छौँ, र सत्य हामीमा छैन” (१ यूहन्ना १:८) ।

	यदि परमेश्वरले थाहा पाउनुहुन्छ कि हामी पूर्ण हुन सक्दैनौँ भने, उहाँले किन हामीलाई पूर्ण हुन भन्नुहुन्छ ? यसको उत्तर यो हो कि यद्यपि हामी यस जीवनमा सम्पूर्ण रूपमा पापरहित हुन सक्दैनौँ, परमेश्वरले हाम्रो जीवनमा आत्मिक प्रगति चाहनुहुन्छ अनि ख्रीष्टको सिद्ध जीवनलाई हामीमाथि लागू गर्नुहुन्छ, ठीक त्यसै गरी जस्तै उहाँले ख्रीष्टको क्रूसमरणलाई हाम्रो निम्ति स्वीकार गर्नुहुन्छ (रोमी ५:१०) ।

	 

	सन्तुलन पत्ता लगाउँदै

	हामी यो जीवनमा पूर्ण हुन सक्दैनौँ भन्ने सत्यले हामीले प्रयास नगरे हुन्छ भन्ने होइन। येशूले स्पष्ट रूपमा भन्नुभएको छः “जो मलाई प्रेम गर्छ उसले मेरो वचन पालन गर्छ … जो मलाई प्रेम गर्दैन उसले मेरो वचन पालन गर्दैन” (यूहन्ना १४:२३–२४) ।

	हामीले गर्ने प्रयासले कहिल्यै हाम्रो उद्धार सुरक्षित गर्दैन (एफिसी २:८–९; गलाती २:१६ आदि), तर परमेश्वरप्रति हाम्रो प्रेम नै उहाँको आज्ञामा चल्न प्रेरणा हो । यदि हामी साँचिकै ख्रीष्टलाई प्रेम गर्छौँ भने, हामी उहाँको आज्ञा पालन गर्ने प्रयत्नमा निरन्तर लागिरहनेछौँ (यूहन्ना १४:१५) । धन्यबाद छ, परमेश्वरले हामीलाई येशू ख्रीष्टको माध्यमबाट आफ्ना दृष्टिमा “सिद्ध” ठान्नु भएको छ, किनभने ख्रीष्ट आफैँ हामीभित्र बास गर्नुहुन्छ (२ कोरिन्थी १३:५; गलाती २:२०) । तर, उहाँले हामीबाट अपेक्षा गर्नुहुन्छ कि हामी निरन्तर पापको जीवनशैलीबाट टाढा जाऔँ । यही कुरा प्रेरित यूहन्नाले लेखेका छन्ः “जो उहाँमा बस्दछ, ऊ पाप गर्न जारी राख्दैन” (१ यूहन्ना ३:६) ।

	यही क्रमशः आत्मिक परिपक्वता हासिल गर्दै जाने प्रक्रिया हो जसलाई धर्मशास्त्रमा “पवित्रीकरण (कबलअतषष्अबतष्यल)” भनिन्छ, जसमा हामीको जीवन बिस्तारै पवित्र बन्छ। परमेश्वरले हामीबाट प्रत्येक दिन निर्दोष व्यवहार होइन, तर आत्मिक परिपक्वता र ख्रीष्टजस्तै बन्ने प्रयासको अपेक्षा गर्नुहुन्छ ।

	पावलले यसै कुरा पुष्टि गर्दै लेख्छन : “जबसम्म हामी सबैले विश्वासमा, र परमेश्वरको पुत्रको ज्ञानमा एकता नपुगुँ, र परिपक्व नहौँ, ख्रीष्टको पूर्णताको सम्पूर्ण मापनसम्म नपुगुँ” (एफिसी ४:१३) ।

	त्यसैले, यो भ्रम पाल्नु गलत हुनेछ कि परमेश्वर अहिले नै हामीबाट ख्रीष्टजस्तै पूर्णता अपेक्षा गर्नुहुन्छ, र यदि हामी त्यो हुन सक्दैनौँ भने उहाँ निराश हुनुहुन्छ। हामीले बुझ्नुपर्छ कि परमेश्वरले हामीभित्र वास गर्ने ख्रीष्टको सिद्धतालाई हेर्नुहुन्छ, र हामीलाई उहाँकै सहायतामा अगाडि बढ्न उत्प्रेरित गर्नुहुन्छ ।

	यदि हामी प्रेममा परिपक्व हुँदैछौँ भने, हामी पूर्णताको दिशामा प्रगति गर्दैछौँ। पूर्ण आत्मिक अवस्था भने भविष्यमा अनन्त जीवनमा – हुनेछ, जब हामी पूर्ण रूपमा पवित्र बनी परमेश्वरसँग सदा सर्वदा रहनेछौँ (प्रकाश २२:१–५) ।

	त्यतिन्जेल, हामी कहिलेकाहीँ चिप्लिन सक्छौँ,हामीले प्रेमको मूल नियमलाई पालन गर्न सक्ने हदसम्म प्रयास गर्नैपर्छ परमेश्वरको अनुग्रह र आत्माको सहायतामा (यूहन्ना १५:१०) ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	११.सतावटः भाग्ने वा नभाग्ने ? 

	11.Persecution: To Flee or Not To Flee?

	 

	येशू ख्रीष्टले बारम्बार आफ्ना अनुयायीहरूलाई सतावट भोग्नुपर्ने चेतावनी दिनुभएको थियो (मत्ती ५:१०–१२; १०:१६–४२ आदि) । प्रेरित पावलले पनि लेखेका थिए, ख्रीष्ट येशूमा भक्तिसाथ जीवन बिताउन इच्छा गर्नेहरू सबै जना सतावटमा पर्ने नै छन्‌” (२ तिमोथी ३:१२) । यदि हामी साँच्चिकै येशू ख्रीष्टको जीवनशैली अनुसरण गर्दैछौं भने, कुनै न कुनै रूपमा हामीले प्रतिरोध र सतावटको सामना गर्नैपर्छ । यस्तो अवस्थामा ख्रीष्टियनहरूको कर्तव्य के हो? के हामीले केही व्यक्तिहरूले सल्लाह दिएजस्तै सतावटबाट भाग्नुपर्छ ? अथवा, अरूले भनेझैँ, भाग्नु विश्वासको कमजोरी हो ? कि, हामीले सताउनेहरूका बीचमा ख्रीष्टीय साक्षी भएर त्यहीँ बसिरहनुपर्छ ?

	 

	नभाग्नुपर्ने समय

	यो प्रश्नको सरल तर गहिरो उत्तर यो हो कि ख्रीष्टियनहरूले परिस्थिति अनुसार बुद्धिमानीपूर्वक निर्णय लिनुपर्छ । सबै प्रकारका सतावटहरू अत्यन्तै खतरनाक हुँदैनन् । साना स्तरका तिरस्कार, घृणा, वा सामाजिक अवहेलनाजस्ता अभिव्यक्तिहरूलाई त हमीले ख्रीष्टको साक्षीका रूपमा प्रयोग गर्न सक्ने अवसरका रूपमा लिन सकिन्छ । जबसम्म सतावटले शारीरिक क्षति वा प्रत्यक्ष जीवनको खतराको रूप लिएको छैन, त्यस्ता अवस्थाहरूमा हामीले ख्रीष्टको प्रतिरूप प्रस्तुत गर्नुपर्छ (१ पत्रुस २:१२) ।

	येशूले स्वयं सतावट भोग्दा “तिनीहरूले उहाँलाई अपमान गर्दा उहाँले साटो फेर्नुभएन। दुःख भोग्नुहुँदा उहाँले धम्की दिनुभएन। तर उचित न्याय गर्नुहुनेमाथि उहाँले भरोसा राख्नुभयो” (१ पत्रुस २:२३) । यसै दृष्टान्तमा प्रेरित पत्रुसले सिकाउँछन्, “ खराबीको बदला खराबी नगर्ने अथवा अपमानको बदला अपमान नगर्ने, बरु त्यसको सट्टामा आशिष् दिने होओ, किनकि यसैको लागि तिमीहरू बोलाइएका छौ, कि तिमीहरूले आशिष् प्राप्त गर्न सक” (१ पत्रुस ३:९) । येशूका शब्दहरू यसैको पुष्टि गर्छन्,“तर तिमी सुन्नेहरूलाई म भन्दछु, आफ्ना शत्रुलाई प्रेम गर, र घृणा गर्नेहरूलाई भलाइ गर,सराप्नेहरूलाई आशीर्वाद देओ, दुर्व्यवहार गर्नेहरूका निम्ति प्रार्थना गर” (लूका ६:२७-२८) ।

	यदि सतावट दीर्घकालीन तर अत्यन्त गम्भीर नभएको खालको छ भने, हामीले त्यो अवसरलाई माया, दया र प्रार्थनाका माध्यमद्वारा परिवर्तन ल्याउने सन्दर्भमा प्रयोग गर्न सक्छौं । प्रेरित पावलले रोमी ख्रीष्टियनहरूलाई स्मरण गराएका थिए : “तिम्रो शत्रु भोकाएको छ भने त्यसलाई खुवाओ, त्यो तिर्खाएको छ भने त्यसलाई पानी देओ । त्यसो गर्नाले तिमीले त्यसको टाउकोमा आगोको भुङ्ग्रो थुपार्नेछौ।” खराबीबाट पराजित नहोओ, तर खराबीलाई भलाइले जित” (रोमी १२:२०–२१) ।

	हामीलाई थाहा छैन, हाम्रो नम्र, धैर्यशील र प्रेमपूर्ण व्यवहारले कसरी सताउनेहरूलाई छोइन सक्छ। धेरै यस्ता दृष्टान्तहरू छन् जसमा ख्रीष्टियनहरूको व्यवहारले सताउनेहरूको हृदय परिवर्तन गरिदिएको छ। तर सबै अवस्थामा यस्तो प्रभाव पर्न सक्दैन जस्तै, पावल स्वयं स्तेफानको सहनशील मृत्युलाई देखेर परिवर्तन भएका थिएनन् (प्रेरित ७:५४–६०), तर पछि ख्रीष्टको प्रत्यक्ष हस्तक्षेपद्वारा रूपान्तरण भए (प्रेरित ९:१–१९) ।

	 

	भाग्नुपर्ने समय

	तर जब सतावट अत्यन्तै गम्भीर हुन्छ, र जीवन वा परिवारको सुरक्षामा प्रत्यक्ष खतरा उत्पन्न हुन्छ, त्यस्तो अवस्थामा भाग्नु दोष होइन, बरु बुद्धिमानी हो । केही विचारधाराहरूले भन्छन्, ख्रीष्टियनहरू जहाँ छन् त्यहीँ अडिग बस्नुपर्छ र त्यहीँ उज्यालो हुनु पर्छ जब जीवन आफैं संकटमा हुन्छ । यद्यपि येशूले स्पष्ट रूपमा आफ्ना चेलाहरूलाई सिकाउनुभएको थियोः “ जब तिनीहरूले तिमीहरूलाई एउटा सहरमा सताउँछन् तब अर्कोमा भाग” (मत्ती १०:२३) ।

	बाइबल र इतिहासले स्पष्ट देखाउँछन्—जब सम्भव हुन्छ, ख्रीष्टियनहरूले सतावटबाट बच्ने निर्णय लिएका छन् । मोशा इजिप्टबाट भागे (प्रस्थान २:१५), एलिया ईजिबेलबाट भागे (१ राजा १९:३), यर्मियाले आक्रमण अघि जनतालाई भाग्न निर्देशन दिए (यर्मिया ६:१) । स्वर्गदूतले येशूका आमाबुबालाई बालक येशूसहित भाग्न आज्ञा दिनुभयो (मत्ती २:१३) । येशूले आफ्ना अनुयायीहरूलाई अन्तिम दिनहरूमा भाग्नुपर्छ भन्ने चेतावनी दिनुभयो र त्यो समय हिँउद नहोस् भनेर प्रार्थना गर्न भन्नुभयो (मत्ती २४:२०) । सन् ७० मा रोमीहरूले यरूशलेम नाश गर्दा, ख्रीष्टियनहरू येशूको निर्देशन मान्दै समयमै भागे, जसका कारण उनीहरू जोगिए ।

	नयाँ नियममा पनि सतावटबाट भाग्ने कार्य दोहोरिएको पाइन्छ । जब स्तेफानको हत्या भयो, “यरूशलेमको मण्डलीमा ठूलो सतावट भयो,” र प्रेरितहरू बाहेक सबै यहूदिया र सामरिया तिर फैलिएका थिए (प्रेरित ८:१) ।  तर यस भागाइले मण्डलीलाई कमजोर बनायो भन्ने होइन; बरु, “उनीहरू जहाँ गए, त्यहाँ ख्रीष्टको वचन प्रचार गरे” (पद ४)  । यसरी सतावटले सुसमाचार फैलाउने अर्को मार्ग बनायो ।

	महान अगुवाहरूले समेत सतावटको बेला भाग्ने निर्णय लिएका थिए । प्रेरित पत्रुसले खतरा देखेपछि भागे (प्रेरित १२:१७), र पावलले त आफ्नो जीवनको रक्षा गर्न कैयौं पटक सतावट र हत्याको धम्कीबाट भागे (प्रेरित १४:६ आदि) ।

	 

	भाग्ने कि नभाग्ने?

	यी सब दृष्टान्तहरूले स्पष्ट गर्छन् कि सतावटको बेला भाग्नु विश्वासको कमजोरी होइन ।  अवश्य पनि, केही व्यक्तिहरूलाई परमेश्वरले विशेष रूपमा त्यहीँ बसेर सतावट सहन बोलाउनुहुन्छ, तर यस्तो स्पष्ट मार्गदर्शन नपाएको अवस्थामा, ख्रीष्टियनहरूले विवेक, समझदारी र आत्मिक परामर्शद्वारा निर्णय लिनुपर्छ । उपदेशक ७:१२ भन्छ, “बुद्धिले जोगाउँछ” हितोपदेश २२:३ र २७:१२ दुबैमा भनिएको छः “ बुद्धिमान्‌ले खतरा आइरहेको देख्छ र कतै शरण लिन्छ, तर सोझोचाहिँ त्यसैतिर जान्छ र दुःख भोग्छ” ।

	जब सतावट जीवन–र–मृत्युको विषय बन्छ, त्यस्तो अवस्थामा भागेर सुरक्षित रहनु नै विवेकसम्मत विकल्प हो। मण्डलीले इतिहासभर यस्ता निर्णय लिएकी छ, र भविष्यमा पनि यस्तो गर्दै जानेछ (प्रकाश १२:६) ।

	तर यदि हामी भाग्न नसक्ने परिस्थितिमा छौं जसमा हाम्रो जीवनको प्रत्यक्ष खतरा छ भने त्यस अवस्थामा हामीले आफ्नो जीवन पूर्ण रूपमा परमेश्वरको हातमा सुम्पनु पर्दछ । १ पत्रुस ३:१४ ले भन्छ, “ तर धार्मिकताको खातिर दुःख भोग्नैपरे तापनि तिमीहरू धन्यका हौ। तिनीहरूका धम्कीको डर नमान, र भयभीत नहोओ” तथापि, धेरै अवस्थामा परमेश्वरले भाग्ने मार्ग खुल्ला गर्नुहुन्छ र हामी बुद्धिमानी छौं भने त्यस मार्गलाई प्रयोग गर्नेछौं ।

	 

	अन्तिम तर अत्यावश्यक पक्ष

	हामी जो अहिले शान्तिपूर्ण जीवन बाँचिरहेका छौं, हाम्रो लागि एउटा गम्भीर आत्मिक जिम्मेवारी छ-सतावटमा परेका आफ्ना दाजु–बहिनीहरूका लागि निरन्तर प्रार्थना गर्नु । हिब्रु १३:३ ले सम्झाउँछ, “ आफै पनि तिनीहरूसँग कैदमा परेझैँ झ्यालखानमा हुनेहरूको ख्याल राख, र आफैले दुःख–भोग गरेझैँ अत्याचारमा परेकाहरूलाई पनि सम्झ। किनकि तिमीहरू आफै पनि शरीरमा छौ” । आजको युगमा पनि धेरै विश्वासीहरूले विभिन्न प्रकारका सतावटहरू-शिक्षा र रोजगारमा भेदभाव, गालीगलौज, शारीरिक हिंसा, कुटपिट, बलात्कार, अलगाव, कारावास, र यहाँसम्म कि मृत्युसम्म पनि भोगिरहेका छन् ।

	यस्ता अत्यन्त पीडादायी अवस्थामा रहेका ख्रीष्टियनहरूले पछि व्यक्त गरेका छन्—जब उनीहरूलाई थाहा भयो कि विश्वका अन्य ख्रीष्टियनहरू उनीहरूको लागि प्रार्थना गरिरहेका छन्, त्यो उनीहरूको लागि गहिरो सान्त्वना र आशाको स्रोत बन्यो ।

	यसकारण, चाहे हामी सतावटको बीचमा हौं वा सुरक्षाको अवस्थामा, हाम्रो व्यवहार येशू ख्रीष्टको शिक्षामा आधारित र आत्मिक विवेकले निर्देशित हुनु आवश्यक छ । सतावटको सामना गर्ने वा नभाग्ने निर्णय विवेक, आत्मिक परामर्श, परिस्थिति र परमेश्वरको मार्गदर्शनमा आधारित हुनुपर्छ । यही नै साँचो ख्रीष्टीय बुद्धिमत्ता र विश्वासको साक्षी हो ।

	 

	 

	 

	 

	 

	 

	 

	१२.प्रार्थनाः बेवास्ता गर्नुपर्ने तीन समस्याहरू 

	12.Prayer: Three Problems to Avoid

	 

	प्रत्येक ख्रीष्टियनको जीवनमा प्रार्थना एक अत्यावश्यक केन्द्रबिन्दु हुनु अत्यन्त आवश्यक छ । तर प्रार्थनाको वास्तविक प्रकृति र उद्देश्य नबुझ्दा, हामी त्यसको गलत प्रयोग गर्न सक्छौं र यसले गर्दा हाम्रो प्रार्थना अस्वीकार हुन पनि सक्छ । यस अध्यायमा, हामी तीन प्रमुख गलत बुझाइहरूको चर्चा गर्नेछौं जसले प्रार्थनालाई असर पार्छ, र परमेश्वरसँग कुरा गर्दा कस्तो प्रकारको सन्तुलन आवश्यक हुन्छ भन्ने कुरा स्पष्ट पार्ने प्रयास गर्नेछौं ।

	 

	प्रार्थना केवल जप्ने कुरा होइन

	संसारका कतिपय धर्महरूमा प्रार्थना भन्नाले केवल कण्ठस्थ वा पूर्वनिर्धारित शब्दहरूको दोहोराइलाई मात्र बुझिन्छ । ख्रीष्टियानिटिको केही परम्परागत शाखाहरूमा पनि यो अभ्यास पाइन्छ । तर यसबारेमा हामीले गम्भीरतापूर्वक विचार गर्नुपर्छ । यदि हामीले प्रार्थना भन्नाले परमेश्वरसँग आत्मिक संवाद गर्ने प्रक्रिया हो भन्ने कुरा बुझ्यौं भने, केवल शब्द दोहोर्‍याएर बोल्नु संवादजस्तो हुँदैन भन्ने स्पष्ट हुन्छ ।

	येशू ख्रीष्टले पनि आफ्ना अनुयायीहरूलाई यस विषयमा चेतावनी दिँदै भन्नुभएको थियो, “प्रार्थना गर्दा अन्यजातिहरूजस्ता व्यर्थै नबरबराओ। किनभने धेरै शब्दमा बोल्दा तिनीहरूको सुनाइ हुन्छ भन्ने तिनीहरू विचार गर्दछन्‌” (मत्ती ६:७) ।

	येशूले आफ्ना चेलाहरूलाई प्रार्थना गर्ने ढाँचा सिकाउनुभएको थियो, जुन आज ‘प्रभुको प्रार्थना’, ‘चेलाहरूको प्रार्थना’ वा सामान्यतया ‘हाम्रो पिता’ भनेर चिनिन्छ । यो शिक्षालाई येशूले दुई फरक सन्दर्भमा र केही फरक ढाँचामा दिनुभएको पाइन्छ मत्ती ६:५–१३ र लूका ११:२–४ मा। यद्यपि यी दुई प्रार्थनाहरू संरचनागत रूपमा मिल्दाजुल्दा छन्, तिनमा केही भिन्नता छन्, जसले देखाउँछ कि येशूले यो प्रार्थनालाई केवल जप्ने अभ्यासको रूपमा दिनुभएको होइन ।

	यद्यपि कहिलेकाहीं प्रभुको प्रार्थनालाई शब्दशः दोहोर्‍याउनु गलत होइन, जस्तै हामी भजनसङ्ग्रहका पदहरू वा अन्य लिखित प्रार्थनाहरू प्रयोग गर्छौं, तर प्रार्थनाको सार भनेको हाम्रो हृदयबाट निस्किएको, सत्य र व्यक्तिगत संवाद हुनु हो ।

	 

	प्रार्थना केवल माग्ने माध्यम होइन

	प्रार्थनालाई केवल माग गर्ने माध्यम ठान्नु ख्रीष्टियन जीवनको एक सामान्य तर गहिरो गलतबुझाई हो । प्रार्थना परमेश्वरसँग सम्बन्ध निर्माण गर्ने प्रक्रिया हो। येशूले सिकाउनुभएको प्रभुको प्रार्थनामा अवश्य पनि आवश्यकताको माग (जस्तै “हामीलाई आज हाम्रो दैनिक भोजन दिनुहोस् ” मत्ती ६:११) समावेश छ, तर त्यो भन्दा अगाडि परमेश्वरको नामको महिमा, उहाँको राज्यको आगमन र उहाँको इच्छाको परिपूर्ति लागि प्रार्थना राखिएको छ ।

	 

	प्रार्थनामा केवल माग मात्र होइन, धन्यवाद, स्तुति, अंगीकार, र मध्यस्थताको महत्वपूर्ण भूमिका हुन्छ। जब हामी केवल व्यक्तिगत लाभका लागि मात्र प्रार्थना गर्छौं, त्यसले आत्मकेन्द्रितताको रूप लिन्छ। प्रेरित याकूबले यस विषयमा लेखेका छन्, “तिमीहरू माग्छौ तर पाउँदैनौ, किनकि आफ्ना अभिलाषा पूरा गर्नलाई बेठीकसित माग्छौ” (याकूब ४:३) ।

	यसर्थ, जब हामी प्रार्थनामा प्रस्तुत हुन्छौं, हामीले पहिले धन्यवाद दिन, परमेश्वरको इच्छा अनुरूप प्रार्थना गर्न, र आत्मिक परिपक्वतासँग माग गर्नुपर्ने हुन्छ । प्रेरित पावलले यसो भनेका छन : “कुनै कुरामा चिन्तित नहोओ, तर हरेक कुरामा प्रार्थना र निवेदनद्वारा धन्यवादसहित तिमीहरूका बिन्ती परमेश्वरमा जाहेर होऊन्‌” (फिलिप्पी ४:६) ।

	प्रार्थना कुनै किनमेलको प्रक्रिया होइन, जहाँ हामी आवश्यकताको सूची लिएर जान्छौं । बरु, यो हाम्रो आत्माको गहिरो संवाद हो-जहाँ हामी परमेश्वरप्रति कृतज्ञता, नम्रता र समर्पण व्यक्त गर्छौं ।

	 

	प्रार्थना केवल आफैंका लागि होइन

	प्रार्थनाको अर्को गहिरो पक्ष हो यो केवल व्यक्तिगत आवश्यकता र स्वार्थ केन्द्रित हुनु हुँदैन। जब हामी ख्रीष्टमा परिपक्व हुँदै जान्छौं, हामीलाई थाहा हुन्छ कि प्रार्थनामा अरूको लागि मध्यस्थता गर्नु आवश्यक छ। येशूले सिकाउनुभएको प्रभुको प्रार्थनामा “हाम्रो” भन्ने शब्द दोहोरिएको छ—हाम्रो पिता, हाम्रो दैनिक भोजन, हाम्रा पापहरू, आदि । यसले देखाउँछ कि प्रार्थना सामूहिक चिन्तन र प्रेमको अभिव्यक्ति पनि हो ।

	प्रेरितहरूको पुस्तकमा मण्डलीले गरेको प्रार्थनाहरूको वर्णनमा यदि हामी हेर्छौं भने, अधिकांश प्रार्थनाहरू अरूका लागि गरिएको देखिन्छ। तथ्याङ्कका रूपमा हेर्ने हो भने, १४ मध्ये १२ प्रार्थनाहरू अरूको लागि छन जसको अर्थ करिब ८३ प्रतिशत ।

	यसै गरी, प्रेरित पावलले आफ्ना पत्रहरूमा करिब ५० पटक प्रार्थनाको उल्लेख गरेका छन् । तीमध्ये केवल तीनपटक उहाँले आफ्नै लागि प्रार्थना गर्नुभएको उल्लेख पाइन्छ, बाँकी अधिकतम प्रार्थनाहरू अरू विश्वासीलगायत मण्डलीका लागि गरिएको छ । उहाँले लेख्नु भएको छः “प्रत्येक प्रार्थनामा हामी तपाईंहरू सबैका लागि प्रार्थना गर्दै निरन्तर धन्यवाद दिन्छौं” (एफिसी १:१६), जसले स्पष्ट रूपमा अरूका लागि निरन्तर प्रार्थना गर्ने परम्परालाई देखाउँछ ।

	यसकारण, हामी यो निष्कर्ष निकाल्न सक्छौं कि प्रभावकारी प्रार्थना अरूको आवश्यकताको बारेमा चिन्तित रहनु हो, जसले प्रेम र सहानुभूतिको अभ्यासमा वृद्धि ल्याउँछ ।

	हाम्रो प्रार्थनामा सन्तुलन हुन जरुरी छ-जसमा स्तुति, धन्यवाद, आत्म–आलोचना, आग्रह, मध्यस्थता र मौन सुनुवाइ सबै समेटिन्छन् । जब हामी प्रार्थनामा केवल आफ्नै मात्र विषयमा होइन, अरूका पीडा, कमजोर अवस्था, आत्मिक उन्नतिको लागि पनि प्रार्थना गर्छौं, तब हाम्रो प्रार्थनाले आत्मिक गहिराइ पाउँछ र परमेश्वरको हृदयमा स्थान बनाउँछ ।

	 

	सन्तुलित प्रार्थनाको अभ्यास

	सम्पूर्ण रूपमा हेर्दा, सन्तुलनयुक्त प्रार्थना भनेको केवल कण्ठस्थ शब्दहरू दोहोर्‍याउने होइन; न त केवल व्यक्तिगत माग राख्ने अभ्यास मात्र। येशूले सिकाउनुभएको प्रार्थनाको ढाँचामा स्तुति, धन्यवाद, परमेश्वरको इच्छाको लागि समर्पण, आत्मिक माग, क्षमा, मध्यस्थता-सबै विषयहरू समेटिएको छ ।

	हामीले प्रार्थनामा धन्यवाद र स्तुति पनि उतिकै जोड दिनुपर्छ, किनभने ती विश्वासको अभिव्यक्ति हुन् । यसै गरी, प्रार्थनामा केवल आत्मकेन्द्रित सोच होइन, समाज र कलीसियाको लागि चिन्ता पनि हुनुपर्छ ।

	प्रार्थनालाई निश्चित प्रतिशतमा बाँध्नुपर्ने कुरा होइन, तर जब हामी साँचो आत्मिक परिपक्वतामा अघि बढ्छौं, हामी आफ्नो आवश्यकताहरूभन्दा अरूका आवश्यकतालाई महत्व दिन थाल्छौं । यही हो प्रार्थनाको गहिरो सार । जब हाम्रो प्रार्थना यस्तो दिशामा जान्छ-जहाँ हामी अरूका लागि रोकिन्छौं, उनीहरूको लागि माग गर्छौं र उनीहरूको पीडामा सहभागी हुन्छौं-त्यो ख्रीष्टको स्वरूपमा रूपान्तरण भइरहेको संकेत हो ।

	अन्ततः, यसबारे थप अध्ययन र मार्गदर्शनका लागि तपाईंले Your CallM Using the Direct Private Line या Prayer भन्ने निशुल्क पुस्तक FreeChristianEBooks.org  बाट डाउनलोड गरेर पढ्न सक्नुहुन्छ। यसले तपाईंलाई प्रार्थनाको विषयमा अझ स्पष्टता र गहिराइ दिनेछ ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	१३.भविष्यवाणीः के अन्त अहिले छ कि पछि?

	13.Prophecy: Is the End Now or Later?

	 

	धेरै ख्रीष्टियनहरू यो कुरामा दृढ छन् कि दानिएल, इजिकियल, र प्रकाशको पुस्तक जस्ता भविष्यवाणीमूलक बाइबल पुस्तकहरूमा पाइने रहस्यमय प्रतीकहरू वास्तवमै उनीहरू आफैं रहेको युगका व्यक्ति र घटनाहरूको प्रतिनिधित्व गर्छन् । प्रायः यस्ता व्यक्तिहरू ईमानदारीपूर्वक सम्पूर्ण ध्यान यही बुझाइमा केन्द्रित गर्न थाल्छन् र वर्षौंसम्म संसारभरका प्रत्येक महत्वपूर्ण समाचारलाई विशेष भविष्यवाणीहरू र पूर्वकथनहरूसँग तुलना गर्नतर्फ तल्लीन रहन्छन कि पूर्ण विश्वासका साथ कि ख्रीष्टको पुनरागमन र संसारको अन्त्य अब छिट्टै हुनेवाला छ ।

	यसको ठीक विपरीत धारणा राख्ने अन्य ख्रीष्टियनहरू पनि छन, उनीहरूलाई लाग्छ कि भविष्यवाणीमा अत्यधिक केन्द्रित हुनु ख्रीष्टियन विश्वासको मूल उद्देश्यबाट विचलित हुनु हो । यस्ता व्यक्तिहरूको धारणा हुन्छ कि बाइबलका “अन्तिम समय” सम्बन्धी अधिकांश भविष्यवाणीहरू बुझ्नै गाह्रो छन्, वा त ती पहिले नै कुनै न कुनै रूपमा पूरा भइसकेका छन्, वा त ती भविष्यका अझै टाढा पर्ने घटनासँग सम्बन्धित छन ।

	तर के यी दुई अत्यधिक भिन्न दृष्टिकोणमध्ये कुनै एक मात्र सही हो ? वा साँचो आत्मिक सन्तुलन र समझदारी यी दुईको बीच कतै प्राप्त गर्न सकिन्छ ? हरेक ख्रीष्टियनले इतिहास र बाइबलको प्रमाणहरूको साक्षीमा सोचविचार गर्नुपर्छ, र हामी यी दुई दृष्टिकोणहरूलाई पालैपालो मूल्यांकन गर्नेछौं ।

	 

	“अन्त्य नजिक छ“ भन्ने विश्वास

	इतिहासभर अनेकौं विश्वासीलहरूले बाइबलका भविष्यवाणीमूलक प्रतीकहरूलाई आफ्नो युगको सन्दर्भमा अर्थ्याउने प्रयास गरेका छन्, र निष्कर्ष निकालेका छन् कि यी प्रतीकहरूले युगको अन्त्य नजिकै छ भन्ने जनाउँछन् । सन् ५०० मा रोमका हिपोलाइटस, ७९३ मा लिआबानाका बीटस, सन् १००० मा पोप सिल्भेस्टर द्वितीय, १२६० मा जोकिम अफ फिओरे, १५०४ मा सान्द्रो बोत्तिचेल्ली, १७५७ मा इम्यानुएल स्वेडेनबर्ग, १८३६ मा जोन वेस्ली, १८४४ मा विलियम मिलर, १८९१ मा जोसेफ स्मिथ, १९१४ मा यहोवाका साक्षीहरू, १९७५ मा हर्बर्ट आर्मस्ट्रङ, १९९४ मा ह्यारोल्ड क्याम्पिङ, २००० मा एड्गर केसी, २०२० मा जिन डिक्सन-वा त कुनै अर्को वर्ष-यिनीहरूको उदाहरण संक्षिप्त सूची मात्र हो। साँचो त के हो भने, नयाँ नियमको समयदेखि नै हरेक पुस्ताले भविष्यवाणीका प्रतीकहरूलाई आफ्नै समयसँग जोड्ने प्रयास गर्दै आएको देखिन्छ । यस्ता धारणा राख्ने केही व्यक्तिहरू आत्मिक असन्तुलनमा समेत पुगेका छन स्वास्थ्य र पारिवारिक जिम्मेवारीको उपेक्षा गरेका छन्, सम्पत्ति बेचेर अन्त्यको तयारीमा जुटेका छन्, वा समाजिक जीवनबाट पूर्णतः टाढिएका छन् । धेरैले आफ्नो आत्मिक वृद्धिमा अवरोध पुर्‍याएका छन्, अरूको सेवा गर्ने अवसर गुमाएका छन्, र अन्ततः आफ्नै जीवन र अरूको जीवनमा गहिरो नकारात्मक असर पुर्‍याएका छन् ।

	 

	“अन्त्य नजिक छैन“ भन्ने धारणा

	दोस्रो दृष्टिकोणअनुसार, संसार येशूको पुनरागमन र अन्त्यसम्बन्धी भविष्यवाणीहरूलाई अस्वीकार गर्नेछ भन्ने कुरा स्वयं बाइबलले नै भनीसकेको छ । प्रेरित पतरसले लेखेका छनः

	“सर्वप्रथम तिमीहरूले यो बुझ्नुपर्छ, कि पछिल्ला दिनहरूमा गिल्ला गर्नेहरू गिल्ला गर्दै, तिनीहरूका आफ्नै अभिलाषामा यसो भन्दै आउनेछन्,“उहाँका आगमनको प्रतिज्ञा कहाँ गयो? किनकि पिता–पुर्खाहरू सुतिसकेका दिनदेखि नै सबै कुरा सृष्टिको सुरुदेखि चलिआएजस्तै आज पनि छँदैछ” (२ पत्रुस ३:३-४) ।

	दुःखको कुरा, धेरै ख्रीष्टियनहरूले भविष्यवाणीलाई बेवास्ता गर्दै बाइबलको ठूलो भागलाई उपेक्षा गरिरहेका छन् । यथार्थमा, बाइबलको लगभग एक चौथाइ भाग भविष्यवाणीमूलक साहित्य हो, र “सम्पूर्ण पवित्र-शास्त्र परमेश्वरको प्रेरणाबाट भएको हो, र यो सिकाउनलाई, अर्ती दिनलाई,सच्याउनलाई, धार्मिकतामा तालीम दिनलाई लाभदायक हुन्छ,ताकि परमेश्वरको जन हरेक सुकर्ममा पूर्ण रूपले सुसज्जित भई सिद्ध भएको होस्‌” (२ तिमोथी ३:१६-१७) भन्ने सत्य त्यसमाथि पनि लागू हुन्छ ।

	धेरै ख्रीष्टियनहरू भविष्यवाणी सम्बन्धी खण्डहरू पढ्न डराउँछन्, किनभने भविष्यवक्ताहरूले प्रयोग गर्ने प्रतीकात्मकता र शैली बुझ्नै गाह्रो लाग्ने खालका हुन्छन् । भविष्यवाणीहरूमा रुचि नभएकाहरूका लागि त्यो साहित्यिक शैली अपरिचित र गाह्रो जस्तो लाग्छ । साथै, अघिल्लो गलत व्याख्याहरूका कारण पनि धेरैजना भविष्यवाणीका पुस्तकहरूबाट निराश भइसकेका हुन्छन् र तिनीहरूलाई वर्तमान ख्रीष्टियन जीवनका लागि सान्दर्भिक ठान्दैनन् ।

	तर बाइबलले येशू ख्रीष्टको पुनरागमन र परमेश्वरको राज्यको स्थापनालाई मानव इतिहासको निर्णायक क्षणको रूपमा देखाउँछ । यो ख्रीष्टियन विश्वासको एक अत्यन्त मौलिक तत्व हो (यूहन्ना १४:१-३; १ थेस्सलोनिकी ४:१६-१७) । त्यसैले हामीले यो सत्यलाई अस्वीकार गरेर ख्रीष्टका सच्चा अनुयायी बन्न सक्दैनौं ।

	 

	 

	भविष्यवाणीप्रतिको सन्तुलित दृष्टिकोण

	स्पष्ट छ, भविष्यवाणीप्रतिको यी दुई चरम धारणा असन्तुलित छन् । प्रेरित पावलले सिकाउँछन्,“अगमवाणीलाई तुच्छ नठान” (१ थेस्सलोनिकी ५:२०), तर उनले “अगमवाणीहरू अन्त्य हुनेछन” (१ कोरिन्थी १३:८) पनि भन्छन । भविष्यवाणी अन्ततः सबैभन्दा प्रधान कुरा होइन,तसर्थ साँचो सन्तुलन भनेको यी दुबै सत्यहरूलाई स्वीकार्नु हो ।

	हामीले भविष्यवाणीमूलक बाइबल लेखनहरूलाई उपेक्षा गर्नु हुँदैन। भविष्यवाणी भनेको केवल भविष्यका घटनाहरूको पूर्वसूचना मात्र होइन। भविष्यवक्ताहरू परमेश्वरका प्रवक्ता थिए जसले आफ्ना युगका सामाजिक, नैतिक, र आध्यात्मिक अवस्थाहरूमा प्रकाश पारे। धेरै भविष्यवक्ताहरूका सन्देश आजको समयका लागि पनि उत्तिकै सान्दर्भिक छन् । उदाहरणका लागि,आमोस ५:७-२४ मा देखाइएका सामाजिक अन्यायका मुद्दाहरू आज पनि यथावत छन् ।

	भविष्यवक्ताहरू परमेश्वर र उहाँका जनताबीचको सम्बन्धमा “आत्मिक वैवाहिक सल्लाहकार” जस्ता पनि थिए (यशैया ५४:५) । तिनका सन्देश आजको ख्रीष्टियन जीवनमा परमेश्वरसँगको आत्मिक सम्बन्ध बलियो बनाउन सहयोगी हुन सक्छन् । मलाकी २:१४-१६ मा दिइएका उपदेशहरू त मानव वैवाहिक सम्बन्धको सन्दर्भमा समेत उपयोगी छन् ।

	 

	सबै भविष्यवाणीहरू अन्त्य समयसँग मात्र सम्बन्धित छैनन् । तिनीहरूमध्ये धेरै भविष्यवाणीहरू अतीतमा पूरापूर पूरा भइसकेका छन्, र अरूले सम्पूर्ण मानव इतिहासमा लागू हुने सिद्धान्तहरू प्रस्तुत गर्छन् । धेरै भविष्यवाणीहरू परमेश्वरसँगको सम्बन्धको पुनर्स्थापना र आत्मिक नविकरणको प्रतिज्ञा हुन् (यशैया ६० हेर्नुहोस), र ती सबै भविष्यवाणीहरूको शिखर ख्रीष्टको आगमनको भविष्यवाणीहरूमा प्रकट हुन्छ ।

	पुरानो करारमा मसीहको आगमनबारे गरिएको भविष्यवाणीहरूको अध्ययन गर्दा आश्चर्यजनक रुपमा धेरै कुराहरू भेटिन्छन-नयाँ नियममा उद्धृत गरिएका केही अंशहरू बाहेक पनि धेरै भविष्यवक्ताहरूले ख्रीष्टको विषयमा बोलेका छन् । यी सन्दर्भहरूको अध्ययनले येशूको जीवन र सेवाको बुझाइलाई अझ गहिरो र विश्वासवर्धक बनाउँछ ।

	अन्त्यमा, हामीलाई येशूले “सावधान रह“ (मत्ती २४:४२-४४) भनेर सिकाउनु भएको छ । अन्त्य समयको भविष्यवाणीहरूबारे आधारभूत ज्ञान आवश्यक छ ताकि ती घटनाहरू हाम्रो जीवनकालमा भएमा हामी अज्ञान नबनौं । तर त्यही क्रममा सन्तुलन आवश्यक छ। जब हामी भविष्यवाणीहरूमा अत्यधिक तल्लीन हुन्छौं, तब आत्मिक सन्तुलन गुमाउने खतरा हुन्छ । त्यसैले हरेक विश्वासयोग्य ख्रीष्टियनले प्रार्थना गरेर मार्गदर्शन माग्नुपर्छ, ताकि दृष्टिकोण सन्तुलनमा रहोस् ।

	वास्तवमा, हरेक ख्रीष्टियनको जीवनकाल नै उस्का लागि “अन्त्य समय” हो । हामीलाई थाहा छैन हाम्रो जीवन कहिले अन्त्य हुन्छ, त्यसैले हामीले यस्तै तात्कालिकता र पूर्ण समर्पणका साथ जीवन बिताउनुपर्छ, मानौं अन्त्य अहिले नै आउँदैछ (१ पत्रुस ४:७) । तर अर्कोतर्फ, भौतिक जीवनमा भने हामीले मानौं अन्त्य अझै टाढा छ भन्ने सोचका साथ जिम्मेवार जीवन बिताउनुपर्छ (२ थेसलोनिकी २:२-४) । परमेश्वरले दिएको स्वास्थ्य, जिम्मेवारी, समय र सेवा गर्ने अवसरहरूको हमीले पूर्ण उपयोग गर्नु पर्दछ ।

	भविष्यवाणी, अन्य सम्पूर्ण धर्मशास्त्रीय विषयहरूजस्तै, मार्गदर्शक र प्रेरणादायी हुन सक्छ । तर यो सम्झनु जरुरी छ कि बाइबलको केवल एक चौथाइ भाग भविष्यवाणीमूलक हो । यदि हामी हाम्रो व्यक्तिगत बाइबल अध्ययनको एक चौथाइभन्दा बढी समय भविष्यवाणीमा खर्च गरिरहेका छौं, वा सेवा भन्दा बढि विश्व घटनामा केन्द्रित भइरहेका छौं भने, हामी आत्मिक सन्तुलन गुमाउँदैछौं भन्ने संकेत हो । भविष्यवाणी परमेश्वरको एक अमूल्य वरदान हो-तर अन्य सबै वरदानहरूझैँ, यसलाई पनि बुद्धिमत्तापूर्वक प्रयोग गर्नुपर्छ, र कहिल्यै परमेश्वर वा आफ्ना छिमेकीसँगको सम्बन्धको मूल्यमा होइन ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	१४.समृद्धिः के यो प्रतिज्ञा गरिएको छ वा छैन ?

	14.Prosperity: Is It Promised or Not?

	 

	परमेश्वरको वचनमा सयौँ प्रतिज्ञाहरू समावेश छन्, जसमा धेरै प्रतिज्ञाहरू ती मानिसहरूका लागि छन् जो उहाँका आज्ञाहरू पालन गर्छन् । ती प्रतिज्ञाहरूमा विशेषतः भौतिक समृद्धिसँग सम्बन्धित आशीर्वादहरू उल्लेख गरिएका छन् । यस्ता प्रतिज्ञाहरूको एउटा उदाहरण व्यवस्था २८ अध्यायमा पाइन्छ, जसलाई प्रायः “आशीर्वाद र शाप” को अध्याय भनेर चिनिन्छ ।

	“परमप्रभु आफ्ना परमेश्वरको वचन पालन गर्‍यौ भने यी सबै आशिष् तिमीहरूलाई लाग्नेछन्, र तिमीहरूसाथ रहिरहनेछन्‌:तिमीहरूले सहरमा आशिष् पाउनेछौ, र गाउँ–बस्तीमा आशिष् पाउनेछौ । तिमीहरूका सन्तानमाथि आशिष् पर्नेछ, साथै खेतका उब्जनीमाथि, गाईबस्तुका बाछा–बाछीमाथि, भेड़ाबाख्राका पाठापाठीमाथि।तिमीहरूको डालो र तिमीहरूको पीठो मुछ्ने आरीमा आशिष् पर्नेछ । भित्र आउँदा र बाहिर जाँदा तिमीहरूले आशिष् पाउनेछौ । तिमीहरूका विरुद्धमा आउने शत्रुहरूलाई परमप्रभुले तिमीहरूकै सामु परास्त गर्नुहुनेछ । उनीहरू तिमीमाथि एक बाटो आउनेछन्, तर तिमीबाट सात बाटा भाग्नेछन् । परमप्रभुले तिमीहरूको ढुकुटीमा र तिमीहरूका सबै काममा आशिष् दिनुहुनेछ । परमप्रभु तिमीहरूका परमेश्वरले दिनुहुने देशमा उहाँले तिमीहरूलाई आशिष् दिनुहुनेछ । परमप्रभु तिमीहरूका परमेश्वरका आज्ञाहरू मानेर उहाँका मार्गमा हिँड़्यौ भने, उहाँले तिमीहरूलाई शपथ खाएर प्रतिज्ञा गर्नुभएझैँ तिमीहरूलाई आफ्नो लागि एक पवित्र जाति बनाएर स्थापित गर्नुहुनेछ । तब पृथ्वीका समस्त मानिसहरूले तिमीहरू परमप्रभुका नाउँले कहलिएका हौ भनी थाहा पाउनेछन् र तिमीहरूसँग डराउनेछन् । तिमीहरूलाई दिन्छु भनी तिमीहरूका पुर्खाहरूलाई प्रतिज्ञा गर्नुभएको देशमा तिमीहरूका सन्तान, गाईबस्तु र भूमिको उब्जनीमाथि परमप्रभुले प्रशस्त उन्नति दिनुहुनेछ । परमप्रभुले आकाश, आफ्नो प्रशस्तताको भण्डार उघारेर तिमीहरूको भूमिमा ठीक ऋतुमा झरी पठाउनुहुनेछ, र तिमीहरूका हातका सबै मेहनतमा आशिष् दिनुहुनेछ । तिमीहरूले धेरै जातिलाई ऋण दिनेछौ, तर कसैबाट ऋण लिनेछैनौ” (व्यवस्था २८:२-१२) ।

	परमेश्वरको आज्ञा मान्ने मानिसहरूका लागि प्रतिज्ञा गरिएका यी भौतिक आशीर्वादहरू र यस्ता अन्य धेरै वाक्यांशहरूलाई हालका दिनहरूमा “समृद्धि सुसमाचार” वा “स्वास्थ्य र सम्पत्तिको सुसमाचार” प्रचार गर्नेहरूले व्यापक रूपमा प्रयोग गरेका छन् । यस्तो प्रचारमा परमेश्वरको प्रतिज्ञाहरूलाई आजकै समयमा सम्पन्नता प्राप्त गर्ने साधनको रूपमा प्रस्तुत गरिन्छ। यो शिक्षाको उत्पत्ति संयुक्त राज्य अमेरिकामा भए पनि, अहिले यो शिक्षाले संसारका विभिन्न क्षेत्रहरूमा विशेषगरी गरिबीको चपेटामा परेका अफ्रिका, एशिया र ल्याटिन अमेरिका जस्ता स्थानहरूमा व्यापक रूपमा प्रचार पाइरहेको छ। तर हाम्रो लागि महत्त्वपूर्ण कुरा के हो भने बाइबलले वास्तवमा परमेश्वरका आशीर्वादहरूबारे के भन्छ भन्ने कुरा सहि रूपमा बुझ्नु आवश्यक छ ।

	 

	 

	 

	के भौतिक समृद्धिको प्रतिज्ञा गरिएको हो?

	पुरानो करारमा, विशेष गरी इस्राएलीहरूका सन्दर्भमा, परमेश्वरले आज्ञा पालन गरेमा भौतिक समृद्धि दिने प्रतिज्ञा दिनुभएकोमा कुनै शंका छैन । तर दुर्भाग्यवश, इस्राएलीहरूले बारम्बार उहाँका आज्ञाहरू उल्लंघन गरे, जसको परिणामस्वरूप तिनीहरूले उक्त समृद्धिहरू प्राप्त गर्न सकेनन्। परमेश्वरले इस्राएललाई भन्नुभयो : “सम्पूर्ण दशांश ढुकुटीमा ल्याओ, ताकि मेरो घरमा भोजन रहोस्। यसमा मलाई जाँचेर हेर,” सर्वशक्तिमान् परमप्रभु भन्नुहुन्छ, “म स्वर्गका ढोकाहरू उघारेर पर्याप्त ठाउँ पनि नहुनेसम्मका आशिष् तिमीहरूमाथि बर्साउँछु वा बर्साउँदिनँ,” सर्वशक्तिमान् परमप्रभु भन्नुहुन्छ” (मलाकी ३:१०)

	निःसन्देह, धेरै मानिसहरूले दशांश वा दानको अभ्यास गर्दा भौतिक रूपमा आशीर्वाद प्राप्त गरेका छन्, तर यति नै निःसन्देह छ कि यी प्रतिज्ञाहरू विशेष रूपमा इस्राएली राष्ट्रका लागि थिए, जुन परमेश्वरको प्रत्यक्ष शासन (तेओक्रेसी) अन्तर्गत चलिरहेको थियो। यही कारण हो कि नयाँ करारले भौतिक समृद्धिबारे पुरानो करारले जस्तै ढाँचामा प्रतिज्ञा गर्दैन । यद्यपि प्रेरित यूहन्नाले लेखेका छन्ः “ प्रिय मित्र, म प्रार्थना गर्दछु, कि सबै कुरामा तिम्रो भलो होस्, र तिम्रो स्वास्थ्य ठीक रहोस् । तिम्रो आत्मिक जीवन ठीक छ भन्ने म जान्दछु” (३ यूहन्ना १:२), तर यो कुनै भौतिक समृद्धिको प्रतिज्ञा होइन, बरु पत्र लेख्ने बेलाको सामान्य अभिवादन हो – जुन आज हामी कसैलाई पत्र लेख्दा “तिमी सन्चै होला भन्ने आशा छ” भन्ने शैलीमा लेख्छौँ ।

	बाइबलले अवश्य पनि देखाउँछ कि परमेश्वरले आफूतर्फ फर्किनेहरूलाई राम्रो कुरा दिन चाहनुहुन्छ (१ तिमोथी ६:१७), तर उहाँले दिने आशीर्वादहरू अनिवार्य रूपमा भौतिक किसिमका नै हुन्छन् भन्ने होइन । परमेश्वरको महान् बुद्धिमा उहाँले आफ्ना धेरै विश्वासीहरूलाई यस जीवनमा सतावट, अभाव, रोग, र भौतिक दुःखहरू पनि भोग्न दिनुहुन्छ (२ कोरिन्थी ४:१६–१८; हिब्रु १०:३२-३४) । बाइबलले सिकाउँछ कि आउने जीवनमा परमेश्वरका जनहरूले कुनै दुःख भोग्नु पर्ने छैन, र ती सबै आशीर्वादहरू अनुभव गर्नेछन् – तर त्यो भविष्यको युगमा मात्र सम्भव छ (प्रकाश २१:१-४) । नयाँ करारमा वर्तमान जीवनका लागि यस्तो प्रतिज्ञा दिइएको छैन कि सबै ख्रीष्टियनहरूले स्वास्थ्य, सम्पत्ति र सुविधा नै प्राप्त गर्छन; बरु विश्वासका साथ समस्याहरूको सामना गर्दै स्थिर रहनु पर्दछ भन्ने कुरा सिकाइएको छ (१ पत्रुस १:६) ।

	दुर्भाग्यवश, समृद्धि सुसमाचार केवल गलत सिद्धान्त होइन, यसले मानिसहरूको सोच, विश्वास र जीवनशैलीमा पनि नकारात्मक प्रभाव पार्दछ । यसले विश्वासीहरूलाई आत्मिक भन्दा भौतिक कुरामा केन्द्रित हुन सिकाउँछ, प्रार्थनाको केन्द्र आफ्ना इच्छाहरूलाई बनाउँछ, र अरूको आवश्यकताभन्दा पहिले आफूलाई लाभ हुने कुरालाई प्रार्थमिकता दिन प्रेरित गर्छ । यस्तो विकृत सुसमाचारले यति गम्भीर रूप लिन्छ कि यदि कसैलाई सम्पत्ति र स्वास्थ्य प्राप्त छैन भने तिनीहरूलाई परमेश्वरको प्रेमबाट वञ्चित वा दण्डित मानिसका रूपमा हेर्ने प्रवृत्ति विकसित हुन्छ । यसरी सोच्दा स्वास्थ्य र सम्पत्तिका साथमा भएका मानिसहरूलाई सम्मान गरिन्छ, र अभावमा भएका व्यक्तिहरूलाई तिरस्कार गरिन्छ ।

	यद्यपि समृद्धि सुसमाचारका केही प्रमुख प्रवर्तकहरूले पछिल्लो समयमा आफ्ना शिक्षाहरूमा त्रुटि स्वीकार गरेका छन् र तिनको प्रचार त्यागेका छन्, यो शिक्षाले अझै पनि धेरै भागहरूमा लोकप्रियता कायम राखेको छ । त्यसैले विश्वासीहरूले सचेत हुनु आवश्यक छ, ताकि हामीले सत्यको मार्गबाट विचलित भएर यस्तो भ्रामक सन्देशको प्रभावमा परौं । प्रेरित पावलले यस्ता शिक्षकमाथि चेतावनी दिँदै भनेका छन्ः “बुद्धि भ्रष्ट भएका र सत्यबाट अलग भएका मानिसहरूका माझमा कचिङ्गल उठाउँछन्, अनि भक्तिचाहिँ फाइदा उठाउने उपाय हो भनी तिनीहरू ठान्छन्‌” (१ तिमोथी ६:५) । त्यसैले हामीले कहिल्यै पनि दिने कार्यलाई प्राप्त गर्ने उपायको रूपमा हेर्नु हुँदैन,नत उदारतालाई व्यक्तिगत लाभको माध्यम ठान्नु उपयुक्त हुन्छ ।

	 

	आत्मिक आशीर्वादहरूको प्रतिज्ञा

	येशूले आफ्ना अनुयायीहरूलाई स्पष्ट रूपमा चेतावनी दिँदै भन्नुभयोः “उहाँले तिनीहरूलाई भन्नुभयो, “होशियार रहो, सबै किसिमका लालचबाट जोगिने काम गर, किनकि मानिसको जिन्दगी उसको धन–सम्पत्तिको प्रशस्ततामा रहँदैन” (लूका १२:१५) । साथै, नयाँ करारमा भौतिक समृद्धिमा केन्द्रित हुने कुराबारे अनेकौं चेतावनीहरू दिइएका छन् (जस्तैः मत्ती ६:१९, २४; लूका १८:२४; १ तिमोथी ३:३; ६:१०; हिब्रु १३:५) । यद्यपि, बाइबलले देखाउँछ कि आज परमेश्वरले आफूतर्फ फर्किनेहरूलाई एक गहिरो समृद्धिको प्रतिज्ञा गर्नुहुन्छ – त्यो आत्मिक आशीर्वादहरू हुन् । 

	रोमी ८:३२ मा लेखिएको छः “ जसले आफ्नै निज पुत्रलाई बाँकी राख्नुभएन, तर हामी सबैका निम्ति उहाँलाई दिनुभयो, के उहाँले हामीलाई सबै थोक पनि उहाँकै साथमा दिनुहुनेछैन र” यहाँ उल्लेख गरिएको “सबै कुरा” भन्ने अभिव्यक्ति भौतिक सम्पत्तिको सूचक होइन, बरु आत्मिक आवश्यकताहरूको परिपूर्ति हो । पावलले कोरिन्थी मण्डलीलाई लेख्दै यो कुरा अझ स्पष्ट रूपमा उल्लेख गरेका छनः “छर्नेलाई बीउ र खानलाई भोजन दिनुहुनेले तिमीहरूलाई बीउ दिनुहुनेछ, र त्यसमा वृद्धि गराउनुहुनेछ, अनि तिमीहरूका धार्मिकताको फसल बढ़ाउनुहुनेछ” (२ कोरिन्थी ९:१०) । यहाँ पावलले बिउ, रोपाइँ र बालीको उदाहरण प्रयोग गरेर देखाएका छन् कि परमेश्वरले हामीलाई आत्मिक धार्मिकताको फल दिनुहुन्छ, जुन कुनै पनि भौतिक सम्पत्तिभन्दा धेरै मूल्यवान् हुन्छ ।

	यस जीवनमा परमेश्वरले हामीलाई भौतिक समृद्धि दिन सक्नुहुन्छ, तर त्यो दिनुहुन्छ वा नदिनुहुन्छ भन्ने कुरा उहाँको ज्ञान र उद्देश्यमा आधारित हुन्छ। जब हामी समृद्धिमा आशीर्वादित हुन्छौं, तब हामीले धन्यवादी हुनुपर्छ, तर त्यसलाई जीवनको उद्देश्य वा मापनको आधार बनाउनु हुँदैन । न त जब हामी अभावमा हुन्छौं, तब निराश हुनुपर्छ । पावलले जस्तै हामीले पनि भन्न सक्नुपर्छः “ कसरी होचिन र कसरी बढ्न म जान्दछु। परिपूर्णतामा होस् वा भोकप्यासमा होस्, प्रशस्ततामा होस् वा अभावमा होस्, सबै परिस्थितिमा सन्तुष्ट रहने रहस्य मैले सिकेको छु” (फिलिप्पी ४:१२) ।

	यदि हामी यो जीवनमा भौतिक सम्पन्नतामा आशीर्वादित भएका छौं भने हामीले सम्झनु आवश्यक छ कि त्यो सम्पत्ति केवल संचित गर्न वा आत्मकेन्द्रित उपभोगका लागि दिइएको होइन, बरु अरूलाई दिन र आशीर्वाद दिनका लागि दिइएको हो । यस सन्दर्भमा अध्याय ५ (“दान गर्न”) मा विस्तृत रूपमा छलफल गरिएको छ । हाम्रो भौतिक समृद्धिप्रतिको धारणा र त्यसको प्रयोगले निर्धारण गर्दछ कि त्यो सम्पत्ति आशीर्वाद बन्नेछ वा होइन । त्यसैले समृद्धिको सन्तुलित र विवेकपूर्ण उपयोग ,आफैँ रमाइलो गर्दै साथमा अरूलाई बाँड्ने – सधैं आवश्यक हुन्छ ।

	 

	 

	 

	 

	 

	 

	 

	 

	 

	 

	१५.धार्मिकताः सही तरिकाले सही काम गर्नु

	15.Righteousness: Doing Right the Right Way

	 

	प्रेरित यूहन्नाले भन्नुभएको छ “जसरी परमेश्वर धर्मी हुनुहुन्छ, त्यसरी नै जो उहाँमा विश्वास गर्छ, उसले पनि धार्मिकता अभ्यास गर्छ” (१ यूहन्ना २:२९) । तर, ख्रीष्टियन जीवनका धेरै अन्य पक्षहरू जस्तै, धार्मिकता भन्ने यो मुख्य आत्मिक गुणको बोध र यसको व्यावहारिक अभ्यासमा पनि सन्तुलन आवश्यक हुन्छ , विशेष गरी यसको दुई महत्वपूर्ण पक्षहरूमा ।

	सर्वप्रथम, हामीले आफूलाई अधार्मिकताको खाडल र त्यसको विपरित ध्रुव—आत्म–धार्मिकताको खाडल—बीच सन्तुलनमा राख्न अत्यावश्यक छ । प्रसिद्ध ख्रीष्टियन लेखक र पास्टर जोन ओर्टबर्गले यसै सन्दर्भमा भनेका छन्, “संसारका सबैभन्दा कठिन कार्यहरूमध्ये एक हो हराएको छोरा नबनौँ भनेर रोक्ने प्रयास गर्दै पनि आफू जेठो भाइ नबनिनु” (त्जभ ीषभ थ्यग’खभ ब्धिबथक ध्बलतभम) । लूका १५:११–३२ अनुसार हराएको छोराले पश्चात्ताप गर्नु अघिसम्म अधार्मिक जीवन बिताएको थियो, तर जेठो भाइ, जो बाह्य रूपमा धार्मिक देखिन्थ्यो, आत्म–धार्मिकताको दोषमा पर्‍यो ।

	परमेश्वरले हामीमा देख्न चाहनु भएको साँचो धार्मिकता यी दुई खाडलको बीचमा रहेको सन्तुलित अवस्था हो । यद्यपि हामीले अधार्मिक जीवनशैलीबाट टाढा रहन अथवा त्यसलाई जित्न निरन्तर प्रयास गर्नुपर्छ, आत्म–धार्मिकता पनि त्यत्तिकै खतरनाक छ, जुन प्रायः हामीले नचिन्ने गरी शिर उठाउँछ । बाइबलले यी दुवै समस्याको समाधान स्पष्ट रूपमा दिन्छ। अधार्मिक जीवनको जरो परमेश्वरको व्यवस्था र त्यसको साँचो अर्थको अभाव हो (हेर्नुहोस् अध्याय ११,“व्यवस्था”) । र आत्म–धार्मिकताको मूल कारण हो—नम्रताको कमी (हेर्नुहोस् अध्याय ९, “नम्रता”) । परमेश्वरको सहायताले मात्र हामीले यी दुइटै क्षेत्रमा सन्तुलन कायम गर्न सक्छौं ।

	 

	मानवीय धार्मिकता किन पर्याप्त हुँदैन ?

	धार्मिकताको अर्को पक्ष जुन अलि कम प्रत्यक्ष देखिए पनि गहिरो रूपमा महत्त्वपूर्ण छ,त्यो हो हाम्रो धार्मिकताको प्रकृति । मानवीय बौद्धिकता र स्वभावका लागि यो बुझ्न निकै कठिन कुरा हो कि परमेश्वरको दृष्टिमा हाम्रो आफ्नै धार्मिकता पर्याप्त छैन । यशैया ६४:६ ले देखाउँछ “हाम्रो सम्पूर्ण धार्मिक कार्यहरू मैला लुगा सरह छन”, र प्रेरित पावलले स्पष्ट रूपमा भन्नुहुन्छ “कोही पनि धर्मी छैन, एक जनापनि होइन” (रोमी ३:१०) ।

	अब प्रश्न उठ्छ—हाम्रो धार्मिकता पर्याप्त किन हुँदैन ? अनि यसले ख्रीष्टियन जीवनमा परमेश्वरको आज्ञा पालनप्रति गरिने हाम्रो प्रयत्नको अर्थ के रहन्छ ?

	बाइबलले देखाउँछ कि मानवीय धार्मिकता परमेश्वरको पूर्ण मापदण्डमा नपुग्नुका मुख्य कारणहरू यस्ता छन :

	 

	१. हामी ठीक कार्य गलत तरिकाले गर्छौं ।

	उत्पत्ति ४:४-५ अनुसार कयिन र हाबिल दुवैले परमेश्वरलाई बलि चढाए, तर परमेश्वरले हाबिल र उसको बलिमा कृपादृष्टि गर्नुभयो भने कयिन को बलि अस्वीकार गर्नुभयो । कयिनको कार्य बाह्य रूपमा ठीक जस्तो देखिए पनि, त्यो ठीक तरिकाले गरिएको थिएन । परिणामस्वरूप, परमेश्वर सन्तुष्ट हुनु भएन। यसैप्रकार, आज हामीले पनि कति पटक ठीक देखिने कार्यहरू गर्‍यौँ, तर मनस्थिति, उद्देश्य, वा तरिकामा त्रुटि भएर त्यसले परमेश्वरको मन नपायो ?

	 

	२. हामी ठीक कार्य गलत समयमा गर्छौं।

	प्राचीन इस्राएलीहरूले प्रतिज्ञाको देश लिन ढिलो गरे । जब परमेश्वरले उनीहरूलाई अघि बढ्न निर्देशन दिनुभयो, उनीहरू डरले पछि हटे । पछि उनीहरूले आफूखुसी अघि बढे तर परमेश्वर उनीहरूका साथमा हुनु भएन, र उनीहरू पराजित भए (हेर्नुहोस् व्यवस्था १:३१–४५) । यसले देखाउँछ राम्रो कार्य पनि गलत समयमा गर्दा त्यसले फल दिदैन ।

	 

	३. हामी ठीक कार्य सही स्तरमा गर्दैनौं ।

	२ इतिहास २५:२ अनुसार राजा अमस्याहले “परमप्रभुको दृष्टिमा ठीक काम गरे , तर सम्पूर्ण हृदयले होइन” । यस्ता कार्यहरू, जुन सम्पूर्ण समर्पण विना गरिन्छन्, परमेश्वरको दृष्टिमा अपूर्ण ठहरिन्छन् । अर्कोतर्फ, अति उत्साही भएर आफूलाई मात्र केन्द्रित गर्दै अरूको सेवा नगर्ने पनि त्रुटिपूर्ण धार्मिकता हो । परमेश्वरको दृष्टिमा सेवा, प्रेम, र परोपकारमा आधारित धार्मिकता नै साँचो हो ।

	 

	४. हामी ठीक कार्य गलत उद्देश्यले गर्छौं ।

	प्रेरित ५:१–११ मा हननिया र सफीराले सम्पत्ति बिक्री गरेर केही भाग मात्र चर्चलाई दान गरे तर झुट बोलेर सबै दिएझैं प्रस्तुत गरे । उनीहरूको उद्देश्य अरूबाट प्रशंसा प्राप्त गर्नु थियो, जसले गर्दा उनीहरू पवित्र आत्मालाई ढाँट्न पुगे । यसले देखाउँछ कि धार्मिक कार्यहरूको बाहिरी रूप भन्दा पनि त्यसको पछाडि रहेको उद्देश्य परमेश्वरको दृष्टिमा अझ महत्वपूर्ण हुन्छ ।

	यी सबै असफलताहरूले हाम्रो मानवीय धार्मिकतालाई सीमित, अधूरो, र दूषित बनाउँछ। त्यसैले पावलले भन्छन “यसैकारण व्यवस्थाको कर्मले कोही प्राणी उहाँको दृष्टिमा धर्मी ठहरिनेछैन, किनकि व्यवस्थाद्वारा नै पापको चेतना हुन्छ ” (रोमी ३:२०) ।

	 

	साँचो धार्मिकता

	मानव स्वभावले साँचो उद्देश्य र उचित कारणले धार्मिक कार्य गर्न चाहेर पनि कष्ट भोग्छ । तर, आशा त्यहीँ छ , साँचो धार्मिकताको बुझाइमा । पावलले भन्नुभएको छः “ सम्पूर्ण रूपले म उहाँमा भएको पाइन सकूँ। व्यवस्थामाथि आधारित भएको मेरो आफ्नै धार्मिकता होइन, तर मेरो धार्मिकता यही हो, जो ख्रीष्टमाथि निर्भर हुन्छ, जुनचाहिँ विश्वासद्वारा परमेश्वरबाट आउने धार्मिकता हो” (फिलिप्पी ३:९) ।

	यो स्पष्ट देखिन्छ-दुई प्रकारका धार्मिकता छन : एक, मानवीय प्रयासबाट प्राप्त हुने, र अर्को, ख्रीष्टको मार्फत परमेश्वरले दिइने । पावलले पुष्टि गर्छन : “तर अब त व्यवस्थाविनै परमेश्वरबाट आउने धार्मिकता प्रकट भएको छ। त्यसैको गवाही व्यवस्था र अगमवक्ताहरूले दिएका छन्। येशू ख्रीष्टमा विश्वास गर्ने सबैमाथि परमेश्वरको धार्मिकता विश्वासद्वारा प्रकट भएको छ। किनभने केही भेद छैन,” (रोमी ३:२१-२२) ।

	अब प्रश्न आउँछ,यदि ख्रीष्टको धार्मिकता हामीमा आरोपित भइसकेको छ भने, के हामीलाई धार्मिक जीवन बाँच्नुपर्दैन ? प्रेरित पावल यही प्रश्न उठाएर स्पष्ट रूपमा भन्छन“के हामी अब पाप गरौं?” (रोमी ६:१५) र तुरुन्तै जवाफ दिन्छन “कदापि होइन!”

	यसै सन्दर्भमा सन्तुलनको कुरा आउँछ । ख्रीष्टको धार्मिकतामा हामीले पूर्ण विश्वास गर्नुपर्छ—हामी कहिल्यै आफ्नै प्रयासले पूर्ण धार्मिक हुन सक्दैनौं-तर त्यसको अर्थ यो होइन कि अब प्रयास गर्न आवश्यक छैन । बरु, हामीले त्यसै विश्वासका आधारमा धार्मिकताको लागि प्रयत्नशील रहनुपर्छ (हेर्नुहोस् अध्याय १२, “परिपूर्णता”) । प्रेरित यूहन्नाले लेख्छनः “उहाँमा रहन्छु भन्ने व्यक्ति आफै पनि उहाँको चालअनुसार चल्नुपर्छ” (१ यूहन्ना २:६) । र जब ख्रीष्ट हाम्रो भित्र हुनुहुन्छ (२ कोरिन्थी १३:५), तब हामी परमेश्वरको आत्माबाट प्रेरित भएर विचार, शब्द, र कार्यमा मार्गदर्शन प्राप्त गर्छौं (इजिकियल ३६:२६-२७) । यही आत्माबाट उत्पन्न प्रेम हाम्रो जीवनमा प्रवाहित भई हामीलाई साँचो धार्मिकताको अभ्यासमा अघि बढाउँछ (रोमी १३:१०; गलाती ५:१४) । ख्रीष्टले जुन प्रेमका साथ परमेश्वरको सम्पूर्ण व्यवस्था पालन गर्नुभयो, त्यही प्रेम हामीमा पनि कार्यशील हुन सक्छ, यदि हामी त्यसलाई हाम्रो जीवनमा स्थान दिन्छौं भने (रोमी ५:५) ।

	तर, यसको लागि अनिवार्य शर्त हो परमेश्वरसँग हाम्रो गहिरो सम्बन्ध । जब हामी उहाँसँग नजिक हुन्छौं, तब त्यो प्रेम निरन्तर हाम्रो जीवनमा बसोबास गर्छ। यही आत्मिक सम्बन्धले हामीलाई सक्षम बनाउँछ-साँचो धार्मिकता अभ्यास गर्नः उचित कार्य, उचित तरिकाले, उचित समयमा, उचित स्तरमा, र उचित उद्देश्यका साथ। परमेश्वरको सहयोगमा, हामी साँचो धार्मिकता जीवनमा प्रतिबिम्बित गर्न सक्छौं ।

	 

	 

	 

	 

	 

	 

	 

	 

	 

	१६.मुक्तिः के यो सुनिश्चित छ वा यो हराउन सक्छ? 

	16.Salvation: Is It Assured or Can It Be Lost?

	 

	विश्वासबाट पछाडि फर्किएको व्यक्तिले उद्धार गुमाउन सक्छ कि सक्दैन भन्ने प्रश्न केवल एउटा सिद्धान्तिक बहसको विषय मात्र होइन । यो विषय हाम्रो ख्रीष्टियन जीवनसँग गहिरोसँग जोडिएको छ र यसले हाम्रो दैनिक आचरण, विश्वासको स्थिरता, तथा आत्मिक चेतनालाई प्रत्यक्ष प्रभाव पार्न सक्छ। त्यसैले यो विषयको गहिरो बुझाइ अत्यन्त आवश्यक छ, साथै यसका व्यवहारिक पक्षमा सन्तुलन कायम गर्नु पनि त्यत्तिकै महत्वपूर्ण छ ।

	 

	उद्धार सुनिश्चित छ ?

	धेरैजसो ख्रीष्टियनहरूले “एक पटक उद्धार पाएको व्यक्ति सधैंका लागि उद्धार प्राप्त गर्छ” भन्ने धारणा राख्छन् । तर, के वास्तवमै यो विचार बाइबलमा आधारित छ ? येशूले आफ्ना चेलाहरूलाई भन्नुभयो, “मेरा भेड़ाहरूले मेरो सोर सुन्छन्, र तिनीहरूलाई म चिन्छु, र तिनीहरू मेरो पछि आउँछन्। तिनीहरूलाई म अनन्त जीवन दिन्छु, र तिनीहरू कहिल्यै नष्ट हुनेछैनन्, र कसैले तिनीहरूलाई मेरो हातबाट खोसी लैजानेछैन” (यूहन्ना १०:२७–२८) । यस पदले स्पष्ट देखाउँछ कि बाह्य कुनै शक्तिले विश्वासीलाई परमेश्वरको हातबाट खोस्न सक्दैन। तर यसले आफैं विश्वास गर्ने व्यक्तिले आफ्नै इच्छाले परमेश्वरलाई अस्वीकार गर्न सक्छ कि सक्दैन भन्ने प्रश्नको उत्तर भने दिँदैन ।

	येशूले पुनः भन्नुभयो, “साँच्चै, म तिमीहरूलाई भन्दछु, जसले मेरो वचन सुन्छ र मलाई पठाउनुहुनेमाथि विश्वास गर्छ, त्यससित अनन्त जीवन छ। त्यो न्यायमा आउँदैन, तर मृत्युदेखि त्यसले जीवनमा प्रवेश गरेको छ” (यूहन्ना ५:२४)  । यो पदले उद्धार पाउने व्यक्तिको सुनिश्चितताको संकेत गर्छ। तथापि, यसले पाउने व्यक्तिले फेरि त्यो अनन्त जीवनबाट स्वेच्छाले विमुख हुन सक्दैन भन्ने कुरा प्रमाणित गर्दैन ।

	यस्तै गरी प्रेरित पावलले पनि लेखे, “म विश्वस्त छु कि न मृत्यु, न जीवन, न स्वर्गदूतहरू, न दुष्ट आत्माहरू, न वर्तमान, न भविष्य, न कुनै शक्तिहरू, न उच्चता, न गहिराई, न सिर्जना गरिएका कुनै पनि कुराले हामीलाई ख्रीष्ट येशू हाम्रा प्रभुमा रहेको परमेश्वरको प्रेमबाट छुट्याउन सक्छ” (रोम ८:३८-३९) । तर, यहाँ उल्लेख गरिएका सबै कुराहरू बाह्य हुन् । पावलले स्वयं व्यक्तिले लिनसक्ने निर्णय जस्तै विश्वासबाट पछि हट्ने, वा परमेश्वरप्रति विद्रोह गर्ने-त्यसको उल्लेख गर्नु भएको छैन । परमेश्वरको प्रेम स्थायी छ, तर यसले हाम्रो स्वेच्छाले गरिने विद्रोहको परिणामस्वरूप आउने नतिजाहरूलाई निष्क्रिय बनाउँदैन ।

	त्यसैले, यस्ता पदहरू जुन प्रायः उद्धार गुम्न सक्दैन भन्ने अवधारणा समर्थन गर्न प्रयोग गरिन्छन्, ती स्पष्टरूपमा त्यस्तो दाबी गर्दैनन् । बरु, बाइबलमा यस्ता पदहरू प्रशस्त छन् जसले स्पष्ट देखाउँछन् कि उद्धार गुम्न सक्छ ।

	 

	उद्धार गुम्न सक्छ ?

	प्रेरित पावलले कलस्सी १:२२-२३ मा लेखे, “ तर आफ्नो सामुन्ने तिमीहरूलाई पवित्र, निष्खोट र निर्दोष प्रस्तुत गर्न ख्रीष्टका मासुको शरीरमा उहाँको मृत्युद्वारा तिमीहरूलाई उहाँले अब मिलापमा ल्याउनुभएको छ- यदि तिमीहरू आफ्ना विश्वासमा अचल र स्थिर भइरह्यौ र तिमीहरूले सुनेका सुसमाचारको आशाबाट हटेनौ भने । यही नै त्यो सुसमाचार हो, जो स्वर्गमुनि हरेक प्राणीलाई प्रचार गरिएको छ, जसको म पावल, धर्म-सेवक भएँ” । यस पदमा “यदि” भन्ने सर्तले स्पष्ट देखाउँछ कि निरन्तर विश्वासमा दृढ रहनु अनिवार्य छ ।

	हिब्रुहरूलाई लेखिएको पत्रमा यो विषय अझ स्पष्ट पारिएको छः “किनकि तिनीहरू, जसले एक चोटि ज्योति पाएर स्वर्गीय वरदान चाखेका छन्, र पवित्र आत्माका सहभागी भएका छन्,र परमेश्वरको उत्तम वचनको र आउने युगका शक्तिको स्वाद चाखेका छन्, त्यसपछि पनि विश्वास त्याग गरी तिनीहरू पतित भए भनेता तिनीहरूलाई पश्चात्ताप गर्ने स्थितिमा फेरि ल्याउनु असम्भव छ। किनभने तिनीहरूले आफ्नै खातिर परमेश्वरका पुत्रलाई फेरि क्रूसमा टाँग्छन्, र खुल्लमखुल्ला उहाँको अपमान गर्छन्‌” (हिब्रु ६:४-६) ।

	यस पदमा वर्णन गरिएका मानिसहरू उद्धारको सम्पूर्ण अनुभव भोगिसकेका छन ,तर त्यसपछि पतन भएका छन्। यस्तो अवस्थामा उनीहरूलाई फेरि पश्चात्तापमा फर्काउनु असम्भव छ भन्ने चेतावनी दिइएको छ । हिब्रु १०:२६-२९ मा यसै विषयलाई अझ कडा भाषामा वर्णन गरिएको छः “ किनकि यदि सत्यताको ज्ञान पाएर पनि हामीले जानी–जानी पाप गर्‍यौं भने पापको निम्ति अब उसो अरू कुनै बलिदान रहँदैन, तर इन्साफको डरलाग्दो प्रतीक्षा र विरोधीहरूलाई भस्म गर्ने क्रोधको अग्नि मात्र रहनेछ ।  मोशाको व्यवस्थालाई उल्लङ्घन गर्ने मानिस दुई वा तीन साक्षीहरूका गवाहीमा दयाविना मर्नुपर्छ ।  तिमीहरू आफै विचार गरः परमेश्वरका पुत्रलाई खुट्टामुनि कुल्चने, आफूलाई पवित्र तुल्याएको करारको रगतलाई अपवित्र बनाउने र अनुग्रहका आत्मालाई अपमान गर्नेचाहिँ झन् कति बढ़ी कड़ा दण्डको योग्य ठहरिनेछ” ।

	यस प्रकारका वचनले देखाउँछन् कि एकपटक उद्धार पाएका व्यक्तिहरूले जानाजानी पापको बाटो रोजेमा, उनीहरू पाएका आशीर्वादहरू गुमाउन सक्छन् । यहाँ “जानाजानी पाप” भन्नाले अनायास कमजोरी वा चिप्लावट होइन, बरु एक स्थायी विद्रोही अवस्था जनाइएको हो-जहाँ व्यक्ति पश्चात्ताप गर्नै नचाहने निर्णयमा पुग्छ ।

	नयाँ नियमले बारम्बार बल दिन्छ कि :“ जो अन्त्यसम्म स्थिर रहन्छ, त्यसैको उद्धार हुनेछ” (मत्ती १०:२२; मत्ती २४:१३; र्मकूस १३:१३) ।

	“ यदि हामीले हाम्रो सुरुको भरोसालाई अन्त्यसम्मै दृढ़तासाथ थामिराख्यौं भने, हामी ख्रीष्टका सहभागी भएका छौं” (हिब्रु ३:१४) ।

	यी वचनहरूले प्रष्ट देखाउँछन् कि विश्वासमा अडिग रहनु र परमेश्वरप्रति सच्चा समर्पण राख्नु ख्रीष्टियन यात्राको आधारशिला हो ।

	२ पत्रुस २:२० मा पनि यस्तो चेतावनी पाइन्छ : “ तर यदि तिनीहरूले हाम्रा प्रभु र मुक्तिदाता येशू ख्रीष्टलाई चिनेर पनि संसारका दूषित गराउने कुराबाट उम्किसकेपछि फेरि पापमा फसेर त्यसको वशमा परे भने, तिनीहरूको पछिल्लो अवस्था अगाडिको भन्दा अझ खराब हुन्छ” ।

	यसबाट बुझिन्छ कि उद्धारको उपहार एकपटक पाउँदा सधैँको लागि स्वतः सुरक्षित रहँदैन-व्यक्ति आफैंले त्यसलाई अस्वीकार गर्न सक्ने खतरा रहन्छ ।

	 

	सन्तुलनपूर्ण दृष्टिकोण

	उद्धार गुम्न सक्छ कि सक्दैन भन्ने बुझाइले ख्रीष्टियन जीवनलाई कसरी प्रभावित गर्छ? यसको उत्तर हाम्रो व्यवहारमा देखिन्छ—यदि हामी विश्वास गर्छौं कि उद्धार गुम्न सक्दैन भने, हामी लापरवाह हुन सक्छौं र आत्मिक जीवन सुस्त हुन सक्छ। येशूले भन्नुभएको छ, “म जो हाँगामा फल हुँदैन, त्यो काटिन्छ र आगोमा हालिन्छ” (यूहन्ना १५:१-६) । अर्कोतर्फ, यदि हामी सधैं डरमा बाँच्न थाल्छौं कि हाम्रो उद्धार गुम्न सक्छ भन्ने भयले गर्दा, तब हामी कृपाबाट होइन, डरबाट चल्ने विश्वासमा बाँच्छौं, जुन स्वास्थ्यप्रद होइन ।

	सन्तुलन भनेको यस्तो समझ हो जुन बाइबलमा आधारित हुन्छ-उद्धार परमेश्वरको अनुग्रहद्वारा निःशुल्क दिइएको उपहार हो, तर हामीलाई त्यसको उत्तरदायित्वपूर्वक रक्षा गर्नु पनि आवश्यक छ। हामीले पश्चात्ताप, विश्वास, र परमेश्वरप्रति समर्पणमा अडिग रहनुपर्छ। यदि हामी चिप्लिन्छौं, तर साँचो पश्चात्ताप गर्छौं र परमेश्वरतर्फ फर्कन्छौं, तब हामी अझैपनि उहाँको कृपामा स्थान पाउँछौं। तर यदि हामी लगातार विद्रोह गर्छौं र पश्चात्ताप गर्न नचाहने हृदय बनाउँछौं भने, त्यसले गम्भीर परिणाम निम्त्याउन सक्छ । 

	अन्त्यमा, यदि हामी हाम्रो उद्धार गुम्यो कि भन्ने चिन्तामा छौं, र हामी अझैपनि परमेश्वरसँग संगत चाहन्छौं भने, त्यो आफैँमा एउटा आशाको संकेत हो-हामीले त्यो अक्षम्य पाप गरेका छैनौं । हामीले परमेश्वरको मार्ग रोजिरहनुपर्छ र उहाँसँगै निरन्तर हिँडिरहनुपर्छ। यसै कारणले याकूबले लेख्छनः“त्यो मानिस धन्यको हो, जो आपत्‌–विपत्‌मा स्थिर रहन्छ, किनकि जाँचको सामना गरिसकेपछि त्यसले जीवनको त्यो मुकुट पाउनेछ, जो परमेश्वरले उहाँलाई प्रेम गर्नेहरूलाई दिने प्रतिज्ञा गर्नुभएको छ” (याकूब १:१२) ।

	यस प्रकार, उद्धारको विषयमा हाम्रो विश्वास स्थिर र सन्तुलित हुनुपर्छ-न अत्यधिक आत्मसन्तुष्ट, न अत्यधिक डरग्रस्त । यस सन्तुलनमै हाम्रो आत्मिक जीवन सुरक्षित र फलदायी रहन्छ ।

	 

	 

	 

	 

	१७.सत्यः हामी यसलाई कसरी बोल्छौं 

	17.Truth: How We Speak It

	 

	पवित्रशास्त्रले अत्यन्तै स्पष्ट र बारम्बार सिकाएको कुरा यो हो कि झूट बोल्नु अर्थात् असत्य कुरा गर्नु गलत कार्य हो (भजनसंग्रह ३१:१८; ६३:११; १०१:७; ११९:२९; हितोपदेश ६:१७; १२:२२; १९:५, ९; जकरियाह ८:१६; यूहन्ना ८:४४; एफिसी ४:२५; १ यूहन्ना २:२१; प्रकाश २१:२७; २२:१५ लगायतका पदहरू यसका केही उदाहरणहरू मात्र हुन) । तर कानुनी परिप्रेक्ष्यमा, जस्तो कि अदालतमा जहाँ हामी “सत्य मात्र बोल्नेछु” भनी शपथ लिन्छौं, त्यस्ता विशेष अवस्थामा बाहेक, के बाइबलले हामीले सधैं सम्पूर्ण सत्य भन्नैपर्छ भन्ने शिक्षा दिन्छ ? अर्थात्, यदि हामी कुनै घटनाबारे सबै विवरण नबोल्ने हो भने, के त्यो झूट ठहरिन्छ ? अनि, के यस्तो सत्य बोल्नु पनि झूट मानिन्छ, जुनले अरूलाई अपमानित वा पीडित हुनबाट जोगाउँछ ?

	धेरै नयाँ विश्वासीहरू, र कैयौं वर्षदेखि ख्रीष्टियन जीवन व्यतीत गरिरहेका विश्वासिहरूले पनि यस संवेदनशील विषयमा गहिरो चिन्तन गरेका हुँदैनन् । सत्यको पक्षमा उभिन खोज्दा कहिलेकाहीँ मानिसहरूले अत्यधिक कुरा गरेर वा कठोर र स्पष्ट भाषामा बोलेर आफू वा अरूलाई अनावश्यक हानि पुर्‍याउने गर्छन् ,जसले गम्भीर वा दुःखद परिणाम निम्त्याउन सक्छ ।

	 

	सत्य र त्यसका परिणामहरू

	आउनुहोस्, सर्वप्रथम एक चर्चित नैतिक प्रश्नमाथि विचार गरौंः “यदि तपाईंलाई निर्दोष मानिसहरूको ठेगाना थाहा छ र तिनीहरूलाई हानी पुर्‍याउने नियतले खोजिरहेका व्यक्तिहरूले तपाईंलाई सोधे भने, के तपाईंले पूर्ण र सत्य उत्तर दिनुपर्छ ?” जस्तो कि दोस्रो विश्वयुद्धको समयमा यहूदीहरूलाई नाजीहरूबाट बचाउनका लागि मानिसहरूले तिनीहरूलाई लुकाएका थिए । धेरै ख्रीष्टियनहरूले यस्ता अवस्थामा उपलब्ध जानकारी नदिएर तिनीहरूको जीवन जोगाउनु उपयुक्त ठान्छन्, र बाइबलमा यस्ता व्यवहारका उदाहरणहरू पनि पाइन्छन् । मिस्रमा इस्राएली नवजात केटाहरूलाई जोगाउने धर्ती महिलाहरूको कथा (प्रस्थान १:१५–२१) र राहाबले इस्राएली जासूसहरूलाई लुकाएर जोगाएको प्रसंग (यहोशू २:४–६, ६:१७, २५) त्यसका उत्कृष्ट उदाहरणहरू हुन् ।

	यीमध्ये सबैभन्दा उल्लेखनीय उदाहरण हो जब परमेश्वरले भविष्यवक्ता सामुएललाई विशेष कुरा लुकाउन निर्देशन दिनुभयो, जुन यदि भन्नुपरेको भए, सामुएलको प्राण संकटमा पर्न सक्थ्यो। हामी पहिलो शमूएल १६:२ मा पढ्छौं, जब परमेश्वरले साउललाई राजा पदबाट हटाएर दाउदलाई अभिषेक गर्न सामुएललाई निर्देशन दिनुभयो, सामुएलले चिन्ता व्यक्त गर्दै भने, “तर शमूएलले भने, “म कसरी जान सक्छु र ? शाऊलले यो कुरा सुनेर मलाई मार्नेछन्।” परमप्रभुले भन्नुभयो, “एउटा कोरली तँसँग लैजा । ‘परमप्रभुको निम्ति बलिदान चढ़ाउनलाई आएको हुँ’ भन्‌” ।

	 

	यस घटनाबाट देखिन्छ कि परमेश्वर स्वयंले भविष्यवक्तालाई सम्पूर्ण सत्य नबोल्न निर्देशन दिनुभयो झूट नभनीकन, तर केवल आवश्यक र सुरक्षित मात्रामा मात्र सत्य भन्न भन्नुभयो। यदि सामुएलले साउललाई सबै कुरा भनेको भए, उसले ज्यान गुमाउन सक्थ्यो वा परमेश्वरको आज्ञा पालना गर्न असमर्थ हुन्थ्यो ।

	 

	सत्य र प्रेमबीचको सम्बन्ध

	अब, सोचौं, यदि हाम्रो वा अरूको ज्यान जोखिममा छैन तर सत्य भन्नाले मानिसहरूलाई मानसिक पीडा, लाज वा अपमान हुन सक्छ भने के गर्ने ? यस्ता अवस्थामा सत्य लुकाउनु उचित हो कि होइन भन्ने प्रश्न उठ्छ। बाइबल यस्ता संवेदनशील अवस्थाहरूमा पनि मार्गदर्शन दिन्छ ।

	 

	उत्पत्ति १८ मा अब्राहाम र सारा को घटनामा प्रभु अब्राहामलाई सन्तानको प्रतिज्ञा दिन आउनुहुन्छ । सारा, जो त्यो समय वृद्ध थिइन्, यो कुरा सुनेर “ यसकारण सारा मनमनै यसो भन्दै हाँसिन्, “म वृद्ध भइसकेकी छु, र मेरा पति पनि वृद्ध भइसक्नुभएको छ, र के मलाई यो सुख हुन्छ र?” (उत्पत्ति १८:१२) । तर जब प्रभुले अब्राहामलाई सोध्नुभयो, “साराले किन हाँसी र भनिन्, ‘के म साँच्चै बूढो भएर बच्चा जन्माउने छ ु?’” (वचन १३), उहाँले साराको सम्पूर्ण भनाइ उल्लेख गर्नुभएन जसले सारा वा अब्राहामलाई अपमानित वा लाजमर्दो महसुस गराउन सक्थ्यो। यसले देखाउँछ कि कहिलेकाहीँ, आवश्यक नभएको कुरालाई नबोल्नु झूट होइन — यदि हामी असत्य नभनेका छौं भने ।

	त्यस्तै, आमाबाबुले पनि आफ्नो सन्तानलाई कहिलेकाहीँ उनीहरूको स्वास्थ्य, परिवार वा भविष्यसम्बन्धी गम्भीर र संवेदनशील कुरा पूर्णरूपमा नबताउन सक्छन् त्यो बालबालिकाको मानसिक स्थायित्वको रक्षाका लागि हो ।

	 

	येशू ख्रीष्टको जीवनमा पनि हामी देख्न सक्छौं कि उहाँले आफ्ना योजना वा जानकारी सधैं सम्पूर्ण रूपमा सबैसँग बाँड्नुहुन्थेन । यूहन्ना ७:८ मा येशू आफ्ना दाजुभाइहरूलाई भन्नुहुन्छः “ तिमीहरू यस चाड़मा जाओ। म यस चाड़मा जान्नँ, किनभने मेरो समय अझ पूरा भएको छैन” । तर ७:१० मा पढिन्छ, “ तर उहाँका भाइहरू चाड़मा गएपछि उहाँ पनि खुल्लमखुल्ला होइन, तर गुप्त रूपमा जानुभयो” येशूले झूट भन्नुभएको थिएन, तर उहाँले सबै जानकारी साँचो भए पनि तत्काल आवश्यक नभएको भन्दै बाँडेनन्, जसले उहाँलाई र उहाँका उद्देश्यहरूलाई हानि पुर्‍याउन सक्थ्यो ।

	हामीसँग येशूको जस्तो सिद्ध चरित्र, बुद्धि वा परिपूर्णता छैन, त्यसैले यी उदाहरणहरूले हामीलाई सत्यसँग मनपरी गर्ने छुट दिन्न । तर बाइबलका यी घटनाहरूले यसतर्फ इंगित गर्छन् कि कहिलेकाहीँ, अरूलाई हानि पुर्‍याउन वा पीडित हुनबाट जोगाउन विशेष जानकारी नदिनु झूट मानिँदैन ।

	 

	 

	 

	 

	सत्य र विवेकको सन्तुलन

	हामीले कानुनी प्रणालीमा प्रयोग हुने “सत्य, सम्पूर्ण सत्य, र सत्यबाहेक केही पनि होइन” भन्ने शपथलाई हरेक परिस्थितिमा परमेश्वरको आज्ञा ठान्नु हुँदैन । अदालतजस्तो विशेष परिप्रेक्ष्यमा जहाँ हामीले सम्पूर्ण सत्य बताउने प्रतिज्ञा गरेका छौं, त्यस्तो अवस्थामा त्यो हाम्रो कर्तव्य हो । तर जीवन सधैं अदालत होइन । जीवनका धेरै परिस्थितिहरूमा सबै कुरा भन्नु आवश्यक नहुन सक्छ, र त्यस्तो अवस्थामा चुप लाग्नु झूट होइन ।

	त्यसैगरी, यस्ता उत्तर दिनु गलत होइन जुनले अरूलाई नोक्सानबाट जोगाउँछ । हामीले जब बोल्छौं, साँचो नै बोल्नुपर्छ, तर प्रत्येकपटक सम्पूर्ण कुरा खोल्नैपर्छ भन्ने होइन । सत्य सधैं माया र विवेकका साथ बोलिनुपर्छ ।

	यही हो “ बरु प्रेमसित सत्य बोल्दै हरेक कुरामा हामी उहाँसम्मै, अर्थात् ख्रीष्टसम्मै बढ्दैजाऔं, जो शिर हुनुहुन्छ” (एफिसी ४:१५) भन्ने बाइबलको सन्देश, र येशूले भन्नुभएको “ हेर, म तिमीहरूलाई ब्वाँसाहरूका बीचमा भेड़ाझैँ पठाइरहेछु, यसकारण तिमीहरू सर्पझैँ चनाखो र ढुकुरझैँ निर्दोष होओ” (मत्ती १०:१६) भन्ने सिद्दान्तको पनि सार  ।

	यस विषयमा अझ विस्तृत अध्ययन गर्न चाहनेहरूका लागि निःशुल्क ई–पुस्तक æThe Power of SpeechM The Potent Force that Every Christian Is Called to Use WiselyÆ भन्ने पुस्तक FreeChristianEBooks.org  बाट डाउनलोड गर्न सकिन्छ ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	१८.साक्षीः शब्दहरूलाई बुद्धिसँग सन्तुलित गर्ने

	18.Witnessing: Balancing Words with Wisdom

	 

	प्रभु येशूको स्वर्गारोहणपूर्वका अन्तिम वचन प्रेरित १:८ अनुसारः “तिमीहरू यरूशलेममा, सारा यहूदियामा, सामरियामा र पृथ्वीको अन्तिम छेउसम्म मेरा साक्षी हुनेछौै” । यसले स्पष्ट रूपमा देखाउँछ कि उहाँका अनुयायीहरूलाई उहाँको जीवन, मृत्यु र पुनरुत्थानका साक्षीका रूपमा खटाइएको थियो, र यी घटनाहरू सम्पूर्ण मानवजातिका लागि कति महत्वपूर्ण छन् भन्ने सन्देश संसारभरि पुर्‍याउन निर्देशन दिइएको थियो ।

	ख्रीष्टको प्रतिनिधित्व गर्दै उहाँको सन्देश बोल्नु कुनै सामान्य जिम्मेवारी होइन यो अत्यन्तै गम्भीर र पवित्र आह्वान हो, जसलाई हल्का रूपमा लिन मिल्दैन । तर दुर्भाग्यवश, इमान्दार ख्रीष्टियनहरूले पनि साक्षी जीवनमा केही सहजै गर्न सकिने गल्तीहरूका कारण प्रभाव गुमाउने सम्भावना राख्छन् । त्यसैले, यो लेखमा हामी साक्षीको सेवामा सन्तुलन कसरी आवश्यक छ भन्ने केही महत्वपूर्ण पक्षहरूको चर्चा गर्नेछौं ।

	 

	१. तयारीमा सन्तुलन

	जब येशूले आफ्ना चेलाहरूलाई महामण्डलको आज्ञा दिनुभयो, ती चेलाहरू पहिले नै झण्डै तीन वर्षसम्म उहाँसँगै रहेर शिक्षित भएका थिए । उनीहरूले प्रत्यक्ष रूपमा येशूको शिक्षण, कार्य, आश्चर्यकर्महरू र पुनरुत्थान देखेका थिए । उहाँको सुसमाचार उनीहरूले येशूकै मुखबाट विस्तृत रूपमा सुनेका थिए । त्यसैले, उनीहरू राम्रो रूपमा तयार थिए । आज हामीलाई पनि साक्षीको सेवामा उत्रन चाहने हो भने, गहिरो अध्ययन र आत्मिक तयारी आवश्यक हुन्छ ।

	कहिलेकाहीँ, राम्रो मनसाय लिएर भए पनि, सत्यको गहिरो बुझाइ नपुगेका व्यक्तिहरू सुसमाचार प्रस्तुत गर्न गाह्रो महसुस गर्छन्, र उनीहरूको प्रयास उल्टै भ्रम उत्पन्न गराउने हुनसक्छ । नयाँ नियममा प्रेरित १८:२४-२८ मा वर्णन भएको घटनामा प्रिस्किला र अकिलासले जोशपूर्ण तर अपूरो ज्ञान भएका अपुल्लोसलाई स्पष्ट रूपमा सिकाएको प्रसङ्ग यसको उत्कृष्ट उदाहरण हो ।

	त्यसैले पावलले तिमोथीलाई दिएको यो सल्लाह आज पनि हामी सबैका लागि उत्तिकै सान्दर्भिक छः “शर्माउन नपर्ने र सत्यको वचनलाई ठीकसँग प्रयोग गर्ने कामदारजस्तै आफूले आफूलाई परमेश्वरमा ग्रहणयोग्य तुल्याउने भरमग्दूर प्रयत्न गर” (२ तिमोथी २:१५) । सुसमाचारको महत्वपूर्ण अङ्गहरू बुझ्न आवश्यक छ । तर यसले यो अर्थ राख्दैन कि जबसम्म हामी पूर्ण रूपमा बाइबलको बुझाइमा पुग्दैनौं, तबसम्म साक्षी दिन मिल्दैन    । किनभने बाइबल आफैंले भन्छ-हामी सबै ज्ञानमा बढ्दै जानुपर्ने हो (२ पत्रुस ३:१८) । पूर्ण ज्ञान कुनै मानवमा हुँदैन ।

	यस्तै गरी, जीवन र आचरणमा पूर्णता प्राप्त नभएसम्म हामी सुसमाचार बाँड्न अयोग्य ठहरिन्छौं भन्ने पनि होइन । हाम्रो साक्षी जीवन हाम्रो नम्रता, सत्यप्रेम, र येशूमा विश्वासको जीवनबाट प्रकट हुनुपर्छ, न कि घमण्ड वा आत्मिक पूर्णता देखाएर । येशूले कतै पनि आफ्ना साक्षीहरू अपूर्ण हुनु हुँदैन भन्नु भएको छैन । वास्तवमा, हाम्रो अपूर्णता र ख्रीष्टको पूर्णता नै सुसमाचारको गहिरो सार हो हामीले बाँड्नुपर्ने सन्देश हो । यसैकारण मत्ती ५:१६ मा येशूले भनेका छन्, “तपाईंहरूको कामहरू देखेर मानिसहरूले तपाईंका स्वर्गीय पितालाई महिमा दिनेछन्।” यहाँ ‘काम’ भन्नाले धार्मिक नाटक होइन, ख्रीष्टको जीवनशैली झल्काउने व्यवहार बुझिन्छ ।

	 

	२. शब्द र कार्यको सन्तुलन

	“सधैं सुसमाचार प्रचार गर; आवश्यक परे मात्र शब्द प्रयोग गर” भन्ने भनाइ प्रायः सुनिन्छ । यद्यपि यसको आशय राम्रो भए पनि, यसले गलत सन्देश दिन सक्छ । ख्रीष्टियन जीवन हाम्रो चरित्र, सेवा, नम्रता र प्रेमद्वारा ख्रीष्टको साक्षी हुनुपर्छ (मत्ती ५:१६) । तर यदि हामीले हाम्रो विश्वासबारे मुखले केही नभनेसम्म, मानिसहरूले हामीलाई केवल “भलादमी वा “नैतिक व्यक्ति” मात्र सम्झन सक्छन् । त्यसैले १ पत्रुस ३:१-२ मा लेखिएको छ कि पतिको अधीनमा बस्ने विश्वासी पत्नीको व्यवहारमार्फत अविश्वासी पतिहरू सुसमाचारमा जितिन सक्छन् । तर त्यस अर्थमा ती पतिहरूले पहिले नै थाहा पाइसकेका थिए कि उनकी पत्नी ख्रीष्टियन हुन् ।

	पूर्ण सुसमाचार सन्देश भनेको येशूको जीवन, मृत्यु र पुनरुत्थानबारे स्पष्टरूपमा सुनाउनु हो। केवल राम्रो जीवन जिउँदैमा सुसमाचार पूरा हुँदैन । पावलले रोमी १०:१७ मा स्पष्ट लेखेका छन : “जे सुनिएको छ, त्यसैबाट विश्वास आउँछ र जे सुनिन्छ त्यो ख्रीष्टको प्रचारबाट आउँछ” । यसबाहेक, २ कोरिन्थी ४:१३ मा पावल भन्छन्ः “मैले विश्वास गरें, यसकारण म बोलें” भन्नेकै आत्मा हामीमा भएको हुनाले हामी पनि विश्वास गर्छौं, र हामी बोल्छौं” अनि १ थेसलोनिकी २:४ मा उनले लेखेका छनः “तर जसरी सुसमाचार हाम्रो जिम्मामा सुम्पनका निम्ति परमेश्वरले हामीलाई योग्य ठान्नुभयो, त्यसरी नै मानिसलाई प्रसन्न पार्न होइन, तर हाम्रो हृदय जाँच्नुहुने परमेश्वरलाई प्रसन्न पार्न हामी बोल्दछौं” ।

	यसबाट स्पष्ट हुन्छ-सुसमाचार केवल जीवनशैली होइन, वचनद्वारा पनि प्रचार गर्नुपर्ने सन्देश हो । कहिलेकाहीँ जीवन नै पर्याप्त हुन्छ, तर कहिलेकाहीँ वचन नै सबैभन्दा प्रभावकारी माध्यम हुन्छ-वा कहिलेकाहीँ त वचन नै मात्र माध्यम हुन्छ ।

	 

	 

	३. साक्षी सेवामा बुद्धिमत्ता र सन्तुलन

	सुसमाचारको सन्देश बाँड्नु आत्मिक रूपमा सधैं उचित हो, तर व्यवहारिक रूपमा हामीले विवेक प्रयोग गर्न आवश्यक हुन्छ। उपदेशक ३:७ मा लेखिएको छ “च्यात्ने एउटा समय छ, र मरम्मत गर्ने एउटा समय। चूप लाग्ने एउटा समय छ, र बोल्ने एउटा समय” । यही सिद्धान्त ख्रीष्टियन साक्षीमा पनि लागु हुन्छ । येशू आफैंले कतिपटक मौन रहनु भयो, वा प्रचारका अवसरहरू नलिइ विश्राम र एकान्तमा बस्नुभयो (लूका ५:१६; यूहन्ना ११:५४) । यसले देखाउँछ उहाँले , सन्देश दिन समय, स्थान र श्रोताको अवस्थालाई ध्यान दिनुभयो ।

	त्यसैगरी, हामीले पनि सुसमाचारको विषयलाई बारम्बार स्वाभाविक वार्तालापमा ल्याउने कोसिस गर्नुपर्छ । अत्यन्त कटु र एक्कासी खसालिने वाक्यहरू जस्तै “पश्चात्ताप गर, होइन भने नर्कमा जानेछौ” ले मानिसलाई झस्काउन सक्छ, र उनीहरूको हृदय बन्द गराउन सक्छ । १ पत्रुस ३:१५ मा लेखिएको छः “तर ख्रीष्टलाई प्रभु मानेर तिम्रो हृदयमा उहाँको श्रद्धा गर ।  तिमीहरूमा भएका आशाको विषयमा कसैले सोधपूछ गरे त्यसको जवाफ दिन सधैँ तत्पर बस, तर त्यो काम नम्रता र श्रद्धासाथ गर” ।  यो पदले हामीलाई व्यवहारमा शिष्ट, संवेदनशील र आदरयुक्त हुन प्रेरित गर्छ ।

	येशूले सामारीकी एक महिलासँग (यूहन्ना ४:४-२६) जुन ढङ्गले सुसमाचारको संवाद अघि बढाउनुभयो, त्यो हामी सबैका लागि उत्कृष्ट उदाहरण हो । उहाँले सहज वार्तालापबाट गहिरो आत्मिक विषयमा ध्यान केन्द्रित गराउनुभयो । आज हामी पनि दैनिक जीवनका घटनाहरू जस्तै मृत्यु, आशा, दुःख, किताबहरू, वा अनुभवहरू मार्फत विश्वासको विषय उठाउन सक्छौं । जस्तै, कोहीले परिवारमा भएको मृत्युबारे समवेदना जनाउँदा हामी उत्तर दिन सक्छौंः “धन्यवाद, तर म ख्रीष्टमा विश्वास गर्छुलमलाई आशा छ कि जसरी येशू पुनरुत्थान हुनुभयो, मेरा आफन्तहरू पनि पुनरुत्थान हुनेछन्‌” ।

	तर हामीले साक्षी दिन्छु भनेर मानिसलाई तुरुन्त परिवर्तन गराउनु पर्छ भन्ने दबाबमा पर्नु हुँदैन । प्रेरित २६:२८–२९ मा जब पावलले राजा अग्रिप्पासँग संवाद गरे, राजा भन्छः “के तिमी यस्तो छोटो समयमा मलाई ख्रीष्टियन बनाउन सक्छौ भन्छौ?” पावलले भनेः “छोटो होस् वा लामो, म ईश्वरसँग प्रार्थना गर्छु—मात्र तपाईं होइन, आज मलाई सुन्ने सबैजना पनि म जस्तै बनून्‌” यसको अर्थ पावलमा आशा थियो, दबाब होइन ।

	अन्ततः हामी मानिसको मन परिवर्तन गर्न सक्दैनौं , त्यो कार्य ईश्वरको हो । २ कोरिन्थी ४:४ मा पावलले लेखेका छन : “तिनीहरूका विषयमा भनौं भने ख्रीष्ट, जो परमेश्वरको रूप हुनुहुन्छ, उहाँको महिमाको सुसमाचार तिनीहरूले नदेखून् भनेर यस संसारको देवले अविश्वासीहरूको समझलाई अन्धो तुल्याइदिएको छ” । तर त्यस्तै अन्धकारका बीचमा पनि, जब हामी विश्वासपूर्वक सुसमाचार बाँड्छौं, ईश्वरले हाम्रो प्रयासमा शक्ति दिनुहुन्छ ।

	हामीलाई जुन सबैभन्दा अमूल्य सन्देश दिइएको छ उही सुसमाचार त्यो बाँड्न हामी बोलाइएका छौं। त्यो सत्य, आशा र प्रेमको सन्देश संसारका लागि सर्वोत्तम उपहार हो । त्यसैले हामी सन्तुलन, बुद्धिमत्ता र आत्मिक नम्रताको साथ साक्षी बनौं ।

	 

	 

	१९.काम र आरामः हामी सबैलाई आवश्यक पर्ने सन्तुलन खोज्नु

	19.Work and Rest: Finding the Balance We All Need

	 

	अहिलेको रमाइलो र आरामप्रेमी संस्कृतिमा धेरै मानिसहरूले काम गर्न रुचाउँदैनन् वा सकेसम्म कामबाट टाढा रहन चाहन्छन् र कामलाई जीवनको कम मन पर्ने पक्षको रूपमा लिइन्छ । अर्कातर्फ, केही मानिसहरू काममा अत्यन्तै डुब्छन वा कामको जालमा फस्छन् र त्यसले उनीहरूलाई स्वयं र उनीहरूको परिवारलाई अनावश्यक पीडा पुर्याउँछ । ख्रीष्टियनहरू पनि कहिलेकाहीँ काम र विश्रामप्रतिको यस्ता विकृत दृष्टिकोणबाट प्रभावित हुन्छन् । तर, बाइबलले हामीलाई जीवनको यस अति आवश्यक क्षेत्रमा सन्तुलनका सिद्धान्तहरू स्पष्ट रूपमा देखाउँछ ।

	 

	कामको आवश्यकता

	बाइबलको सुरुको पुस्तक उत्पत्तिमा परमेश्वरलाई परिचय गराइन्छ र त्यो परिचय काम गर्ने परमेश्वरको रूपमा गराइन्छ । यो बाइबलले दिने पहिलो महान् पाठ हो । येशूले स्वयं यसलाई पुष्टि गर्दै भन्नुभयोः “मेरा पिताले अहिलेसम्म काम गरिरहनुभएको छ, र म पनि काम गरिरहेछु” (यूहन्ना ५:१७) । काम स्वयं परमेश्वरको स्वभावसँग सम्बन्धित छ , यो केवल क्रियाकलापका लागि होइन, तर सिर्जनात्मकता, वृद्धि, विस्तार र आत्म–अभिव्यक्तिका लागि गरिएको काम हो (भजन १०४:२४) । परमेश्वरले मात्र मानव जातिलाई सिर्जना गर्न काम गर्नु भएन, अझै पनि उहाँ निरन्तर आफ्ना सन्तानहरूलाई आफ्नो स्वरूपमा बनाउँदै जानुहुन्छ (१ कोरिन्थी १२:६; फिलिप्पी १:६; २:१३) ।

	मानव जीवनमा काम परमेश्वरको योजनाको अटुट अङ्ग हो । उत्पत्तिमा वर्णन गरिएको अदनको बगैँचामा मानिसलाई “गोड़गाड़ र हेरचाह गर्न” राखिएको थियो (उत्पत्ति २:१५) । पाप प्रवेश गर्नु अघि पनि मानिसलाई काम सुम्पिएको थियो, तर मानिसको अवज्ञा पछि काम दुखदायी श्रममा परिणत भयो (उत्पत्ति ३:१७–१९) । उपदेशक पुस्तकले यो अवस्थालाई चित्रण गर्दै भन्छः “सूर्यमुनि आफैले गरेका सबै मेहनत र चिन्तासहितको परिश्रमबाट मानिसले के पाउँछ र?त्यसका सबै दिनका काम पीर र दुःख हुन्। राती पनि त्यसको मनले विश्राम पाउँदैन। त्यो पनि व्यर्थै हो” (उपदेशक २:२२–२३) । तथापि, उपदेशकले यो पनि बताउँछ कि काम आवश्यक र सन्तोषदायी हुन सक्छ जब मानिसले कामलाई परमेश्वरको उपहारको रूपमा बुझ्दछ र त्यसमा रमाउँछ (उपदेशक ३:१३, २२)।

	कामको महत्व र आवश्यकताको कुरा प्रेरित पावलले थेसलोनिकीका विश्वासिहरूलाई लेख्दा पनि जोडले गरेका छन : “ किनकि तिमीहरूले कसरी हाम्रो अनुकरण गर्नुपर्छ सो तिमीहरू आफै जान्दछौ। हामी तिमीहरूसँग छँदा अल्छे भई बसेनौं।हामीले कसैको रोटी सित्तैँमा खाएनौं। तर तिमीहरू कसैलाई भार नहोस् भनेर हामीले रातदिन परिश्रमसाथ खटेर काम गर्‍यौं।सहायता पाउने हाम्रो हक नभएर होइन, तर हाम्रो आचरण तिमीहरूका लागि एक आदर्श बनोस् भनेर हामीले त्यसो गर्‍यौं।तिमीहरूका साथमा हुँदा हामीले तिमीहरूलाई यो आज्ञा दिएका थियौं, “कसैले काम गर्दैन भने त्यसले नखाओस्।”किनकि हामी सुन्दछौं, कि तिमीहरूमध्ये कतिले अल्छे जीवन बिताइरहेका छौ। तिनीहरू आफूचाहिँ केही काम गर्दैनन् तर अरूको काममा व्यर्थै हात हाल्छन्।अब यस्ता मानिसहरूलाई प्रभु येशू ख्रीष्टको नाउँमा हामी आज्ञा र अर्ती दिन्छौं, कि तिनीहरूले चूपचाप आफ्ना काम गरून् र आफ्ना जीविका चलाऊन्‌” (२ थेसलोनिकी ३:७–१२) ।

	पावलले एफसि ४:२८ मा पनि लेख्छन : “चोर्नेले अब उसो नचोरोस्। बरु उसले परिश्रम गरोस्। उसले आफ्नो हातले ईमानदारीसाथ परिश्रम गरोस्, र खाँचोमा परेकाहरूलाई दिन सकोस्‌” यहाँ “चोर्ने” भन्नाले केवल प्रत्यक्ष चोरी गर्ने होइन, तर काम गर्न सक्ने शक्ति हुँदाहुँदै पनि अरूको श्रममा निर्भर भएर जीवन चलाउने व्यक्तिहरूलाई पनि जनाइएको हो ।

	येशूले आफ्ना अनुयायीहरूलाई कठोर परिश्रम गर्न प्रेरणा दिनुभयो र कामको महत्वलाई बारम्बार जोड दिनुभयो (यूहन्ना ९:४; १४:१२) । ख्रीष्टियनहरूका लागि काम एउटा आह्वान हो कि परमेश्वरले हामीलाई जुन स्थान र अवसर दिनुभएको छ, त्यहाँ हामीले उहाँलाई महिमा दिनुपर्ने उद्देश्यले काम गर्नु हो । “ तिमीहरू जे गर्छौ दिलोज्यानले गर्ने गर, मानिसको होइन, तर प्रभुको सेवा गरेजस्तै, यो जानेर कि तिमीहरू आफ्ना उत्तराधिकार इनामको रूपमा पाउनेछौ । तिमीहरू प्रभु ख्रीष्टको सेवा गरिरहेका छौ” (कलस्सी ३:२३–२४) । यदि हाम्रो दृष्टिकोण परमेश्वरको इच्छालाई पूरा गर्ने, आफू र परिवारको आवश्यकता पूरा गर्ने, र अरूको सेवा गर्ने हो भने काममा सन्तोष र आनन्द पाउन सकिन्छ (फिलिप्पी २:१३; १ तिमोथी ५:८; हिब्रु    १३:१६) ।

	 

	विश्रामको आवश्यकता

	काम बाइबलको पहिलो पाठ हो भने, विश्राम दोस्रो महत्त्वपूर्ण पाठ हो । उत्पत्ति २:२ मा लेखिएको छः “के तँलाई थाहा छैन? के तैंले सुनेको छैनस् ? परमप्रभु सदासर्वदा परमेश्वर हुनुहुन्छ, पृथ्वीको पल्लो छेउसम्मका सृष्टिकर्ता हुनुहुन्छ । उहाँ न त थकित न हैरान हुनुहुन्छ, र कसैले पनि उहाँको समझलाई नाप्न सक्दैने” (यशैया ४०:२८), तर मानिसका लागि उदाहरण दिनका लागि थियो । उहाँले सातौं दिनलाई आशीर्वाद दिनुभयो र पवित्र ठहर गर्नुभयो, ताकि मानिसले पनि विश्रामको महत्व बुझून् ।

	विश्रामको महत्व त्यसबेला पनि देखिन्छ जब परमेश्वरले आफ्नो दस आज्ञामध्ये एकमा सबाथको विश्रामको आज्ञा दिनुभयो (प्रस्थान २०:८–११) । नयाँ करारमा येशूले सब्बाथको नियम पालन गर्नुभयो, यद्यपि उहाँ कामको चापलाई नजिकबाट बुझेका थिए । यूहन्ना ४:६ मा देखिन्छ, “उहाँ थकित हुनुहुन्थ्यो” येशूले आफू थकित हुँदा विश्राम लिनुभयो र आफ्ना चेलाहरूलाई पनि विश्राम गर्न भन्नुभयोः “तिमीहरू आफै पनि मसँग एकान्त ठाउँमा आओ, र केही थकाइ मार” (मर्कूस ६:३१) ।

	आजको यो व्यस्त र तनावपूर्ण जीवनशैलीमा हामीले पनि विश्राम गर्न सिक्नुपर्छ । शारीरिक रूपमा हामीलाई विश्राम आवश्यक छ ताकि हाम्रो कार्यक्षमता घट्न नजाओस् । मानसिक रूपमा विश्रामले हाम्रो सोच स्पष्ट पार्छ । भावनात्मक रूपमा यो हाम्रो आत्मालाई शान्त राख्न सहयोग गर्छ । आत्मिक रूपमा परमेश्वरसँगको सम्बन्धलाई बलियो बनाउँछ (हिब्रु ४:९–१०) । गहिरो विश्राम केवल परमेश्वरको उपस्थितिमा सम्भव छ ।

	परमेश्वरले इस्राएलीहरूलाई भन्नुभयोः “मेरो उपस्थितिले तिमीहरूलाई विश्राम दिनेछ” (प्रस्थान ३३:१४) । येशूले भनेः “हे सबै थाकेका र बोझले दबिएका हो, मकहाँ आओ, म तिमीहरूलाई विश्राम दिनेछु” (मत्ती ११:२८) । यी वचनहरू आज पनि ख्रीष्टियनहरूका लागि उत्तिकै सान्दर्भिक छन् ।

	 

	काम र विश्रामको सन्तुलन

	बाइबलले केवल आलस्य वा निष्क्रियतालाई मात्र आलोचना गर्दैन (हितोपदेश ६:६–११), तर विश्रामको आज्ञा पनि दिन्छ । नयाँ करारमा येशूको जीवनले काम र विश्रामको अद्भुत सन्तुलन देखाउँछ । उहाँले कठोर मेहनत गर्नुभयो, सेवा गर्नुभयो, मानिसहरूलाई सुसमाचार सुनाउनुभयो, निको पार्नुभयो, तर कहिलेकाहीँ विश्रामको आवश्यकता देखेर एकान्ततिर जानुभयो र आफ्ना चेलाहरूलाई पनि त्यही गर्न सिकाउनुभयो ।

	लूका १०:३८–४२ मा मार्था र मरियमको घटनामा हामी देख्छौं कि कामको व्यस्तता कहिले कहिले आवश्यकभन्दा बढी पनि हुन सक्छ । येशूले मरियमको छनोटको प्रशंसा गर्दै भन्नुभयोः “मार्था, तिमी धेरै कुरा लिएर व्यग्र छौ, तर केही थोरै कुरा मात्र आवश्यक छन्, र मरियमले त्यस उत्तम भाग रोजेकी छ” ।

	आज हामीले येशूको शिक्षा र जीवनशैलीबाट यो सिक्नुपर्छ कि हाम्रो समय, ऊर्जा र ध्यान कुन कुरामा खर्च गरिरहेछौं भनेर हामीले गम्भीरतापूर्वक विचार गर्नुपर्छ । “जीवन यापन” मात्र होइन, “जीवन निर्माण” गर्न हामीले समय छुट्याउनुपर्छ ।

	ती “थोरै कुरा” जसमा हामीले प्राथमिकता दिनुपर्छ, ती हुन् परमेश्वरसँगको हाम्रो सम्बन्ध, परिवारसँगको सहअस्तित्व, र अरूको सेवा र माया । काम र विश्राम दुवै परमेश्वरका योजना हुन्, तर ती सन्तुलनमा रहनुपर्छ । कुनै पनि पक्षले हाम्रो जीवनको सबैभन्दा महत्वपूर्ण कुराहरूबाट ध्यान हटाउन हुँदैन ।

	येशूका समयका केही धार्मिक अगुवाहरूले सबाथको विश्रामलाई यति सख्त रूपमा लिएका थिए कि बिरामीलाई सहायता गर्न वा निको पार्न पनि निषेध गर्थे । येशूले यस्ता कठोर नियमहरूको विरोध गर्नुभयो (मकूर्स ३:१–६; लूका १३:१०–१७; यूहन्ना ९:१४) । यसै गरी, आज पनि हामीले कामलाई यति बढावा दिएका छौं कि हामी विश्राम गर्न बिर्सिएका छौं । दुबै पक्ष परमेश्वरका आशीर्वाद हुन्, तर त्यसलाई सन्तुलनमा राख्नुपर्छ ।

	निष्कर्षमा, बाइबलले हामीलाई सिकाउँछ काम गर, तर अत्यधिक व्यस्त भएर आत्मा बिर्सिनु हुँदैन; विश्राम गर, तर आलस्य वा निष्क्रियताको नाउँमा होइन । ख्रीष्टियन जीवन भनेको यही सन्तुलनमा आधारित जीवन हो जहाँ काममा परमेश्वरको महिमा हुन्छ, र विश्राममा परमेश्वरको शान्ति पाइन्छ ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	२०.संसारः के हामी यसमा रहनुपर्छ ?

	20.The World: Are We to Be in It or of It?

	 

	नयाँ नियमले स्पष्ट रूपमा देखाउँछ कि ख्रीष्टियनहरूले यो वर्तमान दुष्ट संसारको हिस्सा हुनु हुँदैन, तर त्यसैबेला उनीहरू संसारसँग संलग्न पनि हुनुपर्छ । यी दुवै जिम्मेवारीहरू एक अर्काको विरोधाभासजस्ता देखिए पनि, यिनीहरू एकैसाथ पूरा गर्नुपर्ने अत्यन्त महत्त्वपूर्ण सत्यहरू हुन्। यसको समाधान भनेको प्रत्येक परिस्थितिलाई गहिराइपूर्वक बुझ्नु र त्यस अनुसार सन्तुलनयुक्त जीवनशैली अपनाउनु हो ।

	 

	संसारको होइन

	येशू ख्रीष्टले आफ्ना चेलाहरूसँग बिताएको अन्तिम रातमा परमेश्वर पितासँग प्रार्थना गर्दै चेलाहरू र भविष्यका विश्वासीहरूका लागि सहायता र सुरक्षा माग्नु भयो । उहाँले भन्नुभयोः

	“मैले तिनीहरूलाई तपाईंको वचन दिएँ, तर संसारले तिनीहरूलाई घृणा गर्‍यो, किनकि तिनीहरू संसारका होइनन्, जसरी म संसारको होइनँ । तिनीहरू संसारका होइनन्, जस्तो म पनि संसारको होइनँ” (यूहन्ना १७:१४, १६) ।

	यो बाइबलको एक दुर्लभ स्थान हो जहाँ येशूले विशेष रूपले कुनै कुरा जोड दिन आफ्ना शब्दहरू दोहोर्‍याउनु भएको छ । यस सन्दर्भमा, उहाँले स्पष्ट गर्नुभयो कि उहाँका अनुयायीहरू संसारका होइनन् । याकूबको पत्रमा पनि यसै खालको चेतावनी दिइएको छ : “व्यभिचारी मानिस हो, संसारसँगको मित्रता परमेश्वरसँगको शत्रुता हो भन्ने कुरा के तिमीहरूलाई थाहा छैन? यसकारण जो संसारसँग मित्र हुन चाहन्छ त्यसले आफैलाई परमेश्वरको शत्रु बनाउँछ” (याकूब ४:४) ।

	प्रेरित यूहन्नाले यसको कारण यसरी वर्णन गर्छनः “संसारलाई वा संसारमा भएका कुनै पनि थोकलाई प्रेम नगर । यदि कुनै मानिसले संसारलाई प्रेम गर्दछ भने पिताको प्रेम त्यसमा हुँदैन। किनकि संसारमा भएका सबै थोक, अर्थात् शरीरको अभिलाषा, आँखाको अभिलाषा, जीवनको शेखी पिताबाट आएका होइनन्, तर संसारबाट आएका हुन् । संसार बितिजान्छ र त्यसको अभिलाषा पनि बितिजान्छ, तर परमेश्वरको इच्छा पूरा गर्नेचाहिँ सधैँको निम्ति रहन्छ” (१ यूहन्ना २:१५-१७) ।

	“संसार” को लागि नयाँ नियममा प्रयोग गरिएको ग्रीक शब्द हो “कोस्मोस”, जसको शाब्दिक अर्थ ब्रह्माण्ड वा पृथ्वी हो । तर धेरैजसो अवस्थामा यसले भौगोलिक पृथ्वी नभई त्यस जीवनशैली वा प्रणालीलाई जनाउँछ जुन परमेश्वरको सच्चाइ, शिक्षाहरू, र सिद्धान्तहरूको विरोधमा आधारित छ । आज हामी “हलिउड” भन्नाले फिल्म उद्योगलाई बुझ्ने वा “वाल स्ट्रिट” भन्नाले वित्तीय बजार बुझ्ने जस्तै, “संसार” भन्नाले यूहन्नाले त्यो मूल्य प्रणाली, सोच, र आचरणलाई जनाएका हुन् जुन परमेश्वरको सत्यको विरोधमा छ ।

	त्यसैले “संसारको होइन” भन्नाले हामीले कुनै एकान्त गुफा वा मोनास्ट्रीमा बसेर सम्पर्कविहीन जीवन बिताउनु पर्छ भन्ने होइन । यसको अर्थ हो संसारको पापपूर्ण, अनैतिक, परमेश्वरविरोधी जीवनशैलीबाट पृथक रहनु । बाइबलले ख्रीष्टियनहरूलाई संसारको होइन, तर स्वर्गको नागरिक भनेर परिभाषित गरेको छ (फिलिप्पी ३:२०; कलस्सी १:१३) । हामीले आफ्नो पहिचान यस संसारको आधारमा होइन, परमेश्वरको राज्यको आधारमा गर्नुपर्छ ।

	 

	संसारमा

	अर्कोतर्फ, येशू ख्रीष्टले आफैँ संसारमा आउनुभयो संसारबाट टाढा रहन होइन, तर संसारलाई उद्धार गर्न । उहाँले भन्नुभयोः “किनकि परमेश्वरले संसारलाई दोषी ठहराउन भनी पुत्रलाई संसारमा पठाउनुभएन, तर संसार उहाँद्वारा बाँचोस् भनेर पठाउनुभयो” (यूहन्ना ३:१७) ।

	येशूले आफ्ना अनुयायीहरूका लागि प्रार्थना गर्दै भन्नुभयोः “तिनीहरू संसारका होइनन्, जस्तो म पनि संसारको होइनँ” (यूहन्ना १७:१६) ।

	यसको अर्थ येशूको उद्देश्य आफ्ना अनुयायीहरू संसारबाट अलग राख्नु थिएन, तर तिनीहरू संसारमा बस्दा पाप र दुष्टताबाट सुरक्षित रहून भन्ने थियो । येशूले हामीलाई ढाढस दिनुभयोः

	“मैले तिमीहरूलाई यी कुरा यस हेतुले भनेको छु, कि ममा तिमीहरूलाई शान्ति होस्। संसारमा तिमीहरूलाई सङ्कष्ट हुनेछ, तर साहस गर, मैले संसारलाई जितेको छु” (यूहन्ना १६:३३) ।

	त्यसैले ख्रीष्टियनहरूले संसारबाट डराउनु आवश्यक छैन । बरु, हामी संसारको उज्यालो बन्ने अवसरमा हर्षित हुनुपर्छ । येशूले आफ्ना अनुयायीहरूलाई सम्झाउनुभयोः“तिमीहरू संसारका ज्योति हौ। डाँड़ामा बसालिएको सहर लुक्न सक्दैन । यसरी नै तिमीहरूको ज्योति मानिसहरूका सामुन्ने चम्कोस्, र तिनीहरूले तिमीहरूका सुकर्म देखून्, र स्वर्गमा हुनुहुने तिमीहरूका पिताको महिमा गरून्‌” (मत्ती ५:१४, १६)

	हामीलाई संसारसँग अलग रहनु भनेको निष्क्रिय हुनु होइन । बरु हामीले संसारको विकृत मूल्य र पापपूर्ण आचरणबाट आफूलाई अलग राख्दै, प्रेमपूर्वक सेवा र सुसमाचार प्रचारको कार्यमा सक्रिय रहनु पर्छ। यशैया भविष्यवक्ताले लेखे अनुसार : “भलाइ गर्न सिक! न्याय खोज, अत्याचारमा परेकाहरूलाई प्रोत्साहन देओ, टुहुरा–टुहुरीको रक्षा गर, विधवाको पक्षमा बोलिदेओ” (यशैया १:१७)

	प्रेरित पावलले पनि यही कुरा यसरी स्पष्ट गर्छन : “मैले सबै कुरामा तपाईंहरूलाई उदाहरण दिएको छु, कि तपाईंहरूले पनि यसरी नै कड़ा परिश्रम गरेर निर्धाहरूलाई मदत गर्नुपर्छ। प्रभु येशूको वचन याद राख्नुहोस्, कसरी उहाँ आफैले भन्नुभएको छ, कि लिनुभन्दा दिनु अझ धन्य हो” (प्रेरित २०:३५) ।

	हामी सबै ख्रीष्टियनहरूले सुसमाचार प्रचार गर्ने जिम्मेवारी पाएका छौं । येशूको आदेशः

	“यसकारण जाओ, र सबै देशका जातिहरूलाई चेला बनाओ, पिता र पुत्र र पवित्र आत्माको नाउँमा तिनीहरूलाई बप्तिस्मा देओ” (मत्ती २८:१९)

	यो केवल पास्टर वा प्रचारकका लागि होइन, हरेक विश्वासीको लागि हो । यदि हामीले ख्रीष्टमा जीवन यापन गर्न चाहन्छौं भने, हामीले उहाँजस्तै जीवन बिताउनु पर्छ (१ यूहन्ना २:६), जसको अर्थ हो - पापीहरू, दुखीहरू, र परमेश्वरलाई नचिन्ने मानिसहरूसँग सम्पर्कमा रही उनीहरूलाई प्रेमपूर्वक उद्धारको सन्देश सुनाउनु ।

	 

	“संसारको होइन” र “संसारमा” बीचको सन्तुलन

	त्यसैले बाइबलले हामीलाई सिकाउँछ कि हामी संसारबाट पृथक हुनुपर्छ तर त्यसैसाथ संसारभित्र उपस्थित रहन पनि । यद्यपि “संसारमा तर संसारका होइन” भन्ने वाक्यांश बाइबलमा ठ्याक्कै छैन, यसले ख्रीष्टियन जीवनको आवश्यक सन्तुलनलाई अत्यन्त राम्रोसँग चित्रण गर्छ। प्रेरित याकूबले यो सन्तुलन यसरी व्यक्त गर्छन : “परमेश्वर र पिताको अगाडि शुद्ध र पवित्र धर्म यही होः अनाथ र विधवाहरूलाई तिनीहरूको कष्टमा हेरचाह गर्नु, र आफूलाई संसारबाट निष्कलङ्क राख्नु” (याकूब १:२७) ।

	हामीले अरूको सेवामा संलग्न रहनु पर्छ, तर सँगै पाप, अनैतिकता, र संसारको दूषित प्रवृत्तिबाट आफूलाई टाढा राख्नु पनि पर्छ। यसको अर्थ हामी सम्पर्कविहीन एकान्त जीवन बिताउनु होइन, बरु संसारमा रहेर प्रेम, दया, र सत्यको जीवन यापन गर्नु हो — परमेश्वरसँगको घनिष्ठ सम्बन्धमा रही, उज्यालोको रूपमा अन्धकारमा चम्किनु हो ।

	पावलले यस कुरालाई उल्लेख गर्दै भनेका छनः “यस संसारको ढाँचामा नचल, तर आफ्नो मनमा नयाँ भई पूर्ण रूपले परिवर्तित होओ, र परमेश्वरको असल, ग्रहणयोग्य र सिद्ध इच्छा के हो, त्यो तिमीहरूले जाँच्न सक” (रोमी १२:२) ।

	हामी संसारजस्तो बन्नु हुँदैन, तर हामी संसारलाई अनदेखा पनि गर्न मिल्दैन । यदि हाम्रो उद्देश्य परमेश्वरलाई प्रसन्न पार्नु हो भने, हामीले संसारको अधार्मिक प्रणालीबाट आफूलाई अलग राख्नैपर्छ; तर परमेश्वरले हामीलाई राख्नुभएको यही संसारमा उहाँको साक्षीका रूपमा सक्रिय भएर कार्य गर्न पनि हामी तयार रहनुपर्छ किनभने यही संसारलाई ख्रीष्टको आवश्यकता छ ।

	 

	 

	 

	 

	 

	 

	हाम्रा पुस्तकहरूको बारेमा

	About Our Books

	यो पुस्तक प्रकाशकद्वारा निःशुल्क रूपमा वितरण गरिएको हो। यसको सामग्री प्रतिलिपि अधिकारयुक्त (कपीराइट) भए तापनि, त्यसका अंशहरू निष्पक्ष प्रयोग (fair–use) अन्तर्गत उद्धृत गर्न सकिन्छ, र यो पुस्तक जबसम्म शुल्क नलिइ दिइन्छ तव सम्म निःशुल्क रूपमा वितरण गर्न सकिन्छ । “ तिमीहरूले सित्तैँमा पायौ, सित्तैँमा देओ” (मत्ती १०:८) । 

	तपाईंले प्रकाशकका वेबसाइटहरूबाट निःशुल्क बाइबलहरू र ख्रीष्टियन पुस्तकहरू पनि डाउनलोड गर्न सक्नुहुन्छ, जस्तै : https://www.freechristianebooks.org/ , https://tacticalchristianity.org/ र http://www.livingwithfaith.org/ यी वेबसाइटहरूमा समय–समयमा नयाँ पुस्तकहरू थपिँदै जान्छन् । नेपाली भाषमा अनुवाद भएका पुस्तकहरु https://www.freechristianebooks.org/Nepali-translations.html बाट डाउनलोड गर्न सक्नुहुन्छ ।

